ރިޒްގެ މައްސަލަ ޓްރައިބިއުނަލް އިން ބަލައިގަންފި - DhiDaily\nރިޒްގެ މައްސަލަ ޓްރައިބިއުނަލް އިން ބަލައިގަންފި\nރިސޯޓެއްގެ ގޮތުގައި ތަރައްގީ ކުރަމުންދިޔަ ބ.ބޮޑުފިނޮޅުގައި މަސައްކަތް ކުރި ބިދޭސީންނަށް ދޭން ޖެހޭ މަސްތަކުގެ މުސާރަ އެއްފަހަރާ ދިނުމަށާއި، މުސާރަ ނުދީ ހޭދަވި މަސްތަކުގެ ގެއްލުމުގެ ބަދަލު ހޯދުމުގެ އިތުރުން ގައުމަށް އެނބުރި ދާން ބޭނުންވާ ފަރާތަތަށް ގައުމަށް ދެވޭނެ އިންތިޒާމް ހަމަޖައްސައި ދިނުމުގެ އަމުރު ނެރެދިނުމަށް ވަޒީފާއާއި ބެހޭ ޓްރައިބިއުނަލް އަށް ހުށައެޅި މައްސަލަ މަހެއް ފަހުން ބަލައިގެންފިއެވެ.\nއެބިދޭސީ މަސައްކަށް ތެރިންގެ ގާނޫނީ ޓީމުން ވިދާޅުވީ މިދިޔަ ބުރާސްފަތި ދުވަހު ޓްރައިބިއުނަލް އިން އެމައްސަލަ ބަލައިގެން ފާ ވާކަމަށާއި، އެމައްސަލަ ހުށައެޅި ބިދޭސީ 200 މަސައްކަތް ތެރިންގެ ފަރާތުން ރިޒް ކުންފުނީގެ ދެ ޑިރެކްޓަރުންގެ މައްޗަށް ރައްދުވާ ގިތަށް ކަމަށެވެ. މިދިޔަ މަހުގެ 15 ވަނަ ދުވަހު ހުށައެޅި އެމައްސަލާގެ އަޑުއެހުމެއް އަދި ތާވަލް ކޮށްފައިނުވާ ކަމަށްވެސް ބިދޭސީ މަސައްކަތް ތެރިންގެ ގާނޫނީ ޓީމު ކަމަށްވާ ޕީއައިއެލްސީ އިން ވަނީ ބުނެފައެވެ.\nރައްޔިތުންގެ މަޖިލީހުގެ މިލަންދޫ ދާއިރާގެ މެމްބަރު އަލީ ރިޒާގެ އެކުންފުނިން ދޭންޖެހޭ މުސާރަ ނުދީ ގިނަދުވަސް ތަކެއް ވުމުގެ ސަބަބުން ބިދޭސީ މަސައްކަތް ތެރިންވަނީ ހަމަ ނުޖެހުން ހިންގާފައެވެ. އަދި އެހަމަ ނުޖެހުން ކޮންޓްރޯލް ކުރަން ދިޔަ ފުލުހުންނަށް ވަނީ އެކި ވަރުގެ އަނިޔާވެސް ވެފައެވެ.\nބިދޭސީންގެ ގާނޫނީ ޓީމުން މީގެ ކުރިން ވިދާޅުވީ، ރިޒް ކުންފުންޏާއި ބައްދަލުކޮށް، ޝަރުއީ މަރުހަލާގެ ބޭރުން މައްސަލަ ހައްލުކުރަން މަސައްކަތް ކުރެވުނު ކަމަށާއި އެހެން ނަމަވެސް އެކަމަށް އަލި މަގެއް ފެނިފައިނުވާ ކަމަށެވެ.\nއެތައް މަހެއް ވަންދެން މުސާރަ ނުދީ ބޮޑުފިނޮޅުގައި މަސައްކަތްކުރުވި 200 އަށް ވުރެ ގިނަ ބިދޭސީންގެ ތެރެއިން ގަވައިދާ އެއްގޮތަށް އުޅެނީ 48 މީހަކު ކަމަށް އިމިގްރޭޝަނުން ވަނީ ކުރިން ބުނެފަ އެވެ. މި ބިދޭސީންނަށް މުސާރަ ނުދެވި އޮތީ ބޮޑުފިނޮޅުގެ ޑިވެލޮޕަރު ސީލް މޯލްޑިވްސް އިން ފައިސާ ނުދޭތީ ކަމަށް ބުންޏަސް ސީލް އިން ވަނީ އެއީ ދޮގެއް ކަމަށް ބުނެފަ އެވެ. އޭގެ ފަހުން ރިޒުން ބުނަމުން އަންނަނީ އެއީ ރިޒްގެ މުވައްޒަފުން ނޫން ކަމަށެވެ. އެހެންވެ އެ މީހުންނާ ހަވާލުވާން ވެސް ރިޒުން އިންކާރު ކުރުމުން ކޯޓުން އަމުރެއް ވެސް ނެރުނެވެ.\nބޮޑުފިނޮޅުން އެ ބިދޭސީން ބޭލުވުމަށް ފަހު އެ މީހުން ވަނީ ހުޅުމާލޭގައި ހުންނަ ފެސިލިޓީއަކަށް ގެންގޮސްފަ އެވެ. އެ މީހުންގެ ކެއުމާއި ތިބުމުގެ ޚަރަދު ބަލަހައްޓަނީ ރިޒް ކުންފުނިންނެވެ.\nޤާސިމްގެ ރައްދެއް: ފިޔަފަޅައިގެން އުދުހިގަންނަން އުޅުނަސް، ދުރު ރާސްތާގެ އުދުހުމަކަށް ނުވާނެ


ކޮންމެ ސިޙުރުވެރިއަކީ ކާފިރެއްކަމުގައި ބެލޭނެތޯއެވެ؟ | faruvaa\nކޮންމެ ސިޙުރުވެރިއަކީ ކާފިރެއްކަމުގައި ބެލޭނެތޯއެވެ؟\t17 ނޮވެމްބަރ 2011 ޚިޔާލު ފާޅުކުރައްވާ\nޖަވާބު: ސިހުރުވެރިންނަކީ ޝައިޠާނުންގެ ބޭނުން ހިފައި ޖިންނީން އެދޭ ކަންތައްތައް ކޮށްގެން އެތަކެއްޗަށް ކުއްތަންވާ ބައެކެވެ. އެއީ ﷲ ފިޔަވައި އެތަކެއްޗަށް ޤުރްބާންކޮށްގެންނެވެ. އަދި ﷲ އާއެކުގައި ނަމަވެސް އެތަކެއްޗަށް ދުޢާކޮށްހަދައިގެންނެވެ. އަދި އެތަކެއްޗަށް ކިޔަމަންވުމުގެ ގޮތުން ޒިނޭކުރުމާއި ރާބުއިމާއި ހަރާމްތަކެތި ކެއުމާއި ނަމާދުއެޅުމާއި ނަޖިސްތަކެތި ގައިގައި އުނގުޅުމާއި މުޑުދާރު ތަންތަނުގައި އުޅުންފަދަ ކަންކަމުން ﷲ އަށް އުރެދިގެންނެވެ. އެއީ ސިހުރު ޖައްސަން ބޭނުންވާ މީހާއަށް ތަފާތު ގޮތްގޮތުން ގެއްލުން ދިނުމާއި ދެމަފިރީން ދުރުކުރުމާއި (މީހުންނަށް ނޭނގޭ) ޣައިބުގައިވާ ބައެއް ކަންތައްތަކާއި ވަގަށްނަގާފައިވާ އެއްޗެތީގެ ޚަބަރުތައް ހޯދުމާއި ގެއްލިފައިވާ އެއްޗެއް ވާތަން ހޯދުން ފަދަ، ސިހުރުވެރިޔާ އެދޭ ކަންކަމަށް ޝައިޠާނާ އިޖާބަދޭތޯއެވެ. މިފަދަ ސިޙުރުވެރިއަކީ މުޝްރިކެކެވެ. ކާފިރެކެވެ. ސަބަބަކީ އޭނާ މާތް ﷲ އަށް އަޅުކަންކުރާއިރު ޝައިޠާނާއަށްވެސް އަޅުކަންކުރެއެވެ. މިއީ ބޮޑު ޝިރުކެވެ. އެހެންކަމުން އޭނާ ވާނީ ކާފިރަކަށެވެ. މިފަދައިން މާތް ﷲ ވަޙީކުރައްވާފައިވާތީއެވެ. (وَمَا كَفَرَ سُلَيْمَانُ وَلَٰكِنَّ الشَّيَاطِينَ كَفَرُوا يُعَلِّمُونَ النَّاسَ السِّحْرَ) البقرة/102\n“ސުލައިމާނުގެފާނު ކާފިރުވެވަޑައެއް ނުގަންނަވައެވެ. އެކަމަކު އެޝައިޠާނުން ކާފިރުވިއެވެ. އެމީހުން މީސްތަކުންނަށް ސިޙުރު ދަސްކޮށްދީގެންނެވެ.”\nއަދިވެސް ވަޙީކުރައްވާފައިވެއެވެ. (وَمَا يُعَلِّمَانِ مِنْ أَحَدٍ حَتَّىٰ يَقُولَا إِنَّمَا نَحْنُ فِتْنَةٌ فَلَا تَكْفُرْ) البقرة/102\n“ހަމަކަށަވަރުން ތިމަންބޭކަލުންނީ ފިތުނައެކޭ. (އީމާންކަން ހުރިވަރު ބެލުމަށްވެވޭ އިމްތިޙާނެކޭ) ފަހެ ތިބާ (ސިޙުރު ދަސްކޮށްގެން) ކާފިރު ނުވާށޭ (މިފަދައިން) އެދެބޭކަލުން ވިދާޅުވުމަށްފަހު މެނުވީ އެދެބޭކަލުން އެއްވެސް މީހަކަށް (ސިޙުރު) އުނގަންނައި ނުދެއްވައެވެ.”\nއަދި ކީރިތި ރަސޫލާ صلى الله عليه وسلم ވަނީ ސިޙުރުހަދާ މީހާ ޤަތުލުކުރުމަށް އަމުރުކުރައްވާފައެވެ. ޙަދީޘްގައި ވެއެވެ. (حد الساحر ضربة بالسيف) “ސިޙުރުހަދާ މީހާގެ ޙައްދަކީ ކަނޑިން ޖެހުމެވެ.” ]رواه الترمذي (1460)والدار قطني (3/114) والحاكم (4/360) والبيهقي (8/136) ، وانظر السلسلة الضعيفة 3/641 رقم 1446[. މިކަންކަމަށް ބަލާއިރު ސިޙުރު ހަދާ މީހާވާނީ ކާފިރަކަށެވެ. އޭނާ ނަމާދުކޮށް ރޯދަ ހިފައި ޤުރްއާންކިޔަވައި ދުޢާކޮށް އުޅުނު ނަމަވެސް މެއެވެ. ޝިރުކަކީ ޢަމަލުތައް ބާޠިލުވާ ކަމެކެވެ. والله أعلم.\n=اللؤلؤ المكين من فتاوى ابن جبرين ص 11=\nއައްޝައިޚް އިބްނު ޖިބްރީން\nތަރުޖަމާ: އައްޝައިޚް މުޙައްމަދު ރަމީޒް އަޙްމަދު\nPrevious އައްޑޫ ސިޓީގައި ބަހައްޓާފައި ހުރި ލަންކާގެ ބުދަށް ކަޅުތެޔޮ ޖަހައިފި Next މޮނިއުމަންޓްތައް ނެގުމަށް އިސްލާމިކް މިނިސްޓްރީން ސަރުކާރުގެ ކަމާ ބެހޭ ފަރާތްތަކަށް އަންގައިފި


Miyaru uraha beyrukuran ulhunee Ensis eh noon: Waseem | Mihaaru\n04 ޖެނުއަރީ 2021 - 11:51\nކަސްޓަމްސް އިން އިއްޔެ އަތުލައިގަތް މިޔަރު އުރަހަ ޝިޕްމެންޓަކީ އެންސިސް އިން ބޭރުކުރަން އުޅުނު އެއްޗެއް ނޫން ކަމަށް، އެންސިސް ފިޝަރީސް އިން މިއަދު ބުނެފި އެވެ.\nއެންސިސްގެ މެނޭޖިން ޑިރެކްޓަރު މުހައްމަދު ވަސީމް އިސްމާއިލް "މިހާރު"އަށް ވިދާޅުވީ އެ ކުންފުނީގެ އެންޒީ ބްރޭންޑުގެ ފޮށިތައް ބޭނުން ކޮށްގެން މިޔަރު އުރަހަ ބޭރުކުރަން ބަޔަކު އުޅުމުގެ ސަބަބުން އެ ކުންފުނީގެ ރީތި ނަމަށް ވަރަށް ބޮޑަށް ގެއްލުން ވެފައިވާ ކަމަށެވެ. އެހެންކަމުން އޭގެ ބަދަލު ހޯދަން އެކަން ކުރި ބަޔަކާ ދެކޮޅަށް މައްސަލަ ޖައްސާނެ ކަމަށް އޭނާ ވިދާޅުވި އެވެ.\nލޮނުމަހާ އެއްކޮށްގެން ރާއްޖެއިން ބޭރު ކުރަން އުޅުނު 429 ކިލޯގެ މިޔަރު އުރަހަ ހޯދީ ކަސްޓަމްސް އާއި އޭވިއޭޝަން ސެކިއުރިޓީ ކޮމާންޑް ގުޅިގެންނެވެ. ލޮނުމަހުގެ ގޮތުގައި ޑިކްލަރޭޝަން ހުށައަޅައިގެން ބޭރުކުރަން އުޅުނު ބައެއް އުރަހަ ބަންދުކޮށްފައި ހުރީ އެންޒީގެ ލޯގޯ ޖަހާފައި ހުރި ކަރުދާހު ފޮށިތަކުގަ އެވެ.\n"އަޅުގަނޑުމެންގެ ފޮށިތަކުގައި ބަންދުކޮށްފައި ހުރީމަ ވަރަށް ގިނަ ބަޔަކު އެކަމާ ސުވާލު އުފެއްދި. އޭގެ ސަބަބުން އަޅުގަނޑުމެންގެ ރެޕިއުޓޭޝަނަށް ވަރަށް ބޮޑު ގެއްލުމެއް ލިބިފަ މިއޮތީ،" ރާއްޖޭގައި އެންމެ ފުޅާކޮށް ކަންނެލި ބޭރުކުރަމުން އަންނަ ކުންފުނީގެ މެނޭޖިން ޑިރެކްޓަރު ވިދާޅުވި އެވެ.\n"ކަސްޓަމްސް އިން އެއޮތީ ވަރަށް ހާމަކޮށް ބުނެފައި އެއީ އަޅުގަނޑުމެން ކުންފުނިން ކުރި ކަމެއް ނޫނޭ."\nކަސްޓަމްސް އިން އިއްޔެ ކުރި ޓްވީޓެއްގައި ބުނީ މިޔަރު އުރަހަ ބޭރުކުރަން ޑިކްލަރޭޝަން ހުށަހެޅީ އެންޒީ އިން ނޫން ކަމަށެވެ.\nމިއަދު ރާއްޖެއިން އެކްސްޕޯޓް ކުރަން އުޅެނިކޮށް އަތުލައިގަނެވުނު މިޔަރު އުރަހަތައް ބަންދުކޮށްފައި ހުރީ އެންޒީގެ ފޮށިގަނޑު ތަކެއްގައި ނަމަވެސް، މިޝިޕްމަންޓް އެކްސްޕޯޓް ކުރަން ކަސްޓަމްސްއަށް ޑިކްލެއަރކޮށްފައިވަނީ އެންޒީ އިން ނޫން ކަމުގައި ދަންނަވަން.\nކަސްޓަމްސް އިން އިއްޔެ ކުރި ޓްވީޓު--\nކަސްޓަމްސް އިން ބުނީ އެގޮތަށް ޓްވީޓު ކުރީ އެންޒީގެ ފޮށިތަކެއްގައި މިޔަރު އުރަހަ ބަންދުކޮށްފައި ހުރުމުން އެކަމާ ގުޅިގެން ގިނަ ބަޔަކު ސުވާލު އުފެއްދުމުން ކަމަށެވެ. އަދި ތަހުގީގުތައް ނިމުމުން ޑިކްލަރޭޝަން ހުށަހެޅި ބައެއްގެ ނަން ހާމަކުރާނެ ކަމަށް ވެސް ކަސްޓަމްސް އިން ބުންޏެވެ.\nއެންޒީ އަކީ އެންސިސްގެ އުފެއްދުންތައް ބާޒާރަށް ނެރޭ ބްރޭންޑް ނަމެކެވެ.\nކަސްޓަމްސް އެންސިސް އެންޒީ\n25 ކޮމެންޓް, 20 ރިއެކްޝަންސް\nރައީސް އޮފީހުން ހުއްދަ ނުލިބޭތީބާ ތި މީހުންގެ ނަން ހާމަކުރަން ނުކެރިގެން އުޅެނީ\nރާއްޖޭގަ ކީއްވެތޯ މިޔަރު ނުހިފަންވީ މުޅިކަނޑު ވަނީ މިޔަރުން އޮލަވެފައި5އަހަރަށް ނުވަތަ3އަހަރަށް މިޔަރު ބޭރުކޮށް ހިފުމުގެ ހުއްދަދޭންވީ ތިޔައީ އެތައްރުފިޔާއެއް! ދެންކިހާދެރަކަމެއް.\nމިޔަރު އުރަހަ ބޭރު ކުރަން އުޅުނީ އެންސިސް އެއް ނޫން، މަށެއްވެސް ނޫން، އޭނައެއްވެސް ނޫން. ދެން ކާކު؟ ޖިންނި އެއް.. ހަބަރު ނިމުނީ\nކަސްޓަމްސްގެ މާލޭގުދަނުގަ އަދި ހުޅުމާލޭގަ ހުންނަ ސްކޭންމެޝިންތައް އޮޕްރޭޓް ނުކުރަނީ ކީއްވެތޯ ސުވާލުއުފެދޭ. ދެން އެހެންވީމަ ރާއްޖެއަށް ކަނޑުމަގުން، މަނާ ކިހާ އެެއްޗެއް އެތެރެކޮށްފަ ހުންނާނެ.\nމިޔަރު އުރަހަ ކަމަށް ސައްކު ކުރެވޭ އެއްޗަކަށް ވާތީ، ޑްރަގުކޭސް ތަކުގަވެސް ވަނީ މިކަހަލަ ތޮތެއްނު.\nއީކޯ ސިސްޓަމް ބެލެންސް ކުރުމަށް މިޔަރު ބާނަންވެސް ހުއްދަ ދޭން ޖެހޭ. މިޔަރަކީ އޭޕެކްސް ޕްރިޑޭޓަރެއް (ފުޑް ސައިކަލް ގެ އެންމެ މަތީގައިވާ މަހެއް)، އެހެންކަމުން މިޔަރަށް ހަމަލާދޭނެ އެއްޗެއް ކަނޑުގައި ވަރަށް މަދުވާނެ. އިންސާނުން މިޔަރު ނުހިފާނަމަ ބޮޑެތި މައްސަލަތަށް ކުރިމަތިވުން ގާތް.\n1997 ގައި ހަމަ ތޮގޮތަށް ފެނި ހުއްޓުވާ އެނގުމުން ފައިސާގެ ބާރު މާގަދަވި، ދައުލަތުގެ 1650ރ މުސާރަ ލިބޭ ތެދުވެރި އިޚްލާސްތެރިކަމަށް ވުރެ، ގާނޫނާއި ގަވާއިދަށް ވުރެ. ޔުނިޓު ބަދަލުވެ، ދެންފެނިގެން ދިޔައީ ބައި އެޅިގެންދާ އިސް ވެރީންތަކެއް. ބުރާމަތް ސުނޯ، ބުރާމަތް ދޭކޯ!\nކޯސްޓްދަޅު އަދި އެސްޓީއޯ ފުއްބަސްތާތަކުގައި ބަންދު ކުރާނަމަ އެތަންތަން ބަދުނާމް ކުރަން ޖެހޭބާ؟؟ފުލުހުން ކޮންމެ ކަމެއްކުރިޔަސް ވަރިހަމަ ނުވާނެ..ޒިންމާދާރު ވެބަލަ!\nކީއްވެބާ ތިކަމެއް ކުރި ބަޔަކު ހާމަނުކޮށް ފޮރުވައިގެން ތިއުޅެނީ. ރެޑްހޭންޑް ކޮށް ވަގު ހިފުނީމަ ދެން ކޮންކަމަކާ ތި ފަސްޖެހެނީ!! އުރަހަ ކަމަށް ޔަގީންނުވަނީތަ!\nކުންފުނީގެ ރީތިނަމޭ ބުނާއިރު...މަހުގެ އުފެއްދުންތަށް ތައްޔާރު ކުރާތަނެކޭ ގޮނޑެކޭ އެއްގޮތް...ތިތަނުގެ ގިނަ ބާވަތްތަށް ތިފިހާރައިގަ ހުންނައިރުވެސް ހުންނަނީ ފޫޖަހާފަ....


އެސިސްޓަންޓް ލައިބްރޭރިއަން/ ލައިބްރަރީ އެސިސްޓަންޓް\nތާރީޚް: 15 ޖުލައި 2019\nއެސިސްޓަންޓް ލައިބްރޭރިއަންގެ މަޤާމަށް ޤާބިލު ފަރާތެއް ނުލިބިއްޖެނަމަ، ލައިބްރަރީ އެސިސްޓަންޓް(ސްޕައިން ޕޮއިންޓް 10)ގެ މަޤާމަށް ފުރުޞަތު ހުޅުވާލަމެވެ.\n10 ނިންމާފައި2އަހަރު ދުވަހުގެ ތަޖްރިބާމަސައްކަތާ ގުޅޭ ދާއިރާއިން ހޯދާފައިވުން. ނުވަތަ،\nއެމް.އެން.ކިޔޫ.އެފް ލެވެލް 1 ނުވަތަ 2،ގެ ސަނަދެއް މަސައްކަތުގެ ދާއިރާއިން ލިބިފައިވުން.\nއެޕްލިކޭޝަނާއެކު ހުށަހަޅަންޖެހޭ ލިޔެކިޔުންތައް:\nދިވެހިރާއްޖޭގެ ޤައުމީ ޔުނިވަރސިޓީގެ ވަޒީފާއަށް އެދޭ ފޯމު (ވަޒީފާއަށްއެދޭ ފޯމު ޔުނިވަރސިޓީގެ އިދާރީ މަރުކަޒުގެ ރިސެޕްޝަނުންނާއި ވެބްސައިޓްގެލިންކް\nhttp://mnu.edu.mv/wp-content/uploads/2016/10/Job-Application-Form-2018-2.pdf އިން ލިބެން ހުންނާނެއެވެ)\nއަރަބި ބަސް ދަންނަ ފަރާތްތަކަށް އިސްކަންދެވޭނެއެވެ.\nއިޢުލާނުގެ މުއްދަތުގެ ތެރޭގައި ފޮނުވާ އެއްވެސް އެޕްލިކޭޝަނަކަށް، އިޢުލާންގެ މުއްދަތު ހަމަނުވަނީސް ޢަމަލެއް ނުކުރާނެއެވެ.\nއިޢުލާނުގައި ބަޔާންކޮށްފައިވާ ލިޔެކިޔުންތައް ފުރިހަމަނުވާ އެޕްލިކޭޝަންތައް ބާޠިލު ވާނެއެވެ.\nދިވެހިރާއްޖޭގެ ޤައުމީ ޔުނިވަރސިޓީގެ ކޯހެއް ފުރިހަމަ ކޮށްފައިވާފަރާތްތައް ތަޢުލީމީ ސެޓުފިކެޓު ނުލިބެނިސް ޔުނިވަރސިޓީގެ ވަޒީފާއަކަށްކުރިމަތި ލާނަމަ ކޯހުން ފާސްވިކަމުގެ ލިޔުމަކަށް ހުށަހަޅަންވާނީ ރެޖިސްޓްރާރ އޮފީހުގެ ލިޔުމެކެވެ.\n2019 ޖުލައި 22 ވާ ހޯމަ ދުވަހުގެ މެންދުރު 12:00 ގެ ކުރިން ދިވެހިރާއްޖޭގެ ޤައުމީ ޔުނިވަރސިޓީ / އިދާރީ މަރުކަޒަށް\nމި މަޤާމަށް ހޮވޭ ކެންޑިޑޭޓަކު ވަޒީފާއަށް ނުކުންނަ ތާރީޚުން ފެށިގެން ފުރަތަމަ3މަސްދުވަސް ބެލެވޭނީ ވަޒީފާގެ ޕްރޮބޭޝަން މުއްދަތުގެ ގޮތުގައެވެ. މިމުއްދަތުގެ ތެރޭގައި މުވައްޒަފުގެ މަސައްކަތުގެ ފެންވަރާއި، މަސައްކަތްތަކުގެ އަޚުލާޤަށް ބަލައ، ވަޒީފާގެ އެއްބަސްވުން އެއްވެސް ނޯޓިހެއް ދިނުމަކާ ނުލައި، އުވާލައި، މުވައްޒަފު ވަޒީފާއިން ވަކިކުރުމުގެ އިޚުތިޔާރު ޔުނިވަރސިޓީއަށް ލިބިގެންވެއެވެ.\nމަޢުލޫމާތު ސާފުކުރެއްވުމަށް ގުޅުއްވާނީ 3345405 ނަމްބަރު ފޯނާއެވެ.


OMG OMG, LOL, :P !!!\nއޯއެމްޖީ އޯއެމްޖީ ލޮލް، ދެ ތިކި ޕީ!!!\nތިޔައީ މައެއް، ބަފައެއް ނުވަތަ ކުއްޖެއްގެ ބެލެނިވެރިއެއް ނަމަ އިންޓަނެޓް ބަހުރުވަ އަކީ މިހާރު ދަސްކުރަންޖެހޭ އެއްޗެކެވެ. ދިވެހި ބަހާއި އިނގިރޭސި އަދި އެހެން ބަސްތަކަށް ކިތަންމެ ފަރިތަޔަސް މިހާރުގެ ކުރިން އިންޓަނެޓް މެދުވެރިކޮށް އެކި މީސްމީހުންނާ ކޮށްފައި ހުންނަ މުއާމަލާތަކުން އެއްޗެއް އޮޅުން ފިލާނީ މި ބުނި އާ ބަހުރުވަ ދަސްކޮށްގެންނެވެ.\nބަހުރުވައޭ ބުންޏަސް މި އުޅޭ ކުދިން މި ބޭނުންކުރަނީ ރަމްޒީ އަކުރުތަކެކެވެ. އަހަރެމެންގެ ތެރެއަށް މަޝްހޫރުވެގެން ދިޔަ " އޯއެމްޖީ އޯއެމްޖީ ލޮލް، ދެ ތިކި ޕީ" ލަވައިން މީގެ ވަރަށް ގިނަ ރަމްޒުތައް ގިނަ ބަޔަކަށް އެނގުނެވެ. އެކަމަކު އިންޓަނެޓްގެ ޒަމާން ކުރިއަރަމުން ދިޔަ ވަރަކަށް ބަސްތައް މި އަންނަނީ އުފަންވެ ގިނަވަމުންނެވެ. އާންމުކޮށް ވާހަކަދައްކާ އުޅުމުގެ ތެރެއަށް ވެސް އެ އަކުރުތައް ނުވަންނާނެ ކަމެއް ނޭނގެ އެވެ. މި ބަހުރުވަ އަށް ހާއްސަ ޑިކްޝަނަރީތައް ވެސް ހަދަމުން އެ ދަނީ ސަބަބެއް ނެތިއެއް ނޫނެވެ.\nކުރިން މި ބުނި ލަވައިން އޯއެމްޖީ އާއި ލޮލް އާއި ދެ ތިކި ޕީ އޮންނާނީ އެނގިފައި ކަންނޭނގެ އެވެ. OMG އަކީ "އޯ މައި ގޯޑް" އެވެ. ދެން އޮތީ LOL އެވެ. މިއީ ނިކަން ބާރަށް ހިނިގަނޑެއް ޖަހާލުމެވެ. ލާފިން އައުޓް ލައުޑް އެވެ. ދެ ތިކި ޕީ އޭ މި ކިޔަނީ :P އަށެވެ. އެކި މެސެންޖާތަކުގައި މިގޮތަށް ޓައިޕްކޮށް އެންޓަކޮށްލުމުން ފެންނާނީ ދޫ ނެރެގެން އިންނަ މޫނެކެވެ. އެހެންވީ މިއީ ސަމާސާ ކޮށްލަން އަދި ޖެއްސުމުގެ ގޮތުން ބުނެލާ ވާހަކައަކަށް އިތުރުކޮށްލާ ސިފައެކެވެ. ފިލާވަޅު އަދި މި ފެށެނީ ކިރިޔާ އެވެ.\nކުރިން މި ކިޔައިދިން އަކުރުތަކުގެ މާނަ އެނގޭ ނަމަ IWSN އަކީ ކީކޭކަން އެނގޭ ހެއްޔެވެ؟ ދަރިއަކު އެހެން މީހަކަށް މި އަކުރުތައް މިހެން ލިޔެ ފޮނުވާފައިވާ ނަމަ ދަރިފުޅު އެހުރީ ނުބައި ފައްތަރެއްގައި ކަމަށް ބަލާށެވެ. މި އަކުރުތައް އެއީ "އައި ވޯންޓް ސެކްސް ނައު" އެވެ. މިއީ މަޖާ ވާހަކައެއް ނޫނެވެ.\nސޯޝަލް މީޑިއާގެ އެކި ވަސީލަތްތަކާ އެކު މި ވަނީ މިގޮތަށް ޖަހާ އަކުރުތައް ބޭނުންކުރުން އިންތިހާ އަށް އާންމުވެފަ އެވެ. މާ މޮޅު ގޮތަކަށް ވެފައި މިގޮތަށް މާ އަވަހަށް މެސެޖު ވެސް އެބަ ރައްދުކުރެވެ އެވެ. އެހެން މިސާލުތަކަށް ބަލާއިރު LMK އަކީ "ލެޓް މީ ނޯ" އެވެ. އަދި WYCM އަކީ "ވިލް ޔޫ ކޯލް މީ؟" އެވެ. މިއީ ހަމަ ކޮންމެ މީހަކު ވެސް ބޭނުންކޮށްލަން ރަނގަޅު އަކުރުތަކެކެވެ. އެކަމަކު GNOC އޭ ޖަހައިފި ނަމަ އެ ދެވެނީ ބަރަހަނާ ވުމާ ދިމާލަށްކަން ހަނދާންކުރާށެވެ. އެއީ "ގެޓް ނޭކެޑް އޮން ކެމެރާ" އެވެ. މީގެ މާނަ އެނގޭތީ ވެސް ތޯއްޗެކެވެ. ރާއްޖޭގެ އެކި ފެންވަރުގެ މީހުން މިކަން ކޮށްފި އެވެ!\nމައިންބަފައިންނަށް ސިއްރުން ކުރާ ޗެޓެއްކަން އަންގައިދޭ ރަމްޒު އަކުރުތަކެއް ވެސް އެބަ އުޅެ އެވެ. އެއީ PIR އެވެ. "ޕޭރަންޓްސް އިން ރޫމް" އެވެ. މައިންބަފައިންނަށް ސިއްރު ޗެޓްތަކުގައި ހަމައެކަނި "9" ވެސް ޖަހާފައި އޮވެދާނެ އެވެ. މާނަ އަކީ "ޕޭރަންޓް ވޮޗިން" އެވެ. "99" އަކީ "ޕޭރަންޓް ގޯން" އެވެ.\nމިހެން ގޮސް ނަން ހުސްކޮށް ކިޔަންވީ އެވެ. އެހެންވީމާ އިންޓަނެޓުގެ އެކި ސައިޓްތައް ބޭނުންކޮށްގެން މި ބަހުރުވަ ދަސްކުރާށެވެ. އެހެން ނޫނީ މިއުޅޭ ކުދިން ކުރާ ކަމެއް، ކުރަން އުޅޭ ކަމެއް ރެޔަކާ ވެސް ނުލާނެ އެވެ.\nކިއުގައި މަޑުކޮށްދީގެން ބޮޑު އާމްދަނީއެއް!\nބުރުޖް ހަލީފާ މަތީ ހުންނަ އިޝްތިހާރު މިފަހަރު މާ މޮޅު!\nބަންގާޅު ބަތަލާ ރައިމާ މަރާލާފައި އޮއްވާ ފެނިއްޖެ\nކިޔަވަން ތިބޭ ތަނުގައި ބަހައްޓަން ރަނގަޅު ގަސް!\nވާގިނެތް މީހަކު ކޮވިޑް ވެކްސިން ޖެހުމުން ރަނގަޅުވެއްޖެ\nއެކްސިޑެންޓެއްގައި ޒުވާނަކު މަރުވެއްޖެ\nއިންޖެކްޝަން ޖަހާއިރު ސަމާލުވާން ލަމްހާ އެދުނު


ރެޑްބުލް ވިނިން ފައިވް އޭދަފުށީގައި ވެސް ބާއްވަނީ\nރެޑްބުލްއިން އިންތިޒާމު ކޮށްގެން ބާއްވާ ރެޑްބްލް ވިނިންގް ފައިވްގެ ކޮލިފައިން ބުރުތަކެއް އޭދަފުށީގައިވެސް ބާއްވަން ނިންމައިފި އެވެ.\nގިނަ ބައެއްގެ މަގްބޫލުކަން ހޯދާފައިވާ މި މުބާރާތުގެ އޭދަފުށީގައި އޮންނާނީ މިމަހުގެ 23 ވާ ބުރާސްފަތު ދުވަހުގެރޭ ފުޓްސަލް ދަނޑުގަ އެވެ. ރެޑްބްލް އިން އޭދަފުށީގައި މުބާރާތް ކުރިއަށްދާނީ ވެލާ ސިޓީ ކްލަބާ ގުޅިގެންނެވެ.\nތަފާތު ގޮތަކަށް ކުޅެވިގެންދާ މި މުބާރާތުގައި ކޮންމެ ޓީމެއްގައި ވެސް ތިބޭނީ ފަސް ކުޅުންތެރިންނެވެ. މުބާރާތުގެ ގަވާއިދުގައި ވާ ގޮތުން ކޮންމެ މެޗެއް ވެސް ކުރިއަށް ދާނީ 10 މިނަޓުގެ ވަގުތަކަށެވެ. ކޮންމެ ގޯލަކާ އެކު އިދިކޮޅު ޓީމުގެ އެއް ކުޅުންތެރިޔަކު ދަނޑުން ފައިބަން ޖެހޭ އިރު މެޗުން މޮޅުވާނީ އެންމެ އަވަހަށް ގޯލު ޖަހައި އިދިކޮޅު ޓީމު ކުޅުންތެރިން ދަނޑުން ބާލުވަމުން ގޮސް ހުސްކޮށްލާ ޓީމެވެ.\nޗެމްޕިއަނާއި ރަނަރަޕަށް ބޮޑެތި އިނާމުތަކެއް ލިބިގެންދާ މި މުބާރާތުގައި މިފަހަރު 20 ރައުންޑެއް ކުޅުމަށް ވަނީ ހަމަޖެހިފަ އެވެ. އެގޮތުން މާލޭގައި ނުވަ ރައުންޑެއް ކުޅޭ އިރު ރާއްޖޭ ތެރޭގައި 10 ރައުންޑް ކުޅޭނެ އެވެ. ބާކީ އޮތް ރައުންޑް ކުޅެވިގެންދާނީ ރިސޯޓްގަ އެވެ.\nސަރަހައްދުތަކުން ޗެމްޕިއަންއަށް ދާ ޓީމުތަކުގެ މެދުގައި ފައިނަލް ރައުންޑް ކުޅުމަށް ހަމަޖެހިފައި ވަނީ ހުޅުމާލެ ޔޫތު ޕާކުގަ އެވެ. މުބާރާތުގެ ފައިނަލް ކުޅޭނީ 21 ޖޫންގަ އެވެ\nމި އަހަރުގެ މުބާރާތުގެ ރެޖިސްޓްރޭޝަން މިހާރު ވަނީ ހުޅުވާލައިފަ އެވެ. ރެޖިސްޓްރާކުރާނީ https://redbull.jotform.com/90732780222857#open އިންނެވެ.


މި އޮތޯރިޓީއަށް ތިރީގައިވާ މަޤާމަށް މުވައްޒަފަކު ހޯދަން ބޭނުންވެއެވެ.\nކެޕިޓަލް މާރކެޓް ޑިވެލޮޕްމަންޓް އޮތޯރިޓީ\nސީ.އީ.އޯ ސެކްރެޓޭރިއަޓް ސެކްޝަން/ ކޯޕަރޭޓް ޑިޕާޓްމަންޓް\nއަސާސީ މުސާރަ (7875.00 ރުފިޔާ)\n- ފުޑް އެލެވެންސް: - 35.00 ރުފިޔާ (މަސައްކަތްކުރާ ކޮންމެ ދުވަހަކަށް)\n- ހަމަޖެހިފައިވާ އުސޫލުން އިތުރުގަޑީގެ ފައިސާ\n- މެޑިކަލް އިންޝުއަރެންސް (ޕްރޮބޭޝަނަށްފަހު)\n- ވަޒީފާއާބެހޭ ޤާނޫނުގެ ދަށުން މުވައްޒަފުންނަށް ލިބޭ އެހެނިހެން އިނާޔަތްތައް\n- ސީ.އެމް.ޑީ.އޭގައި މަސައްކަތް ކުރާތާ އެއްއަހަރުވުމުން އެލަވަންސްގެ ގޮތުގައި އަސާސީ މުސާރައިގެ ލިބޭނެއެވެ. އަދި މި އަދަދު 10 އަހަރުވަންދެން އިތުރު ކުރެވޭނެއެވެ.\n- އިކޮނޮމިކްސް، ފައިނޭންސް، އެކައުންޓިންގ، ބޭންކިންގ، ލޯ ނުވަތަ ގުޅުންހުރި ދާއިރާއަކުން މާސްޓާރސް ޑިގްރީއެއް ފުރިހަމަކޮށްފައިވުން ނުވަތަ،\n- އިކޮނޮމިކްސް، ފައިނޭންސް، އެކައުންޓިންގ، ބޭންކިންގ، ލޯ ނުވަތަ ގުޅުންހުރި ދާއިރާއަކުން ބެޗެލަރސް ޑިގްރީއެއް ފުރިހަމަކޮށްފައި ވުމާއެކު، ގުޅޭ ދާއިރާއަކުން4އަހަރު ދުވަހުގެ މަސައްކަތުގެ ތަޖުރިބާ ލިބިފައިވުން.\n- ޝަރުޠު ފުރިހަމަވާ ފަރާތެއް ނުލިބިއްޖެނަމަ، ގުޅޭ ދާއިރާއަކުން ދަށްވެގެން ބެޗެލަރސް ޑިގްރީއެއް ހާސިލުކޮށްފައިވާ ފަރާތަކަށް ވަޒީފާގެ ފުރުޞަތު ދެވިދާނެއެވެ. ނަމަވެސް، ވަޒީފާ ދިނުމުގައި މަސައްކަތުގެ ތަޖުރިބާ ލިބިފައިވާ ފަރާތްތަކަށް އިސްކަން ދެވޭނެއެވެ. އަދި އެކަށީގެންވާ ވަރަށް މަސައްކަތުގެ ތަޖުރިބާ ލިބިފައިނުވާ ފަރާތެއްނަމަ، ދެފަރާތް އެއްބަސްވާ ގޮތެއްގެ މަތިން ހުޅުވާލާފައިވާ މަޤާމަށްވުރެ ދަށް މަޤާމަކަށް ވަޒީފާ ހަމަޖެއްސުމުގެ ފުރުޞަތު އޮންނާނެއެވެ.\n- އޮތޯރިޓީގެ ޑިރެކްޓަރުންގެ ބޯޑު އަދި ޗީފް އެގްޒެކެޓިވް އޮފިސަރަށް ސެކްރެޓޭރިއަލް ޚިދުމަތް ފޯރުކޮށްދިނުން.\n- އޮތޯރިޓީގެ ސީނިއަރ އެގްޒެކެޓިވް ކޮމިޓީގައި ހަރަކާތްތެރިވުމާއި، ކޮމިޓީގެ ސެކްރެޓޭރިއަޓް ބެލެހެއްޓުން.\n- އޮތޯރިޓީގެ އިންޓަނޭޝަނަލް ރިލޭޝަންސްއާ ބެހޭ އެންމެހާ ކަންތައްތައް ބެލެހެއްޓުމާއި، ރާއްޖޭގެ ކެޕިޓަލް މާކެޓް ތަރައްޤީކުރުމަށް ބޭނުންވާ ބޭރުގެ އެހީ ހޯދުމަށްޓަކައި އެއްބަސްވުންތައް ނެގޯޝިއޭޓްކުރުން.\n- މާލީ ސެކިއުރިޓީޒްއާބެހޭ ޤާނޫނު އަދި އޮތޯރިޓީގެ ގަވާއިދުތަކާބެހޭ މަޢުލޫމާތު ޗީފް އެގްޒެކްޓިވް އޮފިސަރ އެޕްރޫވްކުރައްވާ އުސޫލަކުން އާންމުންނަށް ފޯރުކޮށްދިނުން.\n- އޮތޯރިޓީގެ ހިންގުން ހަރުދާނާކުރުމަށްޓަކައި ގަވަރނަންސްގެ އުސޫލުތައް ތަޢާރުފު ކުރުމަށް މަސައްކަތްކުރުން.\n- ކަރިކިއުލަމް ވިޓާ (ސީވީ).\n- ދިވެހި ރައްޔިތެއްކަން އަންގައިދޭ ކާޑުގެ ކޮޕީ (މުއްދަތު ހަމަނުވާ).\n- ލިބިފައިވާާ ތަޢުލީމީ ސެޓުފިކެޓުތަކުގެ ކޮޕީ. (މޯލްޑިވްސް ކޮލިފިކޭޝަން އޮތޯރިޓީން އެކްރެޑިޓް ކޮށްފައިވާ ތަޢުލީމީ ސެޓުފިކެޓު އަދި ޓްރާންސްކްރިޕްޓުގެ ކޮޕީ އެޓެސްޓްކޮށްފައި).\n- ވަޒީފާގައި އުޅުއްވާ ނުވަތަ އުޅުއްވާފައިވާ ފަރާތެއްނަމަ އަދާކުރައްވާ ނުވަތަ އަދާކުރެއްވި ވަޒީފާގެ މަސްއޫލިއްޔަތު އެނގޭ ރަސްމީ ލިޔުމެއް.\n- ސަރުކާރުގެ ނުވަތަ ސިވިލް ސަރވިސް އޮފީހެއްގެ ބޮންޑެއްގައި ހުރި މުވައްޒަފެއްނަމަ، އޮތޯރިޓީގެ ގެ ވަޒީފާއަށް ބަދަލުވުމުގެ އިއުތިރާޒެއް ނެތްކަމުގެ ލިޔުމެއް.\n- އިންޓަވިއުއަށް ދަޢުވަތު ދެވޭނީ ހަމައެކަނި ޝޯޓްލިސްޓު ކުރެވޭ ފަރާތްތަކަށެވެ. އަދި އިންޓަވިއުއަށް ހާޒިރުވާއިރު ސެޓުފިކެޓު އަދި ޓްރާންސްކްރިޕްޓުގެ އަސްލު ގެންނަންވާނެއެވެ.\n- އިންޓަރވިއުއަށް ޝޯޓްލިސްޓުކުރެވޭ ފަރާތްތަކުން އޮތޯރިޓީން ކަނޑައަޅާ މައުޟޫއެއްގެ މައްޗަށް ބިނާކޮށް ދިވެހި ނުވަތަ އިނގިރޭސިބަހުން 10 މިނެޓުގެ ޕްރެޒެންޓޭޝަނެއް ހުށަހަޅަންވާނެއެވެ. މީގެ އިތުރުން، މިއޮތޯރިޓީން ކަނޑައަޅާ ލިޔުމެއް ދިވެހިބަހަށް އަދި އިނގިރޭސިބަހަށް ތަރުޖަމާކުރަންވާނެއެވެ.\n- މި މަޤާމަށް މުވައްޒަފަކު ހޮވާނީ، ތަޢުލީމީ ސެޓުފިކެޓުތަކާއި އިންޓަވިއުއަށް ބަލައި، އެންމެ މަތިން މާކްސް ލިބޭ ފަރާތެއްގެ ކުށުގެ ރިކޯޑަށް ބެލުމަށްފަހުު ވޭތުވެދިޔަ5އަހަރު ދުވަހު އެއްވެސް ކުށުގެ ރެކޯޑެއް ނުވާނަމައެވެ.\nމި މަޤާމަށް ޝައުޤުވެރިވެ ވަޑައިގަންނަވާ ފަރާތްތަކުން 02 ނޮވެންބަރު 2014 ވާ އާދީއްތަ ދުވަހުގެެެ 14:00 ގެ ކުރިން ކެޕިޓަލް މާރކެޓް ޑިވެލޮޕްމަންޓް އޮތޯރިޓީގެ ވަޒީފާއަށް އެދޭ ފޯމާއި (އެޕްލިކޭޝަން) ހުށަހަޅަންޖެހޭ ލިޔުންތައް ތިރީގައިވާ އެޑްރެހަށް ހުށަހެޅުއްވުން އެދެމެވެ. އެޕްލިކޭޝަން ފޯމު މި އޮތޯރިޓީގެ ކައުންޓަރުންނާއި ވެބްސައިޓުން ލިބިވަޑައިގަންނަވާނެއެވެ.\nކެޕިޓަލް މާކެޓް ޑިވެލޮޕްމަންޓް އޮތޯރިޓީ، އެމް.ޓީ.ސީ.ސީ ޓަވަރ،4ވަނަ ފަންގިފިލާ\nބޮޑުތަކުރުފާނު މަގު، މާލެ، ދިވެހިރާއްޖެ\nފޯނު: 3014112، ފެކްސް: 3336624\nއީމެއިލް: [email protected] ވެބްސައިޓް: www.cmda.gov.mv\n28 ޛުލްޙިއްޖާ 1435\nސުންގަޑި: 02 ނޮވެންބަރު 2014 1400


MNUSU futsel fiesta: FE molhu vi iru FLIS in Cyryx hifahtaifi\nބުރާސްފަތި 27 ފެބުރުއަރީ 2020\n1441 ރަޖަބު 04\nކުޅިވަރު - އެމްއެންޔޫއެސްޔޫ ފުޓްސެލް ފިއެސްޓާ\nމި މުބާރާތަކީ ހަޔާ އެޑިއުކޭޝަން ސެކްޓާގެ މެދުގައި ބޭއްވޭ އެންމެ ބޮޑު މުބާރާތް\nކ. މާލެ 16 ސެޕްޓެންބަރ 2019 | ހޯމަ 08:39 1,650\nއެމްއެންޔޫއެސްޔޫ ފުޓްސެލް ފިއެސްޓާގެ ތެރެއިން - އެމްއެންޔޫއެސްޔޫ\nއެމްޑަބްލިއުއެސްސީ އެމްއެންޔޫއެސްޔޫ ފުޓްސެލް ފިއެސްޓާ ގައި ހޮނިހިރު ދުވަހުގެ ރޭ ކުޅުނު މެޗުތަކުން ސީއެފްއެސް އަދި އެވިޑް ކޮލެޖު މޮޅުވެއްޖެއެވެ.\nމި މުބާރާތުގައި ހޮނިހިރު ދުވަހުގެ ރޭ ޖުމްލަ ހަތް މެޗު ކުޅެފައިވެއެވެ. އަންހެން ދެ މެޗު ކުޅުނު އިރު ފިރިހެން ފަސް މެޗު ކުޅުނު އިރު އަންހެން ކުޅުނީ ދެ މެޗެވެ.\nއަންހެން ޑިވިޝަންގައި ފެކަލްޓީ އޮފް އެޑިއުކޭޝަން އަދި ފެކަލްޓީ އޮފް އާޓްސް ބައްދަލުކުރި މެޗު ފެކަލްޓީ އޮފް އެޑިއުކޭޝަނުން ކާމިޔާބުކުރީ 2-0 ގެ ނަތީޖާ އަކުންނެވެ.\nމި މެޗުގެ ހަވަނަ މިނެޓުގައި ފެކަލްޓީ އޮފް އެޑިއުކޭޝަނުގެ އައިމިނަތު ހަމީޒާ ވަނީ ލަނޑު ޖަހައި މެޗުގެ ލީޑު ނަގައިފައެވެ. މެޗުގައި ފެކަލްޓީ އޮފް އެޑިއުކޭޝަނުން ޖެހި ދެވަނަ ލަނޑު ކާމިޔާބުކޮށްދިނީ މެޗުގެ 30 ވަނަ މިނެޓުގައި އައިމިނަތު ފަސީހާއެވެ. މި މެޗުގެ އެންމެ މޮޅު ކުޅުންތެރިޔަކީ ފެކަލްޓީ އޮފް އެޑިއުކޭޝަނުގެ ޖާޒީ ނަމްބަރު9ހާތިމާ ޔޫސުފެވެ. އަންހެން ޑިވިޝަންގެ ދެވަނަ މެޗުގައި ބައްދަލުކުރީ ސައިރެކްސް ކޮލެޖާއި ފެކަލްޓީ އޮފް ލޯ އެންޑް އިސްލާމިކް ސްޓަޑީޒްއެވެ. މި މެޗު ނިމިގެންދިޔައީ 1-1 ގެ ނަތީޖާ އަކުންނެވެ. މި މެޗުގައި ފުރަތަމަ ލަނޑު ޖަހައި ލީޑު ނެގީ ސައިރެކްސް ކޮލެޖުންނެވެ. ސައިރެކްސްގެ ލަނޑު ކާމިޔާބުކޮށްދިނީ ޖާޒީ ނަމްބަރު ފަހެއް މަރިޔަމް ވަފާއެވެ.\nފެކަލްޓީ އޮފް ލޯ އެންޑް އިސްލާމިކް ސްޓަޑީޒް އިން މެޗުގެ 12 ވަނަ މިނެޓުގައި ލަނޑެއް ޖަހާ ވަނީ މެޗުގެ ގެ ނަތީޖާ ހަމަކޮށްފައެވެ. މި ލަނޑު އެޓީމަށް ކާމިޔާބުކޮށްދިނީ ޖާޒީ ނަމްބަރު 11 އައިމިނަތު ނައިފާއެވެ. މި މެޗުގެ އެންމެ މޮޅު ކުޅުންތެރިޔަކީ ފެކަލްޓީ އޮފް ލޯ އެންޑް އިސްލާމިކް ސްޓަޑީޒް ގެ ޖާޒީ ނަންބަރު 13 ޝައުފާ އިބްރާހީމެވެ. މި މުބާރާތުގައި ފިރިހެން 15 ޓީމު ވާދަކުރެއެވެ. ފިރިހެން ޑިވިޜަންގެ ގްރޫޕް އޭ،ބީ،ސީ މިތިން ގްރޫޕުގައި ހިމެނެނީ4ޓީމެވެ. ގްރޫޕް ޑީގައި ހިމެނެނީ3ޓީމެވެ.\nއެމް.ޑަބްލިއު.އެސް.ސީ އެމް.އެން.ޔޫ.އެސް.ޔޫ ފުޓްސަލް ފިއެސްޓާ 2019 ގެ ޓައިޓްލް ސްޕޮންސަރަކީ މާލޭ ވޯޓަރ އެންޑް ސްވަރޭޖް ކޮމްޕެނީ (އެމް.ޑަބްލިއު.އެސް.ސީ) އެވެ. މި މުބާރާތުގެ ޕްރިންޓިންގ ޕާޓްނަރަކީ އެމް 7އެވެ. ސްޕޮންސަރުންނަކީ ދިރާގު އަދި ވިޒިޓް ލާމްއެވެ. މީޑިއާ ޕާޓްނަރަކީ ޕީ.އެސް.އެމް ސްޕޯޓްސް އެވެ.\nއެމް.އެން.ޔޫ.އެސް.ޔޫ ފުޓްސަލް ފިއެސްޓާ އަކީ ދިވެހިރާއްޖޭގެ މަތީ ޘާނަވީ ދާއިރާގައި ބާއްވާ އެންމެ ބޮޑު ކުޅިވަރު ޙަރަކާތެވެ. މި މުބާރާތް ރާވައި އިންތިޒާމު ކުރަނީ ދިވެހިރާއްޖޭގެ ޤައުމީ ޔުނިވަރސިޓީގެ ދަރިވަރުންގެ ޔޫނިއަން (އެމް.އެން.ޔޫ.އެސް.ޔޫ)އިންނެވެ. މި އަހަރު މި ބާއްވަނީ މީގެ 7ވަނަ މުބާރާތެވެ. 2013އިން ފެށިގެން މެދުކެނޑުމެއްނެތި މި މުބާރާތް އަންނަނީ ބާއްވަމުންނެވެ. މި މުބާރާތް ހުޅުވާލާފައިވަނީ އެމް.އެން.ޔޫގެ ފެކަލްޓީތަކާއި ދިވެހިރާއްޖޭގެ އެހެނިހެން ކޮލެޖުތަކަށެވެ. މުބާރާތުގައި ފިރިހެން ޑިވިޜަނާއި އަންހެން ޑިވިޜަން ހިމެނެއެވެ. މުބާރާރުގައި އަންހެން ޑިވިޜަން އެންމެ ފުރަތަމަ ހިމެނީ 2018 ވަނަ އަހަރުއެވެ.\nގާޒީ ހުޒައިފާގެ މައްސަލައެއް އަނެއްކާވެސް ޖޭއެސްސީން ބަލަނީ\nއެމްޑީޕީން ގާސިމަށް ފާޑު ނުކިޔަނީ އެއީ ހަަމަ ''އޮނަރަބަލް ގާސިމް'' ވީމަ: ހަސަން ލަތީފް\nކޯވިޑް-19: ދެކުނު އެމެރިކާގެ ފުރަތަމަ ކޭސް ބްރެޒިލްއިން ފެނިއްޖެ\nއޭއެފްސީ ކަޕް: ސަރަހައްދުގެ ބޮޑު ބާރު ބަލިކޮށް މާޒިޔާ ގްރޫޕް ސްޓޭޖަށް\nކޯވިޑް-19: ރާއްޖެ އައުން މަނާކުރި ގައުމުތަކުގެ ލިސްޓަށް ކޮރެއާ އަދި އީރާން އިތުރުކޮށްފި\nކޯވިޑް-19: ކްރޫޒް ލައިނަރތައް ރާއްޖެ އައުން މަނާކޮށްފި\nކޮވިޑް-19: ޗައިނާއިން އިއްޔެ 52 މީހުން މަރުވިއިރު ޗައިނާ ނޫން ގައުމުތަކުން 48 މަރު\nއުނގޫފާރުގައި ތިބި ޚާއްސަ އެހީއަށް ބޭނުންވާ މީހުންގެ ހާލު ނައިބް ރައީސް ބައްލަވައިފި\nފައިސަލްއަށް "ޕްރާޑާ" ބްރޭންޑްގެ އައިނެއް ހައްދަން އެމްބަސީގެ ބަޖެޓުން 72،000 ރުފިޔާ!


Salah ge hat-trick aaeku Leeds athun Liverpool ah un'dhagoo molheh - AO News\nސަލާހުގެ ހެޓްރިކާއެކު ލީޑްސް އަތުން ލިވަޕޫލަށް އުނދަގޫ މޮޅެއް\nއިނގިރޭސި ޕްރިމިއާ ލީގުގައި ރޭ ކުޅުނު ފޯރިފަދަ މެޗުގައި މިސްރުގެ މުހައްމަދު ސަލާހް ކާމިޔާބުކުރި ހެޓްރިކާއެކު މި ފަހަރުގެ ސީޒަނަށް އަލަށް ޕްރޮމޯޓުވި ލީޑްސް ޔުނައިޓެޑް އަތުން 4-3 އިން ލިވަޕޫލް މޮޅުވެއްޖެއެވެ.\n16 އަހަރުގެ މެދުކެނޑުމަކަށްފަހު ޕްރިމިއާ ލީގަށް އެނބުރިއައި ލީޑްސް ވަނީ ރޭގެ މެޗުގައި މޮޅު ކުޅުމެއްދައްކައި، ލިވަޕޫލްގެ ޑިފެންސްލައިނަށް މައްސަލަތައް ކުރިމަތިކޮށްފައެވެ.\nލިވަޕޫލްގެ އެންފީލްޑްގައި ރޭ ކުޅުނު މެޗު ފެށިގެން ހަތަރުވަނަ މިނެޓުގައި އެ ޓީމަށް ލިބުނު ޕެނަލްޓީއަކުން ލީޑްނަގައިދިނީ ސަލާހު އެވެ. މިއީ ލީޑްސްގެ ޑިފެންޑަރު ރޮބިން ކޮޗްގެ އަތުގައި ޖެހުމުން ރެފްރީ ދިން ޕެނަލްޓީއެކެވެ. އޭގެ އަށް މިނެޓުފަހުން ލީޑްސް އަށް ނަތީޖާ ހަމަހަމަކުރި ޖެކް ހެރިސަން ވައްދާލި ލަނޑުންނެވެ.\nއޭގެފަހުން، މެޗުގެ 20 ވަނަ މިނެޓުގައި އެންޑްރޫ ރޮބަޓްސަން ނަގައިދިން ހުރަހަކުން ލިބުނު ބޯޅައެއް ބޮލުން ފޮނުވާލައިގެން ލިވަޕޫލަށް ދެވަނަ ފަހަރަށް ލީޑްނަގައިދިނީ ނެދަލެންޑްސްގެ ޑިފެންޑަރު ވާޖިލް ވެން ޑައިކް އެވެ. އޭގެ 10 މިނެޓުފަހުން، ޕެޓްރިކް ބެމްފޯޑް ކާމިޔާބުކުރި ގޯލުން ލީޑްސް ދެވަނަ ފަހަރަށް ނަތީޖާ ހަމަހަމަކޮށްފައިވަނިކޮށް، މެޗުގެ 33 ވަނަ މިނެޓުގައި ސަލާހު ވައްދާލި ލަނޑާއެކު ލިވަޕޫލުން ފުރަތަމަ ހާފު ނިންމާލީ 3-2 އިން ކުރީގައިއޮވެގެންނެވެ.\nރޭގެ މެޗުގައި ލީޑްސް އިން ތިންވަނަ ފަހަރަށް ނަތީޖާ ހަމަހަމަކުރީ، 66 ވަނަ މިނެޓުގައި ހެލްޑާ ކޮސްޓާ ދިން ބޯޅައަކުން ޕޯލެންޑްގެ މަޓެއުޒް ކްލިޗް އެވެ. މިއީ ލިވަޕޫލްގެ ޕެނަލްޓީއޭރިޔާތެރެއިން އެއްފަހަރުން ފޮނުވާލި ހަމަލާއަކުން ކްލިޗް ކާމިޔާބުކުރި ރީތި ގޯލެކެވެ. މި ނަތީޖާގައި އޮވެގެން މެޗު ނިމެންދަނިކޮށް، މެޗުގެ 88 ވަނަ މިނެޓުގައި ލިވަޕޫލަށް ލިބުނު ޕެނަލްޓީއަކުން ސަލާހު ވަނީ ހެޓްރިކް ފުރިހަމަކޮށް, އެ ޓީމަށް ތިން ޕޮއިންޓް ކަށަވަރުކޮށްދީފައެވެ. މިއީ ލިވަޕޫލްގެ މިޑްފީލްޑަރު ޖޯޖީނިއޯ ވައިނަލްޑަމް އަށް ލީޑްސްގެ ސްޕެއިން ފޯވާޑް ރޮޑްރީގޯ މޮރޭނޯ ކުރި ފައުލަކަށް ރެފްރީ ދިން ޕެނަލްޓީއެކެވެ.\nމި މުބާރާތުގައި ރޭ ކުޅުނު އެހެން މެޗުތަކުގެ ނަތީޖާއަށް ބަލާއިރު، ސައުތެމްޓަން އަތުން އަމިއްލަ ދަނޑުގައި 1-0 އިން ކްރިސްޓަލް ޕެލަސް މޮޅުވިއިރު، ނިއުކާސަލް ޔުނައިޓެޑް ވަނީ ރަށުން ބޭރުގައި 2-0 އިން ވެސްޓް ހޭމް ޔުނައިޓެޑް ބަލިކޮށްފައެވެ.\nލީގުގައި މިރޭ ކުޅުމަށް ހަމަޖެހިފައިވާ މެޗުތަކުގައި، ލެސްޓާ ސިޓީން ރަށުން ބޭރުގައި ވެސްޓް ބްރޮމްވިޗް އެލްބިއަންއާ ދެކޮޅަށް ނިކުންނައިރު، އަމިއްލަ ދަނޑުގައި ޓޮޓެންހަމް ހޮޓްސްޕާ ނިކުންނާނީ އެވަޓަންއާ ދެކޮޅަށެވެ.\nކުޅިވަރުއިނގިރޭސި ޕްރިމިއާ ލީގުމުހައްމަދު ސަލާހުދުނިޔެލިވަޕޫލްލީޑްސް ޔުނައިޓެޑް


ލިޔެލާގެ ރީތި ފަރުމާކުރުންތައް ފެނިގެންދާ "ދަ ރުނބާ ރެސްޓޯރަންޓް" ލިޔެލާގެ ރީތި ފަރުމާކުރުންތައް ފެނިގެންދާ "ދަ ރުނބާ ރެސްޓޯރަންޓް"\nލިޔެލާގެ ރީތި ފަރުމާކުރުންތައް ފެނިގެންދާ "ދަ ރުނބާ ރެސްޓޯރަންޓް"\nދަ ރުނބާ ރެސްޓޯރެންޓް ފޮޓޯ: މުޙައްމަދު ވަޙީދު / ޕީ.އެސް.އެމް ނިއުސް\nރެސްޓޯރަންޓްތަކާއި ކެފޭތަކުގެ ވިޔަފާރި ރާއްޖޭގައި ފުޅާވެގެން އައިސްފައިވާއިރު ތަނުގެ ފަރުމާކުރުން އެއްބަޔަކު އަނެއްބަޔަކަށްވުރެ ރީތި ކުރެވޭތޯ މަސައްކަތް ކުރެއެވެ. ފަރުމާގެ މަސައްކަތް ރީތިވި ވަރަކަށް އެތަނަށް އާއްމުންގެ ސަމާލުކަމާއި، ތަރުޙީބު ލިބޭ މިންވަރުވެސް އިތުރުވެގެންދެއެވެ. މިއާއެކު ވިޔަފާރީގައި އޮންނަ ވާދަވެރިކަންވެސް މިވަނީ އިތުރުވެފައެވެ.\nމިދިޔަމަހުގެ 16 ވަނަ ދުވަހު ހުޅުމާލޭގައި ހުޅުވި "ދަ ރުނބާ ރެސްޓޯރަންޓް" އަކީ އާއްމުކޮށް މާލެއިން ފެންނަން ހުންނަ ރެސްޓޯރަންޓުތަކާއި ތަފާތު ގޮތަކަށް ފަރުމާ ކޮށްފައިވާ ތަނެކެވެ. ދިވެހިވަންތަ ގޮތަަށް ތައްޔާރުކޮށްފައިވާ މި ރެސްޓޯރެންޓުން އެންމެ ޚާއްސަކަމެއްގެގޮތުގައި ފެނިގެންދަނީ ލިޔެލާގެ ފަރުމާކުރުންތަކެވެ.\nޕީ.އެސް.އެމް ނިއުސްއާއި ވާހަކަދައްކަމުން ރުނބާ ރެސްޓޯރަންޓުގެ ވެރިފަރާތް މާހު އަބޫބަކުރު ބުނ،ީ ލިޔެލާގެ ފަރުމާތައް ރެސްޓޯރަންޓުގައި ބޭނުންކޮށްފައިވަނީ އޭނާގެ ރަށް ތުޅާދޫ ތަމްސީލުކުރުމުގެ ގޮތުން ކަމަށެވެ.\n"އަޅުގަނޑުމެންގެ ރަށަކީ ލިޔެލާޖެހުމަށް ވަރަށް މަޝްހޫރު ރަށެއް. އަޅުގަނޑުމެން ބޭނުންވަނީ ކާބަފައިންގެ މިމަސައްކަތް ދިރުވާ އާލާކުރަން. އަޅުގަނޑުމެން ބޭނުންވަނީ މި ކަން ރިވައިވް ކުރަން. އެގޮތަށް ބަލާފަ އަޅުގަނޑުމެން ހިތަށްއެރީ މިކަހަލަ ކޮންސެޕްޓަކަށޭ ރުނބާ ރެސްޓޯރަންޓު ފަރުމާކުރާނީ." މާހު ބުންޏެވެ.\nމާހު ބުނި ގޮތުގައި ރެސްޓޯރަންޓުގެ ހުރިހާ މަސައްކަތެއް ނިންމާލުމަށް ގާތްގަނޑަކަށް ދެމަސް ދުވަސް ހޭދަވިއެވެ. އަދި އެތަނުގައި ކޮށްފައި ހުރި ހުރިހާ މަސައްކަތްތަކަަކީވެސް އަމިއްލައަށް ކޮށްފައިވާ މަސައްކަތް ކަމަށް އޭނާ ބުންޏެވެ. އެގޮތުން އެތަނުގެ ގޮނޑިއާއި މޭޒުން ފެށިގެން ހުރިހާ މަސައްކަތަކީވެސް އާއިލާއާއި ރައްޓެހިންގެ ބުރަ މަސައްކަތްތައްކަން އޭނާ ފާހަގަކޮށްފައިވެއެވެ.\nރުނބާ ރެސްޓޯރަންޓުގެ ފާރުތަކާއި މޭޒުތަކާއި މޭޒުމަތީގައި ހުރި ޝުގަރ ހޯލްޑަރސްފަދަ ތަކެއްޗާއި ދުފަން ބޭނުންކުރާ ތަބައްތަކުންވެސް ފެންނަން ހުރީ ލާފެންކޮށްފައިވާ ލިޔެލާގެ ރީތި ފަރުމާކުރުންތަކެވެ. ރެސްޓޯރަންޓުގެ ފަރުމާއެކޭ އެއްގޮތަށް އެތަނުން ލިބެން ހުންނަ ކެއުންތަކުގައިވެސް ދިވެހި ރަހަތައް އެކުލަވާލާފައިވެއެވެ. އަދި ދިވެހި ކެއުންތަކޭ އެއްގޮތަށް ބޭރުގެ ކެއުންތައްވެސް ލިބެން ހުންނާނެ ކަމަށް މާހު ވިދާޅުވިއެވެ.\n"އެކި ވައްތަރުގެ ކާއެއްޗެހި ލިބޭނެ. ނަމަވެސް މިތަނުގެ އެންމެ ސްޕެޝަލް ޑިޝްއަކީ ރުނބާ ސުފުރާ. ސުފުރާއަކީ ދިވެހި ކެއުންތަކަށް ޚާއްސަކޮށްގެން އެކިވައްތަރުގެ ދިވެހި ކެއުން ލިބޭ ޑިޝްއެއް. މިތަނުގެ ހެދިކާތަކުގެ ތެރޭގައި އަޅުގަނޑުމެން އިންޓްރޮޑިއުސް ކޮށްފަ ވާނެ ތުޅާދޫއަށް ޚާއްސަ ރިހާކުރުފޮޅިވެސް" މާހު ބުންނެވެ.\nމާހު ބުނި ގޮތުގައި އާއްމުންގެ ވަރަށް ބޮޑު ތަރުހީބެއް އެތަނަށް ލިބެއެވެ. އެގޮތުން ބައެއް ފަރާތްތަކުން ރުނބާ ރެސްޓޯރަންޓުގެ އޭސީ އޭރިޔާ ދުރާލައި ރިޒަވޭޝަން ހައްދައިގެން ބުކް ކުރަމުންދާ ކަމަށްވެސް މާހު ބުންޏެވެ.\nރެސްޓޯރަންޓުގެ މެނޫ ކޯވިޑް-19އާ ގުޅިގެން ކިޔު.އާރު ކޯޑު މެދުވެރިކޮށް ލިބޭނެ ގޮތްވެސް މިތަނުން ހަަމަޖައްސައި ދީފައިވެއެވެ.\nއެހެން ރެސްޓޯރަންޓުތަކާއި ތަފާތު ކަމެއްގެ ގޮތުން މިތަނަށް ޒިޔާރަތް ކުރާ ފަތުރުވެރިންނަށް ޚާއްސަކޮށްް ލިޔެލާޖަހާފައިވާ ތަފާތު ތަކެތި ދައްކާލުމަށް ބަހައްޓާފައިވެއެވެ.\nރުނބާ ރެސްޓޯރެންޓުގެ ފޮޓޯތަކާއި، އެތަނުން ލިބެން ހުރި ކެއުންތަކުގެ ފޮޓޯތައް ސޯޝަލް މީޑިއާގައި ހިއްސާކުރުމާއެކު އެތަނަށް އާއްމުންގެ ބޮޑު ޝައުގުވެރިކަމެއް ވަނީ އުފެދިފައެވެ. އެގޮތުން މިނިސްޓަރ އޮފް އާޓްސް، ކަލްޗަރ އެންޑް ހެރިޓޭޖް ޔުމްނާ މައުމޫނާއި، މިނިިސްޓަރ އޮފް ޓޫރިޒަމް ޑރ. ޢަބްދުﷲ މައުސޫމްވެސް ވަނީ އެތަނަށް ޒިޔާރަތްކޮށް އެތަނުގެ ފަރުމާއަށާއި ކާއެއްޗެއްސަށް ތައުރީފުކޮށްފައިވެއެވެ.\nމި ތަނަށް ލިބެމުންދާ ތަރުހީބަށް ބަލައި ކުރިޔަށް އޮތް ތަނުގައި ރުނބާ ރެސްޓޯރަންޓުގެ އިތުރު ތަނެއް ހުުޅުމާލެ ފޭސް2ގައި ހުޅުވުމަށް އުއްމީދުކުރަމުންދާ ކަމަަށް މާހު ބުންޏެވެ.\nކޯވިޑް-19 : ވެކްސިންގެ7ލައްކަ ޑޯޒު ގަތުމަށް ރާއްޖެއިން އެސްޓްރާޒެނެކާއެކު ސޮއިކޮށްފި\nމާފުށި ކުނީގެ ހާއްޔަކަށް - ތިމާވެއްޓަށާއި އިޤްތިޞާދަށްވެސް އޮތް ބޮޑު ނުރައްކަލެއް\nދޮންބަންޑާރައިންގެ ޖިހާދު - އަދުގެ ޒުވާން ޖީލު ޢިބްރަތް ޙާޞިލުކުރަންޖެހޭ\nއޭސީސީގެ އިންވެސްޓިގޭޓަރަށް ކުރާ ދައުވާތައް އާދިއްތަދުވަހު\nއަލީ ވަހީދުގެ ޝަރީއަތްތައް އާދިއްތަ ދުވަހު ފަށަނީ\nރަން މައިނުގައި ތާށިވި މީހުން ސަލާމަތްކުރަން އިތުރު 15 ދުވަސް\nމުދަލާއި ފައިސާގެ ވާދަވެރިކަމުގައި ޖެހިލުމެއްނެތި މީހުންގެ ފުރާނައަށްވެސް ގެއްލުންދޭ - ޚުޠުބާ


Hoholhaige ahuluveringe vaahaka - Kahaf sooraiy\nހޮހޮޅައިގެ އަހުލުވެރިންގެ ވާހަކަ – ކަހަފް ސޫރަތުން\nކޮންމެ ހުކުރު ދުވަހެއްގައި ކަހަފް ސޫރަތް ކިޔެވުމަކީ ކީރިތި މާތް ނަބިއްޔާ ޞައްލަﷲ ޢަލައިހި ވަސައްލަމުގެ ސުންނަތުން އަޅުގަނޑުމެންނަށް އެނގޭ ސުންނަތް އަޅުކަމެކެވެ. މި ސުންނަތުގައި ހިފައި ހުކުރު ދުވަހު ކަހަފް ސޫރަތް ކިޔެވުމަކީ އަޅުގަނޑުމެންގެ ތެރެއިން ވަރަށް ގިނަ މީހުންގެ އާދައެކެވެ. އަދި އަޅުގަނޑުމެންގެ ދަރިންނަށްވެސް ކޮންމެ ހުކުރު ދުވަހެއް އައުމުން ސޫރަތުލް ކަހަފް ކިޔެވުމަށް ހަނދާންކޮށްދީ އެކަމަށް އިރުޝާދު ދެމެވެ.\nއެހެން ނަމަވެސް، ކަހަފް ސޫރަތުގެ މާތްކަމާއި، އެ ސޫރަތުގައި ބަޔާންކޮށްފައިވާ މަތިވެރި ފިލާވަޅުތައް އެނގެނީ އަޅުގަނޑުމެންގެ ތެރެއިން ވަރަށް މަދު މީހަކަށެވެ. މިލިޔުމުގައި ގެނެސް މިދެނީ ކަހަފް ސޫރަތުގައި އައިސްފައިވާ4ވާހަކައިގެ ތެރެއިން 1 ވާހަކައެވެ. އެއީ ހޮހޮޅައިގެ އަހުލުވެރިންގެ ވާހަކައެވެ.\nއެއީ މާތްﷲ އަށް އީމާންވެގެން ތިބި ޒުވާނުންތަކެކެވެ. ނަމަވެސް އެބައިމީހުންގެ ރަށުގެ މީހުންނަކީ ކާފަރުންނެވެ. އަދި މާތްﷲ އަށް އީމާންވާ މީހުންނަށް އެ ރަށުގެ މީހުންގެ ފަރާތުން ތަފާތު ނުރައްކަލާ ކުރިމަތިވެއެވެ. އެ ރަށުގެ ރަސްކަލަކީވެސް އަނިޔާވެރި ރަސްކަލެކެވެ. އެ ރަސްގެފާނުގެ ގަބޫލްކުރާ ގޮތް ނޫން އެހެން ގޮތެއް ގަބޫލްކުރާ މީހުންނަށް، މި ރަސްގެފާނުގެ އަނިޔާވެރިކަން ނުހަނު ބޮޑެވެ.\nމިޒުވާނުން އެމީހުން އީމާންވެގެން ތިބި ރަނގަޅު ގޮތް ދޫކޮށްލާކަށް ބޭނުމެއް ނޫނެވެ. އެހެނީ އިސްލާން ދީނުގެ ހިދާޔަތުން އެޒުވާނުންގެ ހިތްތައްވަނީ އަލިވެފައެވެ. ނަމަވެސް އިސްލާމް ދީނުގެ އުސޫލުތަކާ އެއްގޮތަށް އަޅުކަންކޮށް ދިރިއުޅުމަށް އެބައިމީހުންނަށް އިންތިހާއަށް ދަތިވިއެވެ. އެހެންކަމުން މިޒުވާނުން މަޝްވަރާކޮށް ނިންމީ މިނިވަންކަމާ އެކު މާތްﷲ އަށް އަޅުކަން ކޮށް އުޅެވޭނެ ގޮތެއް ހޯދުމަށް، އެމީހުންގެ ރަށް ދޫކޮށް އެހެން ރަށަކަށް ހިޖުރަ ކުރުމަށެވެ.\nއެގޮތުގެ މަތިން އެމީހުން އެރަށް ދޫކޮށް ނުކުތެވެ. މާތްﷲ އެބައިމީހުންނަށް ފަރުބަދަ މަތިން ހޮހޮޅައެއް ދައްކުވައި އިރުގެ ހޫނުން ސަލާމަތް ކުރެއްވިއެވެ. އެޒުވާނުން ހޮހޮޅައަށް ވަނުމަށްފަހު، އެބައިމީހުންގެ ކަންތައްތަކަށް ސީދާ ރަނގަޅު ގޮތެއް މެދުވެރިކޮށް ދެއްވުން އެދި ދުޢާ ދެންނެވިއެވެ. ދެން ފަހެ ހޮހޮޅައިގައި އެބައިމީހުން ގަދަ ނިންޖެއްގައި ބައިތިއްބެވިއެވެ. އެ ޒުވާނުންނާއެކުގައި، އެ ޒުވާނުން ގެންގުޅުނު ކުއްތާ ވެސް ވިއެވެ. މާތްﷲ އެބައިމީހުން ނިދީގައި 300 އަށްވުރެ ގިނަ އަހަރު ހޮހޮޅައިގައި ބައިތިއްބެވިއެވެ.\nއެއަށްފަހު އެބައިމީހުންނަށް ހޭލެވުނެވެ. ނިދާފައި ތިބެވުނީ ކިހާ ދުވަހެއް ކަމެއް އެމީހުންނަކަށް ނޭނގެއެވެ. އެޒުވާނުން އެކަކު އަނެކަކަށް ބުންޏެވެ. އެމީހުން ނިދީގައި ތިބީ އެއްދުވަހުއެވެ. ނޫނީ ދުވަހަކުން ބައެކެވެ.\nއެޒުވާނުން ނިދިން ހޭލައިގެން ކާނެ އެއްޗެއް ހޯދުމަށް ރަށަށް ދިޔައިރު ރަށުގެ ކަންތައްތައްވަނީ މުޅިން ބަދަލުވެފައެވެ. އަނިޔާވެރި ރަސްކަން ނިމި އިސްލާމް ދީނުގެ ހިދާޔަތް ލިބިފައިވާ ރަށެއްވާތަން އެބައިމީހުންނަށް މާތްﷲ ދެއްކެވިއެވެ.\nމިވާހަކައިން އަޅުގަނޑުމެންނަށް ލިބޭ ޢިބުރަތްތަކުގެ ތެރޭގައި އީމާންކަމުގެ ސަބަބުން ކުރިމަތިވާ ފިތުނައިން ސަލާމަތްވުމަށް ހިތްވަރު ކުރުން ހިމެނެއެވެ. ހެޔޮ ރަނގަޅު ގޮތުގައި ދެމި ތިބުމަށް ޒިކުރު ކުރުމުގައި ދެމިހުރުމުގެ މުހިންމުކަމެވެ. އަދިވެސް ހަޔާތުގައި ރަނގަޅު އެކުވެރިން ޚިޔާރުކުރުމުގެ ފައިދާ ލިބެއެވެ.


Bayern league hoadhumaa fiyavalhakaa gaathah jehilaifi | Mihaaru\nބަޔާން ކުޅުންތެރިން ރޭގެ މެޗުގައި ފަހު ވަގުތު ލަނޑު ޖެހުމަށް ފަހު އުފާފާޅުކުރަނީ.-- ފޮޓޯ: އޭއެފްޕީ\nބަޔާން ލީގު ހޯދުމާ ފިޔަވަޅަކާ ގާތަށް ޖެހިލައިފި\n14 ޖޫން 2020 - 09:21\nމިއުނިކް (ޖޫން 14) - ޖަރުމަނު ލީގުގައި ރޭ ފަހު ވަގުތު ބޮރޫޝިއާ މުންޗެންގްލަޑްބަކް އަތުން 2-1 އިން ހޯދި މޮޅާ އެކު ލީގު ޗެމްޕިއަންކަން ހޯދުމާ ފިޔަވަޅަކާ ގާތަށް ބަޔާން މިއުނިކް އިން ޖެހިލައިފި އެވެ.\nޖެހިޖެހިގެން އަށް ވަނަ ފަހަރަށް ލީގު ތަށި އުފުލާލަން ބަޔާނަށް މިހާރު ބޭނުންވަނީ އެންމެ މޮޅެކެވެ. އަންނަ އަންގާރަ ދުވަހުގެރޭ ވާޑާ ބްރެމެން ބަލިކޮށް ބަޔާނަށް ލީގު ކަށަވަރުކުރެވޭނެ އެވެ. ރޭގެ މޮޅާ އެކު ބަޔާން ވަނީ ތިން އަހަރަށް ފަހު ފުރަތަމަ ފަހަރަށް ޖެހިޖެހިގެން 13 މެޗުން މޮޅު ހަމަކޮށްފަ އެވެ.\nލީގުގެ އެއް ވަނައިގައި ބަޔާން އޮތީ 31 މެޗުން 73 ޕޮއިންޓާ އެކު އެވެ. ދެ ވަނައިގައި އޮތް ޑޯޓްމަންޑް ވަނީ ރޭ ރަށުން ބޭރުގައި ފަހު ވަގުތުގައި އާލިން ހާލަންޑް ޖެހި ގޯލުން 1-0 އިން ޑަސެލްޑޯފް ބަލިކޮށްފަ އެވެ. ޑޯޓްމަންޑަށް 31 މެޗުން ލިބިފައިވަނީ 66 ޕޮއިންޓެވެ.\nބަޔާން ދަނޑުގައި ރޭ ކުޅުނު މެޗުގެ 26 ވަނަ މިނިޓްގައި އެ ޓީމަށް ލީޑުނަގައިދިނީ ޒުވާން ކުޅުންތެރިޔާ ޔޯޝުއާ ޒާކްޒީ އެވެ. އޭގެ 11 މިނިޓް ފަހުން މުންޗެންގްލަޑްބަކް އެއްވަރުކުރި އެވެ. މި ލަނޑަކީ ބަޔާނަށް ކުޅޭ ފްރާންސްގެ ފުލްބެކް ބެންޖަމިން ޕަވާޑް އަތުން ބައިކޮޅަށް ވަން ގޯލެކެވެ. މެޗު ނިމެން ހަތަރު މިނިޓަށް ވެފައި ވަނިކޮށް ބަޔާނަށް މެޗުގެ ތިން ޕޮއިންޓް ކަށަވަރުކޮށްދިނީ ލެއޯން ގޮރެޓްޒްކާ އެވެ.\nރޭފެ މެޗަށް ފަހު ބަޔާން ކުޅުންތެރިން ވަނީ ވަރަށް ބޮޑަށް އުފާފާޅުކޮށްފަ އެވެ. އެ ޓީމުގެ ކޯޗު ހަންސީ ފްލިކް ބުނީ މިއީ ވަރަށް އުނދަގުލުން ހޯދުނު މޮޅެއް ކަމަށާއިި ކުޅުންތެރިންގެ އުފާފާޅުކުރުމުގެ ސަބަބަކީ އެއީ ކަމަށެވެ.\n"މިއީ ވަރަށް މުހިއްމު ތިން ޕޮއިންޓް. އަހަރެމެންނަށް ވަރަށް ބުރަ މަސައްކަތުން މި މެޗުން މޮޅުވެވުނީ. ކޮންފިޑެންސް ރަނގަޅުވަމުން އަންނަ ވަރަށް ކުޅުން އަދިވެސް ރަނގަޅުކުރެވޭނެ. ޗެމްޕިއަންކަން ކަށަވަކުރާނީ ފުރިހަމަ ކުޅުމެއް ދައްކައިގެން،" ފްލިކް ބުންޏެވެ.\nބަޔާން މޮޅުކޮށްދިން ލަނޑު ޖެހި ގޮރެޓްޒްކާ ބުނީ ހުރިހާ ކުޅުންތެރިންގެ އަމާޒަކީ އަންގާރަ ދުވަހު ލީގު ޗެމްޕިއަންކަން ޔަގީންކުރުން ކަމަށެވެ.\nއިތުރު ލިޔުންތައް ބަޔާން މިއުނިކް ޖަރުމަން ލީގު ބުންޑެސްލިގާ\nހޮފެންހައިމް އިން ބަޔާންގެ ރެކޯޑަށް ނިމުން ގެނެސްފި\nލީގުގެ ފުރަތަމަ މެޗުގައި ބަޔާން އަށް ގޯލު ޖަހައިފި\nމުލާގެ ރެކޯޑު މުގުރާލުމަކީ ލެވަންޑޯސްކީގެ އަމާޒެއް


ހަވީރު ފޮޓޯ : ޑރ. ދީދީގެ ކެމްޕެއިން ޖަލްސާ\nފޮޓޯ ގެލަރީ: ޑރ. ދީދީގެ ކެމްޕެއިން ޖަލްސާ\nމާލެ - އޭޕްރީލް 23، 2011: އެމްޑީޕީ ހަރުގޭގައި އޮތް ކެމްޕޭން ޖަލްސާގައި އެމްޑީޕީގެ ރައީސް ކަމަށް ވާދަކުރައްވާ ކުރީގެ ފިޝަރީޒް މިނިސްޓަރު ޑރ. އިބްރާހިމް ދީދީ: އޭނާ ވިދާޅުވީ އިންތިހާބު ނަތީޖާ ކޮންމެ ގޮތަކަށް ނުކުތަސް ޕާޓީން ވަކިނުވާނެ ކަމަށް.\nމާލެ - އޭޕްރީލް 23، 2011: އެމްޑީޕީގެ ރައީސް ކަމަށް ވާދަކުރައްވާ ކުރީގެ ފިޝަރީޒް މިނިސްޓަރު ޑރ. އިބްރާހިމް ދީދީގެ ކެމްޕެއިން ޖަލްސާގެ ތެރެއިން: އޭނާ ވިދާޅުވީ އިންތިހާބު ނަތީޖާ ކޮންމެ ގޮތަކަށް ނުކުތަސް ޕާޓީން ވަކިނުވާނެ ކަމަށް.\nއަލްހާން އާއި ޑީޑީ ވަކިކުރުން\nއަލްހާން އާއި ޑީޑީ އެމްޑީޕީގެ ލީޑަޝިޕުން ވަކިކުރުން\nރައީސް އައްޑު އަށް ވަޑައިގަތުން ބީ 52 އިން އެފްއޭ ކަޕް ސްޕޮންސާކުރުން twitter


IOIG: Ranaai rihin jareeve, anhen TT thaareekhuge there ah | Mihaaru\nރަން މެޑަލް ހޯދި ރަފާ (ކ) އާއި (ކ-2) ރިހި މެޑަލް ހޯދި މުއީނާ (ވ-2) އާއި ޖުމާނާ މެޑަލް އަޅުވައިގެން. --އެމްއޯސީ ފޮޓޯ: އިސްމާއިލް ތޯރިގް\nއައިއޯއައިޖީ: ރަނާއި ރިހިން ޖަރީވެ އަންހެން ޓީޓީ ތާރީހުގެ ތެރެއަށް\n24 ޖުލައި 2019 - 19:46 24 comments\nއިންޑިއަން އޯޝަން އައިލެންޑް ގޭމްސްގެ ޓޭބަލް ޓެނިހުގެ އަންހެން ޑަބަލްސް ކެޓަގަރީގެ ފައިނަލުގައި ރާއްޖޭގެ މުއީނާ މުހައްމަދާއި ފާތިމަތު ޖުމާނާ ނިމާލްގެ ޕެއާ ސީދާ ހަތަރު ސެޓުން ބަލިކޮށް ރާއްޖޭގެ ފާތިމަތު ދީމާ އަލީ އާއި އައިޝަތު ރަފާ ނާޒިމް ރަން މެޑަލް މިރޭ ހޯދައިފި އެވެ.\nއެއާ އެކު މިރޭ ވެގެން ދިޔައީ ހުރިހާ ގޮތަކުން ވެސް ދިވެހި ކުޅިވަރުގެ ތާރީހީ ރެއަކަށެވެ. ފުރަތަމަ ކަމަކަށް ރާއްޖޭގެ ދެ ޕެއާ ފައިނަލުގައި ކުޅެ ރަން މެޑެއްޔާއި ރިހި މެޑަލް ހޯދުމާ އެކު ޓީޓީ ވެފައިވަނީ ބައިނަލްއަގްވާމީ ގޭމްސްއެއްގައި އެއް އިވެންޓަކުން ރަން އަދި ރިހި ހޯދި ފުރަތަމަ ދިވެހި ކުޅިވަރަށެވެ.\nއަދި ދީމާ އާއި ރަފާ ރަން މެޑަލް ހޯދުމާ އެކު އެ ދެ ކުޅުންތެރިން ވެފައިވަނީ ބައިނަލްއަގްވާމީ ކުޅިވަރު ގޭމްސްއެއްގައި ދެން ރަން މެޑަލް ހޯދި ރާއްޖޭގެ ފުރަތަމަ ދެ ކުޅުންތެރިންނަށެވެ. މި ދެ ކުޅުންތެރިން ހިމެނިގެން މި ގޭމްސްގައި އަންހެން ޓީޓީ ޓީމު ވަނީ ޓީމު އިވެންޓުން ރަން މެޑަލް ހޯދައިފަ އެވެ. އެފަދަ ގޭމްސްއަކުން ރާއްޖޭން ދެން ރަން މެޑަލް ހޯދައިދިން ހަމައެކަނި އެތުލީޓަކީ 2015 ވަނަ އަހަރު 100 މީޓަރު ދުވުމުން ރަން މެޑަލް ހޯދި ހަސަން ސާއިދެވެ.\nރަފާ (ކ) އާއި ދީމާ ސެމީ ފައިނަލް މެޗު ކާމިޔާބުކުރުމަށް ފަހު އުފާފާޅުކުރަނީ. --އެމްއޯސީ ފޮޓޯ: އިސްމާއިލް ތޯރިގް\nދީމާ އާއި ރަފާގެ ޕެއާ ފައިނަލުގައި މުއީނާ އާއި ޖުމާނާގެ ޕެއާ އަތުން މޮޅުވީ 11-5، 11-8، 11-8 އަދި 11-9 އިންނެވެ. އުމުރުން 11 އަހަރުގެ ދީމާ އާއި 16 އަހަރުގެ ރަފާގެ ޕެއާ އިން ތަޖުރިބާކާރު ދެ ކުޅުންތެރިންގެ މައްޗަށް ކުރި ހޯދުމުން ހައިރާންވާކަށް ނުޖެހެ އެވެ. މީގެ ތެރެއިން ރަފާ އަކީ ރާއްޖޭގެ އެންމެ ކާމިޔާބު ކުޅުންތެރިޔާ މުއީނާ 13 އަހަރު ގައުމީ ޗެމްޕިއަންކަން ހޯދި ސިލްސިލާ މީގެ ދެ އަހަރު ކުރިން ނިންމާލި ކުޅުންތެރިޔާ އެވެ. އަދި ދީމާ ވަނީ މި އަހަރުގެ ގައުމީ ފައިނަލުގައި ރަފާ ބަލިކޮށްފަ އެވެ.\nހަގީގަތަކީ ފައިނަލުގެ ނަތީޖާއާ މެދު ގިނަ ބަޔަކު ނުވިސްނާ ކަމެވެ. ރާއްޖޭގެ ދެ ޕެއާ ސެމީން މޮޅުވެ ރަން މެޑެއްޔާއި ރިހި މެޑަލް ކަށަވަރުކުރި ހިސާބުން، ތާރީހީ ބޮޑު ކާމިޔާބެއް ލިބި އެންމެންގެ ހިތް ފުރުނެވެ. ތައުރީފް އޮއްސަން ޖެހެނީ ރާއްޖޭގެ ދެ ޕެއާ ވެސް ފައިނަލަށް ދަތުރުކުރި ގޮތަށެވެ. ދެއްކި މޮޅު ކުޅުމަށެވެ.\nރިހި މެޑަލް ހޯދި މުއީނާ (ކ) އާއި ޖުމާނާއާ ސްޕޯޓްސް މިނިސްޓަރު މަހުލޫފު ސަލާމްކުރައްވަނީ. --އެމްއޯސީ ފޮޓޯ: އިސްމާއިލް ތޯރިގް\nމުއީނާ އާއި ޖުމާނާ ކުއާޓާ ފައިނަލުން ޖާގަ ހޯދީ ގްރޫޕް ސްޓޭޖުގައި ކުޅުނު ތިން މެޗު ވެސް ކާމިޔާބުކޮށްގެންނެވެ. ގްރޫޕުގެ ފުރަތަމަ މެޗުން މޮރިޝަސް އަތުން މޮޅުވީ 11-9، 11-8، 13-11 ގެ ސްކޯއަކުން ސީދާ ތިން ސެޓުންނެވެ. ދެ ވަނަ މެޗުން ރިޔޫނިއަން މޮޅުވީ 3-1 ސެޓުންނެވެ. ސްކޯއަކީ 11-5، 11-3، 12-14 އަދި 11-7 އެވެ. ފަހުން މެޗުން މޮޅުވީ މަޑަގަސްކަރައާ ވާދަކޮށް ސީދާ ތިން ސެޓުންނެވެ. އެ މެޗުގެ ސްކޯއަކީ 11-3، 11-7 އަދި 11-7 އެވެ.\nއެ ޕެއާ ކުއާޓާ ފައިނަލުން މޮޅުވީ މޮރިޝަސްގެ ހޮސެނަލީ އޫމެހާނީ އާއި ޖަލިމް ނަންޑެޝްވާރީ އަތުން ސީދާ ހަތަރު ސެޓުން މޮޅުވެގެންނެވެ. ސްކޯއަކީ 14-12، 11-9، 11-8 އަދި 11-6 އެވެ. ފައިނަލަށް ދަތުރުކުރީ ސެމީ ފައިނަލުގައި މަޑަގަސްކަރައިގެ ނިއަންޓްސާ ރަންޑްރިއަންއަރިސޯ އާއި ސަރޮބިޑް ރަހަރިނަރިވޯ އަތުން ސީދާ ހަތަރު ސެޓުން (11-5، 11-8، 11-7، 12-10) އިން މޮޅުވެގެންނެވެ.\nރަފާ އާއި ދީމާގެ ޕެއާ ކުއާޓާ ފައިނަލަށް ދަތުރުކުރީ ވެސް ގްރޫޕުގެ އެއް ވަނަ ހޯދައިގެންނެވެ. ފުރަތަމަ މެޗުން މޮރިޝަސް އަތުން މޮޅުވީ ފަހަތުން އަރައި 3-2 ސެޓުންނެވެ. ސްކޯއަކީ 8-11، 3-11، 11-8، 11-5 އަދި 14-12 އެވެ. އެ ޕެއާ ދެ ވަނަ މެޗުން މޮޅުވީ ސީޝެލްސްއާ ވާދަކޮށް ސީދާ ތިން ސެޓުންނެވެ. އެ މެޗުގެ ސްކޯއަކީ 11-6، 11-5 އަދި 11-4 އެވެ.\nރާއްޖޭގެ ދެ ޕެއާ ވެސް ފައިނަލަށް ދިއުމާ އެކު ޓީޓީ ޓީމުގެ ކުޅުންތެރިން އުފާފާޅުކުރަނީ. --އެމްއޯސީ ފޮޓޯ: އިސްމާއިލް ތޯރިގް\nދީމާ އާއި ރަފާ ސެމީން ޖާގަ ހޯދީ ކުއާޓާގައި މޮރިޝަސްގެ އިވާނާ ޑެސްކޭން އާއި ކެރޮލީން ރަމަސޯމީ 4-1 އިން ބަލިކޮށްގެންނެވެ. އެ މެޗުގެ ސްކޯއަކީ 11-6، 11-9، 10-12، 11-9 އެވެ. މި ޕެއާ ސެމީ ފައިނަލުގައި ނުކުތީ ޓީމު އިވެންޓުގައި ފައިނަލުން ވެސް ބަލިކުރި މޮރިޝަސް ޓީމުގެ އެންމެ ވަރުގަދަ ދެ ކުޅުންތެރިން ކަމަށްވާ ގުކޫލް ވިދާދާއި ކިނޫ ރުގިއްޔާއާ ދެކޮޅަށެވެ. ޑަބަލްސް އިވެންޓުގައި ފެނުނު އެންމެ ވަރުފަދަ އެއް މެޗަކީ އެއީ އެވެ. އެ މެޗުގެ ފުރަތަމަ ސެޓު ގެއްލިފައިވަނިކޮށް ދީމާ އާއި ރަފާ ފަހަތުން އަރައި މޮޅުވި މޮޅުވުމަށް ތައުރީފް ހައްގެވެ.\nމެޗުގެ ފުރަތަމަ ސެޓުގައި މޮރިޝަސްގެ ޕެއާ ދީމާ އާއި ރަފާ އަށް ޕޮއިންޓެއް ވެސް ނުދީ ހަތް ޕޮއިންޓް ހަމަކޮށް، ސެޓު ނިންމާލީ ފަސޭހަކަމާ އެކު 2-11 އިންނެވެ. އަދި ވާދަވެރިކޮށް ގޮސް ވެސް ދެ ވަނަ ސެޓު 9-11 އިން ކާމިޔާބުކުރި އެވެ. އެހިސާބުން އެ ޕެއާ އަށް ވަރަށް ބޮޑު އިތުބާރެއް ލިބުނެވެ. އެކަމަކު ރަފާ އާއި ދީމާ ތިން ވަނަ ސެޓު 11-7 އިން ކާމިޔާބުކޮށް ރާއްޖެ އަށް އުއްމީދެއް ގެނެސްދިނެވެ. އަދި ޓީމަށް ސަޕޯޓްކޮށްދޭން އައި ގައުމީ ފިރިހެން ވޮލީބޯޅަ ޓީމާއި އަންހެން ވޮލީބޯޅަ ޓީމުން ދިން ފޯރިއާ އެކު އާ ހިތްވަރެއް ލިބުނެވެ.\nރަން މެޑަލް ހޯދި ޕެއާގައި ހިމެނޭ ރަފާގެ ކަރުގައި ސްޕޯޓްސް މިނިސްޓަރު މަހުލޫފު ރަން މެޑަލް އަޅުވަނީ. --އެމްއޯސީ ފޮޓޯ: އިސްމާއިލް ތޯރިގް\nވަރަށް، ވަރަށް ވާދަވެރިކޮށް ގޮސް ހަތަރު ވަނަ ސެޓު 16-14 އިން ރަފާ އާއި ދީމާ ކާމިޔާބުކުރި އެވެ. އެއަށް ފަހު ފަސް ވަނަ ސެޓު 12-10 އިން ކާމިޔާބުކޮށް ފުރަތަމަ ފަހަރަށް ލީޑު ނެގި އެވެ. މޮޅުވާން ފުރުސަތު ލިބުނު ނަމަވެސް މޮރިޝަސް އިން ހަ ވަނަ ސެޓު 7-11 އިން ކާމިޔާބުކުރުމާ އެކު ދެ ޕެއާ ހަމަހަމަވި އެވެ. އެއާ އެކު ގަދަ ހިފުމަކަށް ދާން ޖެހުނެވެ. މި ސެޓުގައި ރަފާ އާއި ދީމާ ވަރަށް އިތުބާރާ އެކު ކުޅެ 11-6 އިން ކާމިޔާބުކޮށް ފައިނަލަށް ދިޔައީ އެވެ. އެ ހިސާބުން ރާއްޖެ އަށް ރަން މެޑެއްޔާއި ރިހި މެޑަލް ކަށަވަރުވި އެވެ.\nރަން މެޑަލް ހޯދި ރަފާ އާއި ދީމާ އަށް އަދި ރިހި މެޑަލް ހޯދި މުއީނާ އާއި ޖުމާނާ އަށް އަދި ލޯ މެޑަލް ހޯދި މަޑަގަސްކަރައިގެ ޕެއާ އަށް މެޑަލް ދެއްވީ ރާއްޖޭގެ ކުޅިވަރާ ބެހޭ ވަޒީރު އަހުމަދު މަހުލޫފެވެ.\nއޮލިމްޕިކް ކޮމިޓީގެ ސެކްރެޓަރީ ޖެނެރަލް މަރުޒޫގު (ވ) އާއި ސެކްރެޓްރިއޭޓް މެމްބަރު ޝިފާޒް މެޗުގައި ސަޕޯޓްކުރަނީ. --އެމްއޯސީ ފޮޓޯ: އިސްމާއިލް ތޯރިގް\nމި ދެ މެޑެއްޔާ އެކު ރާއްޖޭން މިހާރު ވަނީ މި ގޭމްސްގައި ނުވަ މެޑަލް ހޯދައިފަ އެވެ. އެއީ 2015 ވަނަ އަހަރުގެ ގޭމްސްގައި ރާއްޖެ އަށް ޖުމްލަ ހޯދުނު އަދަދެވެ. ރާއްޖޭން ހޯދާފައިވާ މެޑަލް ތަކަކީ ޓީޓީން ހޯދި ދެ ރަން މެޑެއްޔާއި ރިހި މެޑެއްޔަކާއި ބީޗް ވޮލީބޯޅައިން ހޯދި ރިހި މެޑެއްޔަކާއި ލޯ މެޑެއްޔަކާއި އެތުލެޓިކްސް އިން ހޯދި ދެ ލޯ މެޑެއްޔާއި ބެޑްމިންޓަނުން ހޯދި ދެ ލޯ މެޑެއްޔެވެ.\nޓީޓީގެ ޑަބަލްސްގައި ވާދަކުރި ރާއްޖޭގެ ފިރިހެން ދެ ޕެއާ އަށް ކުއާޓާ ފައިނަލުން ޖާގަ ނުލިބެ އެވެ. މުހައްމަދު ޒީސްތު ނަސީމާއި މުންތިފް އަހުމަދުގެ ޕެއާ އަދި މޫސާ މުންސިފާއި ޝައްފާން އިސްމާއިލްގެ ޕެއާ ވެސް ދިޔައީ ގްރޫޕުގެ ތިން ވަނަ އަށެވެ. ޒީސްތު އާއި މުންތިފްގެ ޕެއާ އިން މޮރިޝަސް އަތުން 3-1 އިން އަދި ރިޔޫނިއަން އަތުން ހަމަ އެ ނަތީޖާ އިން ބަލިވި ނަމަވެސް ފަހު މެޗުން މަޑަގަސްކަރަ އަތުން 3-1 އިން މޮޅުވި އެވެ. މުންސިފާއި ޝައްފާންގެ ޕެއާ ދެ މެޗުން ވެސް ބަލިވީ އެވެ. އެއީ މޮރިޝަސް އަދި ރިޔޫނިއަން އަތުން ވެސް ސީދާ ތިން ސެޓުންނެވެ.\nއިތުރު ލިޔުންތައް އިންޑިއަން އޯޝަން އައިލެންޑް ގޭމްސް ޓޭބަލް ޓެނިސް މުއީނާ މުހައްމަދު ފާތިމަތު ދީމާ އަލީ ފާތުމަތު ޖުމާނާ އާއިޝަތު ރަފާ ނާޒިމް


Kulhivarah haassakoh "Mihaaru Awards" tha'aaraf kohfi | Mihaaru\nމިހާރު އެވޯޑްސް ތައާރަފްކުރުމުގެ ހަފުލާ ކުރިއަށް ދަނީ\n"މިހާރު އެވޯޑްސް" ތައާރަފްކުރުމުގެ ހަފުލާގައި، މި އަހަރުގެ އެވޯޑްގެ ބައެއް ޕާޓްނަރުން ބައިވެރިވަނީ. -- ފޮޓޯ: ނިޝާން އަލީ / މިހާރު\n03 މެއި 2017 - 21:086comments\nމި އެވޯޑްސް އިފްތިތާހުކުރީ ހޮޓެލް ޖެންގައި މިހާރު ކުރިއަށްދާ ހާއްސަ ހަފުލާއެއްގަ އެވެ.\nމި އެވޯޑްސްގައި ހިމެނޭ ކުޅިވަރުތަކަކީ ފުޓްބޯޅަ، ވޮލީބޯޅަ އަދި އިންޑިވިޖުއަލް ކުޅިވަރުތައް ކަމަށްވާ އެތުލެޓިކްސް އާއި ޓޭބަލް ޓެނިހާއި ފެތުން އަދި ބެޑްމިންޓަނެވެ. މިއީ ރާއްޖޭގައި، އިންޑިވިޖުއަލް ކުޅިވަރުތަކެއް ހިމަނައިގެން އެވޯޑެއް ތައާރަފްކުރި ފުރަތަމަ ފަހަރެވެ.\nކުޅިވަރުގެ ބޮޑު އެވޯޑެއް މީގެ ކުރިން އޮތް ނަމަވެސް އެ އެވޯޑް މެދުކެނޑުމުން ކުޅިވަރު އާއިލާ އޮތީ ވަރަށް ބޮޑަށް މާޔޫސްވެފަ އެވެ. އެކަމަކު "މިހާރު އެވޯޑްސް"އާ އެކު، ކުޅުންތެރިންގެ މަސައްކަތުގެ އަގުވަޒަންކުރާނެ ކަމުގެ އުއްމީދާއި އުފާވެރިކަމުގެ ހިނިތުންވުން އަނެއްކާ ވެސް ފާޅުވާނެ އެވެ.\n"މިހާރު" ގެ އޮފިޝަލަކު ބުނީ މިއީ ދިވެހި ކުޅިވަރަށް ޚިދުމަތްކޮށްދިނުމުގެ އާ މަސައްކަތެއް ކަމަށެވެ. އަދި މިދިޔަ 20 އަހަރު، ކުޅިވަރުގެ ޚާއްސަ އެވޯޑް ހަފުލާ އިންތިޒާމްކުރި، އަދި ތަޖުރިބާގެ އަލީގައި އަބަދުވެސް ކަންކަން ތަރައްގީކުރަމުން އައި ޓީމު މި ނުކުންނަނީ އާ ރޫހެއްގައި ކަމަށް ވެސް ބުންޏެވެ.\n"މިހާރު އެވޯޑްސް" ގެ ޓްރޮފީ\n"މި ފެށުމާ އެކު ދިވެހި ކުޅިވަރުގެ ކޮންމެ އަހަރެއް ވެސް ނިމޭނީ އުފާވެރި ރެއަކުން. ރީތި ކުލަތަކުގެ ތެރޭގައި، ދިއްކޮށްލާ، ފުރިހަމަ އެވޯޑްތަކަކުން. އާ ތަރިންތަކެއް އުފެދި، އާ އެތައް ބައެއްގެ ނަންތަކަކުން. ޚިދުމަތްތެރިންގެ މާޒީގެ ތެރެއިން ލިބޭ ފިލާވަޅުތަކަކުން،" މިހާރުން ބުންޏެވެ.\nމުޅިން އަލަށް މި ފަށާ "މިހާރު އެވޯޑްސް"ގައި ދިވެހި ހުނަރުވެރިންނަށް 24 އެވޯޑެއް މި އަހަރު ދޭނެ އެވެ. އެހެންކަމުން މިއީ ރާއްޖޭގައި އެންމެ ފުޅާ ދާއިރާއެއްގައި ދޭ ކުޅިވަރު އެވޯޑަށް ވާނެ އެވެ.\n"މިހާރު އެވޯޑްސް" ތައާރަފްކުރުން\n"މިހާރުގެ މި ފެށުން، މިދިއަ އަހަރު ފެނުނު އުނިކަން ހަނދާނުން ފޮހެލަދޭނެ. ކުޅިވަރުގެ އެވޯޑެއް ނެތުމުން ދިވެހި ކުޅިވަރު ހުނަރުވެރިން ތިބި މާޔޫސްކަން ފިލުވާލަދޭނެ. މި ފެށުމާ އެކު "މިހާރު"ން ދެން މާޒީގެ ތެރެއަށް ދޫކޮށްލާނީ ތާރީޚާ ގުޅިގެން ދާނެ އާ ސަފުހާތަކެއް."\nފުޓްބޯޅަ، "ރަން ބޫޓު"\nރާއްޖޭގެ ފުޓްބޯޅަ ސީޒަންގައި އެންމެ ގިނަ ލަނޑު ޖަހާ ކުޅުންތެރިޔާ އަށް "މިހާރުގެ ރަން ބޫޓު" ލިބޭނެ.\nއެންމެ މޮޅު ފުޓްބޯޅަ ކުޅުންތެރިޔާ\nމި ބައިގައި އަހަރުގެ އެންމެ މޮޅު ފުޓްބޯޅަ ކުޅުންތެރިޔާގެ އިތުރުން އެންމެ މޮޅު ދެ ވަނަ އަދި އެންމެ މޮޅު ތިން ވަނަ ކުޅުންތެރިޔާ ހޮވާނެ.\nއެންމެ މޮޅު ޒުވާން ކުޅުންތެރިޔާ\nމި އެވޯޑް ލިބޭނީ މުޅި ސީޒަންގައި އެންމެ މޮޅަށް ކުޅުނު 21 އަހަރުން ދަށުގެ ކުޅުންތެރިޔާ އަށް.\nމިބައިން އެވޯޑް ލިބޭނީ އަހަރުގެ އެންމެ މޮޅު ފިރިހެން ކުޅުންތެރިޔާ، އެންމެ މޮޅު ފިރިހެން ދެ ވަނަ އަދި ތިން ވަނަ ކުޅުންތެރިޔާއަށް. އޭގެ އިތުރުން އަހަރުގެ އެންމެ މޮޅު ޒުވާން ފިރިހެން ކުޅުންތެރިޔާގެ އެވޯޑް ހިމެނޭ.\nމި އެވޯޑްސްތައް ލިބޭނީ އަހަރުގެ އެންމެ މޮޅު އަންހެން ކުޅުންތެރިޔާ، އެންމެ މޮޅު އަންހެން ދެވަނަ އަދި ތިން ވަނަ ކުޅުންތެރިޔާއަށް. މި ބައިން ވެސް އަހަރުގެ އެންމެ މޮޅު ޒުވާން ކުޅުންތެރިޔާ ހޮވާނެ.\nއިންޑިވިޖުއަލް ކުޅިވަރުތަކުގެ އެވޯޑްސް\nމިބައިގެ އެވޯޑްސްތައް ދޭނީ އެތުލެޓިކްސް، ފެތުން، ޓޭބަލް ޓެނިސް އަދި ބެޑްމިންޓަން އެއްކޮށްލައިގެން. މި އެވޯޑްތައް ލިބޭނީ އަހަރުގެ އެންމެ މޮޅު އިންޑިވިޖުއަލް ފިރިހެން ކުޅުންތެރިޔާ، އެންމެ މޮޅު އިންޑިވިޖުއަލް ފިރިހެން ދެ ވަނަ އަދި ތިން ވަނަ ކުޅުންތެރިޔާ އަށް. އަންހެން ބައިގައި ވެސް ހޮވާނީ އަހަރުގެ އެންމެ މޮޅު އިންޑިވިޖުއަލް އަންހެން ކުޅުންތެރިޔާ، އެންމެ މޮޅު އިންޑިވިޖުއަލް އަންހެން ދެ ވަނަ އަދި ތިން ވަނަ ކުޅުންތެރިޔާ.\nސްޕެޝަލް ރިކޮގްނިޝަން އެވޯޑްސް\nމި އެވޯޑް ލިބޭނީ ބައިނަލްއަގްވާމީ ކުޅިވަރުގެ މައިދާނުގައި ފާހަގަކޮށްލެވޭ ކާމިޔާބީތައް ހޯދާ ދިވެހި ހުނަރުވެރިންނަށް.\nމުހައްމަދު ޒާހިރު ނަސީރުގެ އެވޯޑް\nމިއީ ދިގު މުއްދަތެއްގައި ދިވެހި ކުޅިވަރަށް ޚިދުމަތްކޮށްދޭ ފަރާތަކަށް ދޭ ލައިފްޓައިމް އެޗީވްމަންޓް އެވޯޑް. އެވޯޑް ޚާއްސަކުރަނީ ދިވެހި ކުޅިވަރަށް ބައި ގަރުނެއްހާ ދުވަހު ޚިދުމަތްކުރެއްވި މަރްހޫމް މުހައްމަދު ޒާހިރު ނަސީރުގެ ހަނދާނާއި ޝަރަފްގައި.\nއަހަރުގެ އެންމެ މޮޅު ކޯޗު\nމި އެވޯޑަށް އެންމެ މޮޅު ކޯޗު ހޮވާނީ ފުޓްބޯޅަ އާއި ވޮލީބޯޅައިގެ އިތުރުން އެހެން ބައެއް ކުޅިވަރުތައް އެއްކޮށްލައިގެން. މިއީ ވެސް ހުރިހާ ކުޅިވަރެއް އެއްކޮށްލައިގެން ދޭ އެވޯޑެއް\nއަހަރުގެ އެންމެ މޮޅު ރެފްރީ\nމިއީ ވެސް ހުރިހާ ކުޅިވަރެއް އެއްކޮށްލައިގެން، ރެފްރީންގެ އަގު ވަޒަންކުރުމަށް ދޭ އެވޯޑެއް\nއިތުރު ލިޔުންތައް މިހާރު މިހާރު އެވޯޑްސް 2017 "މިހާރު" ވީޑިއޯ


Dhiraagun autism kudhinnah kulheyne thaneh hadhaidheefi\nދިރާގުން އޯޓިޒަމް އެސޯސިއޭޝަންގައި ގާއިމް ކުރި އައުޓްޑޯ ޕްލޭގްރައުންޑު- ފޮޓޯ: ދިރާގު\nދިރާގުން މޯލްޑިވްސް އޯޓިޒަމް އެސޯސިއޭޝަންގެ ކުދިން ކުޅޭނެ ތަނެއް ހަދައިދީފި އެވެ.\nދިރާގުން މިއަހަރުގެ ބައިނަލްއަގްވާމީ އޯޓިޒަމް ދުވަހާ ގުޅިގެން މޯލްޑިވްސް އޯޓިޒަމް އެސޯސިއޭޝަންގައި ގާއިމުކޮށްދޭން ނިންމާފައިވާ އައުޓްޑޯ ޕްލޭގްރައުންޑު ހުޅުވާފައިވަނީ ބުރާސްފަތި ދުވަހު އެވެ.\nމި ޕްލޭގްރައުންޑް ހުންނަނީ ހުޅުމާލޭގައި ހުންނަ މޯލްޑްވްސް އޯޓިޒަމް އެސޯސިއޭޝަންގެ މަރުކަޒުގައިއެވެ. ދިރާގުން ވަނީ ޕްލޭގްރައުންޑުގައި ބޭނުންކުރާނެ އިކުއިޕްމަންޓް ގެ ފުލް ސެޓްއަޕް ހަދިޔާ ކޮށްފަ އެވެ. މި ޕްލޭގްރައުންޑްގައި ކުދިންގެ ސްކިލްސް ތަރައްގީ ވުމަށް ބޮޑު އެޙީތެރިކަމެއް ލިބިގެންދާނެ އެވެ. މީގެ އިތުރުން ކުދިން އިޖުތިމާއީ ހުނަރުތައް އިތުރަށް ފުރިހަމަކުރުމުގެ މަގުފަހިވެގެންދާނެ އެވެ.\nމޯލްޑިވެސް އޯޓިޒަމް އެސޯސިއޭޝަނަކީ އޯޓިޒަމް އާ ބެހޭ ގޮތުން އާންމުން ހޭލުންތެރި ކުރުމުގެ އިތުރުން އލީ އިންޓަވެންޝަން ހެދުމަށް މަގު ފަހިކޮށްދޭ ޖަމިއްޔާއެކެވެ. ހަމަ އެހެންމެ، ކުދިންނަން ކްލާހުގެ ތެރޭގައި ދިމާވާ ގޮންޖެހުންތަކާއި ކުރިމަތިލާން އެހީތެރިވެ، ހެދިބޮޑުވުމަށް ބޭނުންވާ ތެރަޕީތައް އޯޓިޒަމް އެސޯސިއޭޝަނުން ފުޅާ ދާއިރާއެއްގައި ފޯރުކޮށްދެއެވެ.\nދިރާގުގެ އިޖުތިމާއީ ޒިންމާގެ ދަށުން އޯޓިޒަމް އެސޯސިއޭޝަނަށް މީގެ ކުރީގައިގައިވެސް ވަނީ އެހީ ފޯރުކޮށްދީފައެވެ. 2015 ވަނަ އަހަރު މާލޭގައި އެ އެސޯސިއޭޝަނަށް އިންޑޯ ޕްލޭގްރައުންޑެއް ހަދަން އެހީތެރިކަން ފޯރުކޮށްދީފައިއެވެ. އަދި ވޭތުވެދިޔަ އަހަރުތަކުގައި ދިރާގުން ބާއްވާ ދިރާގު މޯލްޑްވްސް ރޯޑް ރޭސް މެދުވެރިކޮށްވެސް އޯޓިޒަމް އެސޯސިއޭޝަނަށް އެހީތެރިކަން ފޯރުކޮށްދީފައިއެވެ.\nކުޑަކުދިން ރައްކާތެރިކުރުމަކީ ދިރާގު އިޖުތިމާއީ ޒިންމާގެ ދަށުން އެންމެ އިސްކަންދޭ އެއް ދާއިރާއެވެ. ދިރާގު ގެ ސީއެސްއާރް ޕްރޮގްރާމްގެ ދަށުން ކުޑަކުދިންނަށް އެހީ ތެރިވުމަށް ތަފާތު ޖަމިއްޔާތަކަށް އެހީތެރިކަން ފޯރުކޮށްދެއެވެ. މިގޮތުން ކެއަރ ސޮސައިޓީ، އާކް، އަދި ސްޕެޝަލް އެޑިއުކޭޝަން ނީޑްސް ސެންޓަރ ތައް ހިމެނެއެވެ. އަދި ކޮންމެ އަހަރަކު ކުރިއަށް ގެންދާ ދިރާގު ސްޕެޝަލް ސްޕޯޓްސް ފެސްޓިވަލް އަކީ ރާއްޖޭގައި ތަފާތު ނުކުޅެދުންތެރިކަން ހުންނަ ކުދިންނަށް އަމާޒުކޮށްގެން ބާއްވާ ހަމައެކަނި ކުޅިވަރުގެ ހަރަކާތެވެ.


SunOnline: Kashmir ge massala sulhaverikamaa eku hallukurun muhinmu: Foreign Minister\nކަޝްމީރުގެ މައްސަލަ ސުލްހަވެރިކަމާއެކު ހައްލުކުރުން މުހިންމު: ފޮރިން މިނިސްޓަރު\n23 Aug 2019, 18:34\nފޮރިން މިނިސްޓަރު އަބްދުﷲ ޝާހިދު ވަނީ ކަޝްމީރުގެ މައްސަލަ ސުލްހަވެރިކަމާ އެކު ހައްލު ކުރަން ޖެހޭ ކަމަށް ވިދާޅުވެފަ --\nކަޝްމީރާ ބެހޭ ގޮތުން އިންޑިއާއާއި ޕާކިސްތާނާ ދެމެދު އުފެދިފައިވާ ދެބަސްވުންތައް ސުލްހަވެރިކަމާއެކު ހައްލުކުރުން މުހިންމު ކަމަށް ފޮރިން މިނިސްޓަރު އަބްދުﷲ ޝާހިދު ވިދާޅުވެއްޖެއެވެ.\nމިނިސްޓަރު ޝާހިދު އެފަދައިން ވިދާޅުވީ މިއަދު ޕާކިސްތާނުގެ ފޮރިން މިނިސްޓަރު މަކްދޫމް ޝާހު މުހައްމަދު ގުރައިޝީއާ އެކު މިއަދު ފޯނު މެދުވެރިކޮށް ވާހަކަ ދައްކަވަމުންނެވެ.\nއެ ފޯނު ކޯލުގައި މިނިސްޓަރު ގުރައިޝީ ވަނީ އިންޑިއާއިން އެގައުމުގެ ގާނޫނު އަސާސީގެ ދަށުން ކަޝްމީރަށް ހާއްސަ އިމްތިޔާޒުތަކެއް ލިބިދޭ މާއްދާ 370 އުވާލުމާ ބެހޭ ގޮތުން ޕާކިސްތާނުން ދެކޭ ގޮތް ވިދާޅުވެފަ އެވެ. އަދި ޖައްމޫ އެންޑް ކަޝްމީރުގެ މިހާރުގެ ހާލަތާ ބެހޭ ގޮތުން މައުލޫމާތު ދެއްވާފައެވެ.\nއަދި މިނިސްޓަރު ޝާހިދު ވަނީ ޕާކިސްތާނާއި އިންޑިއާއަކީ ވެސް ރާއްޖެއާ ގާތް ގުޅުމެއް އޮންނަ ދެ ގައުމުކަމަށް ވިދާޅުވެ، އެ ދެ ގައުމުގެ މެދުގައި އުފެދިފައިވާ ދެބަސްވުން ސުލްހަވެރިކަމާ އެކު ހައްލު ކުރުމުގެ މުހިއްމުކަން ފާހަގަ ކުރައްވާފައެވެ. އަދި އިންޑިއާއިން މާއްދާ 370 އުވާލުމަކީ ރާއްޖެއިން ދެކޭ ގޮތުގައި އެގައުމުގެ ދާހިލީ ކަމެއް ކަމަށް ވިދާޅުވެފައެވެ.\nމީގެ އިތުރުން މިނިސްޓަރު ޝާހިދު ވަނީ ރާއްޖެ އަބަދުވެސް އޮންނާނީ ޕާކިސްތާނުގެ ގާތް އެކުވެރިއެއްގެ ގޮތުގައި ކަމަށާއި ދެ ގައުމުގެ މަސްލަހަތު އޮންނަ ކަންތައްތަކުގައި ދެ ގައުމުންވެސް އެއްބާރުލުން ދެމުންދާނެ ކަމުގެ ޔަގީންކަން ދެއްވާފައެވެ.\nއިންޑިއާއިން ވަނީ ކަޝްމީރަށް ދީފައިވާ ހާއްސަ އިމްތިޔާޒުތައް އުވާލުމަށް ފަހު، މައި ސަރުކާރުގެ ސީދާ ބާރު ހިނގާ ގޮތަށް އެސަރަހައްދު ދެ ޔޫނިއަން ޓެރިޓަރީއަކަށް ބަހާލަން ނިންމާފަ އެވެ. އެއީ ޖައްމޫ އެންޑް ކަޝްމީރު އެއް ޓެރިޓަރީއަށް އަދި ލަޑާކް އެއް ޓެރިޓަރީއަށެވެ.\nޕާކިސްތާނުން ވަނީ އިންޑިއާގެ އެނިންމުން ކުށްވެރިކޮށްފަ އެވެ. އަދި އިންޑިއާއިން ކަޝްމީރުގައި އިންސާނީ ހައްގުތަކާ ހިލާފު އަމަލުތައް ހިންގި ކަމަށް ބުނެ އެމައްސަލަ އިންޓަނޭޝަނަލް ކޯޓް އޮފް ޖަސްޓިސްއަށް ހުށަހަޅާނެ ކަމަށް ބުނެފަ އެވެ.\nއިންޑިއާ - ޕާކިސްތާން\nމިނިސްޓަރުގެ ތައުޒިޔާ ޕާކިސްތާނަށް\nއިންޑިއާ ކުރިމަތީގައި ފަހަތަށް ޖެހުމެއްނެތް: ޕާކިސްތާން\nޕަރުވޭޒް މުޝައްރަފު މަރަން ހުކުމްކޮށްފި


Ooredoo in aachaa prepaid ge aa plan eh tha’aaraf koffi\nއުރީދޫން އާޗާ ޕްރިޕެއިޑްގެ އާ ޕްލޭނެއް ތައާރަފުކޮށްފި\nއުރީދޫގެ އާޗާ ޕްރިޕެއިޑްގެ ދަށުން “އާޗާ ޑެއިލީ 2ޖީބީ” ޕްލޭނެއް މިއަދު ތައާރަފުކޮށްފި އެވެ.\nމި ޕްލޭނާ އެކު އެއް މަސް ދުވަސް ވަންދެން ކޮންމެ ދުވަހަކު 2ޖީބީ ޑޭޓާ އާ އެކު އަންލިމިޓެޑް އުރީދޫ ކޯލްސް 750ރ. އަށް ލިބޭނެ އެވެ. އަދި އުރީދޫ އެޕް މެދުވެރިކޮށް ނުވަތަ “ޔޫޑީ 750” ޖެހުމަށްފަހު 5555 އަށް އެސްއެމްއެސް ކޮށްގެން ވެސް މި ޕްލޭން އެކްޓިވޭޓް ކުރެވޭނެ އެވެ.\nމީގެ އިތުރުން 929#1 އަށް ޑަޔަލް ކޮށްލުމުން ވެސް އުރީދޫގެ ޑެއިލީ 2ޖީބީ ޕްލޭން އެކްޓިވޭޓް ކުރެވޭނެ އެވެ.\nއުރީދޫގެ އެކްޓިން ޗީފް ކޮމާޝަލް އޮފިސަރު ހުސައިން ނިޔާޒް ވިދާޅުވީ މި ޕްލޭނާ އެކު މުޅި މަހަށް ބަހާލައިގެން މާކެޓުގެ އެންމެ ހެޔޮ އަގުގައި ބޮޑު ޑޭޓާ އެލަވެންސެއް ލިބޭނެ ކަމަށެވެ. އަދި އުރީދޫން އަބަދުވެސް މަސައްކަތްކުރަނީ ކަސްޓަމަރުންގެ ބޭނުންތަކަށް އެކަށޭނަ ގޮތަށް ޕްރޮޑަކްޓްތައް ފަރުމާކޮށް، އިތުރު ފުރިހަމަކަމާއެކު ފޯރުކޮށްދިނުމަށް ކަމަށްވެސް އޭނާ ވިދާޅުވި އެވެ.\n“އަޅުގަނޑުމެން އަބަދުވެސް މަސައްކަތްކުރަނީ ތަފާތު ކަސްޓަމަރުންގެ އެކިއެކި ބޭނުންތަކަށް އެކަށޭނަ ގޮތަށް އަޅުގަނޑުމެންގެ ޕްރޮޑަކްޓްތައް ފަރުމާކޮށް އިތުރު ފުރިހަމަކަމާއިއެކު ގިނަ ފައިދާތަކެއް ލިބިދޭގޮތަށް ފޯރުކޮށްދިނުމަށް. ކުރިއަށް އޮތްތަނުގައިވެސް މިފަދަ ތަފާތު އައު ޚިދުމަތްތައް ފޯރުކޮށްދިނުމުގައި އަޅުގަނޑުމެން ދެމި ތިބޭނެ ކަމުގެ ޔަގީންކަން އަރުވަން.”\nއާ ކަސްޓަމަރުންނަށް އާޗާ ޕްރިޕެއިޑް އެކްޓިވޭޓް ކުރެވޭނީ އުރީދޫ ޝޮޕް ނުވަތަ އުރީދޫ ޕާޓްނާ ޝޮޕެއް މެދުވެރިކޮށް ސްޓޭންޑަށް ޕްރިޕެއިޑް ޕްލޭނެއް ނެގުމަށްފަހު އެވެ.


Rajje Ah Ziyaarai Kuraa Fathuruveringe Adhadhu Dhany Ithuruvamun - Vaguthu\nރާއްޖެ ޒިޔާރަތްކުރާ ފަތުރުވެރިންގެ އަދަދު ދަނީ އިތުރުވަމުން\nއިދިކޮޅު ފަރާތްތަކުން ދިވެހި ރާއްޖެއަށް ނައުމަށް ގޮވާލާ ރާއްޖެގެ ފަތުރުވެރިކަން ބޮއެކަޓް ކުރުމަށް ގޮވާލަމުން ދިޔަނަމަވެސް ދިވެހި ރާއްޖެއަށް އަންނަ ފަތުރުވެރިންގެ ނިސްބަތް އިތުރު ވަމުން އަންނަކަމަށް ފަތުރުވެރިކަމާބެހޭ ވުޒާރާގެ ތަފާސް ހިސާބުތަކުން ދައްކައިފިއެވެ.\nއެ މިނިސްޓްރީން އާންމުކޮށްފައިވާ ތަފާސްހިސާބުގައިވާ ގޮތުން މިއަހަރުގެ ޖެނުއަރީ މަހު ރާއްޖެއަށް 142،351 ފަތުރުވެރިން ޒިޔާރަތްކޮށްފައިވެއެވެ. އަހަރުން އަހަރަށް ބަލާއިރު އެއީ މިދިޔަ އަހަރުގެ ޖެނުއަރީ މަހު ރާއްޖެ ޒިޔާރަތްކުރި 125،336 ފަތުރުވެރިންގެ 13 ޕަސެންޓު އިތުރު އަދަދެކެވެ.\nމިއަހަރު ޖެނުއަރީ މަހު ރާއްޖެ ޒިޔާރަތްކުރީ ޗައިނާގެ 25،830 ފަތުރުވެރިންނެވެ. އަދި އިޓަލީން 14،329 ފަތުރުވެރިން ރާއްޖެ ޒިޔާރަތްކޮށްފައިވެއެވެ. ރަޝިޔާއިން 9595 ފަތުރުވެރިން ރާއްޖެ ޒިޔާރަތްކުރިއިރު އިނގިރޭސި ވިލާތުން 9442 ފަތުރުވެރިން ރާއްޖެ ވަނީ ޒިޔާރަތްކޮށްފައިވެއެވެ.\nމިމަހު ރާއްޖޭގައި ކުއްލި ނުރައްކަލުގެ ހާލަތު އިއުލާނުކޮށްފައިވާއިރު، ކުއްލި ނުރައްކާ އިއުލާނު ކުރުމުން ބައެއް ގައުމުތަކުން ވަނީ ރާއްޖެއަށް ޒިޔާރަތްކުރުމުގައި ސަމާލުވުމަށް އަންގާ ޓްރެވަލް އެޑްވައިޒަރީ ނެރެފައެވެ.\nފެބުރުއަރީ 21, 2018 11:29\nފެބްރުައަރީގެ ތަފާސް ހިސާބު ނެރުނީމަ އިނެގޭނެ ތީގެ ހަގީގަތް.\nފެބުރުއަރީ 21, 2018 11:45\nކުއްލިއަކަށް ނުރައްކާ ވުމުން ވަރަށްގިނަ ބުކިންގ ތައް ކެންސަލްވި. މި އަޑިގަނޑުން ސަލާމަތް ވާނި އަވަހަށް ނުރައްކާތެރި ހާލަތު ޤައުމުން ފިލައިގެން\nފެބުރުއަރީ 21, 2018 12:27\nފެބުރުއަރީ 21, 2018 13:02\nފެބުރުއަރީ 21, 2018 15:27\nއެކަމެއް ނެނގެ ބުކިންތަކާ ފުލައިޓްތައް ކެންސަލްވެ ރިސޯޓްތަކާ ގެސްތްހައުސް ވިޔަފާރިތައ ްއިނދަޖެހެނީ.. މއީ އެޒަމާނެއް ނޫން ތިހެން އޮޅުވައެއް ނުލެވޭނެ.. ސަރުކަރުން އެހެންމަންޒަރެއް ދައްކާނަމޭ ހިތަ ވިސްނުން ތިޔަ ގެންގުޅެނީ 16 ވަނަ ގަރުނުގަ އަދިވެސް.. މިއީ 21 ވަނަ ްަރުނު.. ތިޔަހެންބުނީމަ އަތްޖަހަންތިބެނީ ދެނތިން ކޯޑިނޭޓަރުންނާ ބޯދިގު ޒުވާނުން ކޮޅާ..ޓިޕްދީގެން ގެންގުޅޭ ވާނުވާ ޗިޕުމަދު ނޭގޭ އެސް،މީޑިއާ ގުރޫޕު\nފެބުރުއަރީ 21, 2018 19:10\nތިޔަކަމެއް ނޭގެ ! ގިނަ ރެސޯރޓްތަކުން ބުނަނީ ބުކިންގްސް ކެންސަލް ކުރަމުންދާވާހަކަ ! އަދި ގެސްޓުން އަންނަންއޮތް ޗާރޓަރ ފްލައިޓެއް ކެންސަލްކުރިކަމަށްވެސް ނޫހުގަ ލިއެފައޮތް ! ދޮގުހަދަނީ ކޮންބައެއް ކަމެއް ނޭގެ !


ޤަތާދަތު ބިން ނުޢުމާން ރަޟިޔަﷲ ޢަންހުގެ ޙަޔާތްޕުޅު\nقتادة بن النعمان رضى اللّـه عنــه އަކީ ޞަޙާބީންގެ ތެރެއިން ޚާއްޞަ ޤަދަރެއް ޙާޞިލު ކުރައްވައިފައިވާ ބޭކަލެކެވެ. އެކަލޭގެފާނަކީ ވަރަށް ކުރީން އިސްލާމްވެވަޑައިގެންނެވި އަންޞާރިއްޔަ ޞަޙާބީއެކެވެ. މާތް ރަސޫލާ صلّى اللّـه عليه وسلّم ހިޖްރައަށް ވަޑައިގެންނެވުމުގެ ކުރީން އެކަލޭގެފާނުވަނީ އިސްލާމްވެވަޑައިގެން މާތް ރަސޫލާ صلّى اللّـه عليه وسلّم އަށް ބައިޢަތު ހިއްޕަވައިފައެވެ. މި ބައިޢަތު ހިއްޕެވީ މައްކާގެ މިނާގައެވެ. ހަތްދިހަ އަންޞާރުންނާއެކުގައެވެ.\nقتادة بن النعمان رضى اللّـه عنــه އަކީ ދުނި ޖެއްސެވުމުގެ ހެވިކަމުގެ ވަރަށް ބޮޑު އުސްތާޒެކެވެ. އެކަލޭގެފާނުވަނީ މާތް ރަސޫލާގެ ޙަޔާތްޕުޅުގައި ކުރެވުނު އެންމެހައި ހަނގުރާމަތަކެއްގައި ބައިވެރިވެވަޑައިގެންފައެވެ. މައްކާ ފަތަޙަ ކުރެއްވި ދުވަހު ބަނީޒަފަރު ދަރިކޮޅުގެ ދިދަ އުފުއްލެވީ އެކަލޭގެފާނެވެ.\nހިޖްރައިން ބާރަ ވަނަ އަހަރު، އަމީރުލް މުއުމިނީން އަބޫބަކުރުއްޞިއްދީޤު ރަޟިޔަﷲ ޢަންހުގެ ޚަލީފާކަމުގައި އެކަލޭގެފާނު ޙައްޖަވަޑައިގެންނެވީ، قتادة بن النعمان رضى اللّـه عنــه މަދީނާގެ މައްޗަށް ވެރިކުރައްވައިފައެވެ. އެކަލޭގެފާނުގެ ޤާއިމުމަޤާމެއްކަމުގައި ހަމަޖައްސަވައިފައެވެ.\nބައިތުލް މަޤުދިސް ފަތަޙަ ކުރެވުނީ އަމީރުލް މުއުމިނީން ޢުމަރު ބުނުލް ޚައްޠާބު ރަޟިޔަﷲ ޢަންހުގެ ޚަލީފާކަމުގެ ދުވަސްވަރުގައެވެ. ޢުމަރުގެފާނު ބައިތުލް މަޤުދިސަށް ވަޑައިގެންނެވި ލަޝްކަރުގައި قتادة بن النعمان رضى اللّـه عنــه ވެސް ހިމެނިވަޑައިގެންނެވިއެވެ. އެކަލޭގެފާނު ވަޑައިގެންނެވީ ޢުމަރުގެފާނުގެ ކުރިފުޅުމަތިން ދަތުރު ކުރައްވަމުންނެވެ.


މޮޔަ ތަންދޮރުނުދަންނަ ވެރިން ފާޅުވުމަކީ ޤިޔާމަތްކައިރިވެއްޖެކަމުގެ އަލާމާތެއް\nފުރަތަމަ ޞަފްޙާsignofjdgmntdayމޮޔަ ތަންދޮރުނުދަންނަ ވެރިން ފާޅުވުމަކީ ޤިޔާމަތްކައިރިވެއްޖެކަމުގެ އަލާމާތެއް\nAruzam 10:37 AM\nމީސްތަކުންވަނީ އެމީހުންގެ ވެރިންފަދައިން ކޮރަޕްޓުވެފައެވެ. ރަސޫލުﷲ ޞައްލަﷲ ޢަލައިހި ވަސައްލަމަ ޚަބަރުދެއްވާފައިވާ ގޮތުގައި ޤިޔާމާތްދުވަހުގެ ޢަލާމާތްތަކުގެ ތެރެއިން އެއްއަލާމާތަކީ މީސްތަކުންގެ ކަންތައްތައް މޮޔަ ޖާހިލުވެރިންގެ އަތްމައްޗަށް ދިޔުމެވެ. އެބައިމީހުންނަކީ ކީރިތި ޤުރުއާނާއި އަދި ސުންނަތުން އެއްވެސް އެއްޗަކަށް އަމަލުނުކުރާ އަދި ނަޞީހަތެއް ދެވުނަސް އެނަޞީޙަތަކަސް ބީރުކަންފަތެއްދޭ މީހުންނެވެ.\nމާތްﷲ ރުއްސުންލެއްވި ޖާބިރު ބިން އަބްދުﷲރިވާކުރައްވާފައިވެއެވެ. ރަސޫލުﷲ ޞައްލަﷲ ޢަލައިހި ވަސައްލަމަ މާތް ﷲ ރުއްސުންލެއްވި ކަޢުބު ބިން އަޖްރަތުއަށް ޙަދީޘްކުރެއްވި ބަސްފުޅުގެ މާނައިގައިވެއެވެ. " ތިމަންކަލޭގެފާނުގެ ކަލޭގެފާނު މޮޔަވެރިންގެ ކިބައިން ސަލާމަތްކުރެއްވުން އެދި ﷲ ކިބައިން ރައްކާތެރިކަން އެދެމެވެ." އެހިނދު އެކަލޭގެފާނު ދެންނެވިއެވެ. " އޭ ﷲގެ ރަސޫލާއެވެ. މޮޔަވެރިންނަކީ ކޮބައިތޯއެވެ؟" ރަސޫލުﷲ ޞައްލަﷲ ޢަލައިހި ވަސައްލަމަ ހަދީޘްފުޅުކުރެއްވިއެވެ. " ތިމަންކަލޭގެފާނުގެ ފަހުން ތިމަންކަލޭގެފާނުގެ ސުންނަތަށް ތަބަޢަނުވާ އަދި ސުންނަތުގެ މަގުގައި ނުހިފާ ވެރިން އަންނަހުއްޓެވެ. އަދި އެބައިމީހުންގެ ދޮގުތައް ޤަބޫލުކޮށް އެބައިމީހުން ކުރާ ނުބައިކަންތައްތަކަށް އެހީވާ މީހަކީ ތިމަންކަލޭގެފާނާއި ވާ( ތިމަންކަލޭގެފާނުގެ ކިބައިންވާ) މީހެއްނޫނެވެ. އަދި ތިމަންކަލޭގެފާނު އެބައިމީހުންގެ ތެރެއިން ނުވަމެވެ. އަދި އެބައިމީހުން ތިމަންކަލޭގެފާނުގެ ކަންޒުން ފެންބޯންނުލިބޭ ހުއްޓެވެ. އަދި އެބައިމީހުންގެ ދޮގުތައް ގަބޫލުނުކޮށް އަދި އެބައިމީހުންގެ އަނިޔާވެރިކަމުގައި އެހީތެރިނުވި މީހުންވަނީ ތިމަންކަލޭގެފާނާއި އެކުގައެވެ. އަދި ތިމަންކަލޭގެފާނުވަނީ އެމީހުންގެ ތެރެއިންނެވެ. އަދި އެބައިމީހުންގެ ތިމަންކަލޭގެފާނުގެ ކަންޒުކޮޅުން (ހަވްޟު) ކޮޅު ކައިރިއަށް އެބައިމީހުން އަންނަހުއްޓެވެ. އޭ ކަޢުބު ބިން ޢަޖްރާއެވެ. ރޯދަހިފުމަކީ އައްޑަނައެކެވެ. އަދި ޞަދަޤާތް ފާފަތައް ފުހެލައެވެ. އަދި ނަމާދަކީ ޤުރުބާނެކެވެ. (އަޅުކަމެކެވެ). –ނުވަތަ ވިދާޅުވީ ބުރުހާނެކޭއެވެ- އޭ ކަޢުބު ބުން ޢަޖްރާއެވެ. ޙަރާމްގޮތުގައި (ކާއެއްޗަކުން) ޖަހާފައިވާ މަހެއް ސުވަރުގެ ނުވަންނަހުއްޓެވެ. އެޔަށް ހައްޤުވެގެންވަނީ ފުރަތަމަ ނަރަކައިގެ އަލިފާނެވެ. އޭ ކައުބު ބިން ޢަޖްރާއެވެ. މީސްތަކުންގެ ތެރެއިންވަނީ ދެބަޔެކެވެ. އެއީ އެބަޔެއްގެ ފުރާނައިން ޤުރުބާންވުމަށްފަހު ނަރަކައިން ސަލާމާތްކުރާ މީހުންނާއި އަދި އެފުރާނަ ހަލާކުގެ ތެރެއަށް އެއްލާމީހުންނެވެ."\nމޮޔަމީހާއަކީ އޭނާގެ ބުއްދިރަނގަޅަށް ނުޖެހޭ، އަދި އޭނާގެ އަމިއްލަ ކަންތައްތައްވެސް ރަނގަޅަށް ނުކުރެވޭ މީހާއެވެ. އަދި އެކަނި އެހެންމީހުންގެ ކަންތައްތައްކުރެވޭނީ ކިހިނަކުންހެއްޔެވެ؟\n"ކޮންމެ ޤަބީލާއެއްގެ ނަގާކިޔާބަޔަކީ މުނާފިޤުންކަމުގައި ވެއްޖައުމަށް ދާންދެން ޤިޔާމަތްނުވާހުއްޓެވެ." މުނާފިޤުންނަކީ އިމާންތެރިކަންކުޑަ، ﷲއަށް ބިރުވެތިވުމެއްނެތް އަދި ދޮގުހެދުން ގިނަ ޖާހިލުކަންބޮޑު މީހުންނެވެ.\nރަސްރަސްކަލުންނާއި ޤައުމުތަކުގެ ރައީސުންނާއި ވެރިންނަކީ މިފަދަ ބަޔަކަށް ވެއްޖެނަމަ ދެން ހުރިހާކަމެއްވެސް އެކޮޅުކޮޅުންޖެހި ތަރުތީބުގެއްލިދާނެއެވެ. ދޮގުވެރިންނަކީ އިތުބާރުކުރެވޭ ތެދުވެރިންކަމުގައިވެ، އަދި ތެދުވެރިންގެ ބަސްދޮގުވާ ހުއްޓެވެ. ޚިޔާނާތްތެރިންނަކީ އަމާނާތްތައް ހަވާލުކުރެވި ތަންތަނުގެ ވެރިން(މިނިސްޓަރުން ނުވަތަ އެނޫންވެސް މަޤާމުތައް) ހަވާލުކުރެވޭ ބަޔެއްކަމުގައިވެ، އަދި އަމާނާތްތެރިންނަކީ އިތުބާރުނުކުރެވޭ ބަޔެއްކަމުގައި ވާނެއެވެ. އަދި ޖާހިލުންނަކީ ކަންކަމަށް ބަސްކިޔާ ފާޑުކިޔާ މީހުންނަށްވެ، އަދި ޢިލްމުވެރިން ހަމަހިމޭންވާހުއްޓެވެ.\n(މިމަންޒަރުތައް އަޅުގަނޑުމެންގެ ލޮލުގެ ކުރިމަތީގައި ކުރެހެމުންދާ ދިޔުން ޤަބޫލުކުރަން ނުފުދޭތޯއެވެ؟)\nޝަޢަބީ ރަޙިމަހުﷲ ވިދާޅުވެފައިވެއެވެ: "ޢިލްމަކީ ޖާހިލުކަންކަމުގައިވެ، އަދި ޖާހިލުކަމަކީ ޢިލްމުކަމުގައި ވެއްޖައުމަށް ދާންދެން ޤިޔާމަތްދުވަސް ނުވާހުއްޓެވެ"\nމިފަދަ އެތައްއެތައްކަމެއް ފަހުޒަމާނަށް އައިސް ދުނިޔެ ނިމެންގާތްވުމުން އެފުށްމިފުށަށް ޖެހެމުންދާނެއެވެ.\nރަސޫލުﷲ ޞައްލަﷲ ޢަލައިހި ވަސައްލަމަ ހަދީޘްކުރެއްވި ކަމަށް ޢަބްދުﷲ ބިން ޢަމްރު ރިވާކުރައްވާފައިވާ ބަސްފުޅުގެ މާނައިގައިވެއެވެ.\n"ޤިޔާމަތްވުމުގެ ޢަލާމާތްތަކުގެ ތެރޭގައި ހެޔޮލަފާ ރަނގަޅު މީހުން ދަށްކޮއްލެވި، ނުބައިނުލަފާ ޖާހިލުން (މަޤާމުގެ ގޮތުން) މަތިވެރިކުރެވޭނެއެވެ"\nޑރ.މުޙައްމަދު ބިން އަބްދުއްރަޙުމާން އަލްޢަރީފީއަކީ ސައޫދީޢަރަބިއްޔާގެ ރިޔާޒުގެ ސަޢުދުރަސްގެފާނު ޔުނިވަރސިޓީގައި ޢަޤީދާއި މަޒުހަބާތަކާއި އަދި ދީންތަކާއި ބެހޭގޮތުން ކިޔަވައިދެއްވާ ޕުރޮފެސަރެކެވެ.\nއޭ އިއްޒަތްތެރި އެންމެހާ ދިވެހި އަޚުންނާއި އުޚުތުންނޭވެ. މަތީގައި ދެންނެވިފައިވާ ކަންތައްތައް އަޅުގަނޑުމެންގެ ލޮލުގެ ކުރިމަތިން ފެންނަމުންދާ ކަމުގައި ޤަބޫލުކުރެއްވޭތޯއެވެ؟ އަޅުގަނޑުމެންގެ ވެރިން ﷲއާއި އެއިލާހުގެ ރަސޫލާ ގެންނެވި ޝަރީޢަތްކަމުނުގޮަސްގެން ފާޑުކިޔާއިރު އެކިއެކި މަގާމުތަކުގައި ތިއްބަވައިގެން އަމިއްލައަށް އިއްޒަތްތެރިކަމަށްބުނަމުން ދީނަށް މަލާމާތްކުރަމުންދަނީއެވެ. ރަސޫލާ މުޙައްމަދު ޞައްލަﷲ ޢަލައިހި ވަސައްލަމަގެ ސުންނަތަށް ހަޖޫޖަހަމުންދަނީއެވެ. ހުކުމްކުރެވެމުންދަނީ ﷲގެ ޝަރީއަތާއި ޚިލާފަށެވެ.\nދީނަށް އުޅޭމީހުންނަކީ ހައްދުފަހަނަ އަޅާފައި ތިބޭ މީހުންކަމުގައިވެ، ތަފާތުމައްސަލަތަކުގައި ބެދިފައިވާ މީހުންނަކީ އަމާނާތްތެރިންކަމުގައިވެއްޖެއެވެ. ދީނަށް ފުރައްސާރަކުރާ މީހާއަކީ އެންމެމޮޅު ނޫސްވެރިޔާކަމުގައިވެ އަދި އެނޫންވެސް ނަންތައް ދެވެމުންދަނީއެވެ. ކަންކަން އިސްލާހްކުރުމުގެ ނަމުގައި ބާއްވަނީ ދީނުގައި ޙަރާމްކުރެފައިވާ މިޔުޒިކު ފާހިޝް ޝޯތަކެވެ. ލާދީނީ މީހުންނަކީ ޒަމާނީ މޮޑަން ތަންދޮރު ދަންނަ 21 ވަނަ ޤަރުނުގެ މީހުންކަމުގައިވެއްޖެއެވެ.\nރަސޫލުﷲ ޞައްލަﷲ ޢަލައިހި ވަސައްލަމަގެ ބަސްފުޅުގެ ތެދުކަމާއެވެ. އަޅުގަނޑުމެންގެ މައްޗަށް އޮތީ މިކަންކަމާއި ބިރުވެތިވެ ﷲ އާއި އެއިލާހުގެ ރަސޫލާ މުޙައްމަދު ޞައްލަﷲ ޢަލައިހި ވަސައްލަމައަށް އީމާންވުމެވެ. އަދި ކެތްތެރިވެ ގަދައަށް ޙައްޤުގެ މަގުގައި ހިފެހެއްޓުމެވެ. އަދި އަޅުގަނޑުމެންނަށް ކުރެވޭ ކުށްތަކުން ތައުބާވެ، ޞާލިޙު މީހުންގެ ތެރޭގައި ވުމަށް އެދި ޝަރީކު ކުރުމާއި ނުލައި ހެޔޮ ޢަމަލުކުރުމެވެ. މާތްﷲ ވަޙީކުރައްވާފައިވެއެވެ.\nމާނައީ:"ފަހެ އެމީހެއްގެ ވެރިރައްބާއި ބައްދަލުކުރަން އެދޭމީހާ ހެޔޮ އަމަލުކުރާށެވެ. އަދި އެއިލާހާއި އެއްވެސް އަޅުކަމެއްގައި އެއްވެސްފަރާތަކާއި ޝަރީކުނުކުރާށެވެ."\nދުޢާއަކީ އަޅުގަނޑުމެންގެ އެންމެހާ މުސްލިމު އަޚުންނާއި އުޚުތުންގެ ފާފަ ފުއްސަވައި ކަންކަން އިސްލާޙުކޮށް ރަނގަޅުކުރާ ޞާލިޙުބަޔެއްކަމުގައި ލެއްވުމެވެ. އާމީން


Google aai Facebook ge muvazzafun ahruge baakeegai ves geygai | Mihaaru\nފޭސްބުކްގެ ވެރިޔާއާ އެކު މުވައްޒަފުންތަކެއް.\nގޫގުލް އާއި ފޭސްބުކްގެ މުވައްޒަފުންނަށް އަހަރުގެ ބާކީގައި ގޭގައި މަސައްކަތް ކުރެވޭނެ\n09 މެއި 2020 - 09:40 1 comment\nގޫގުލް އިން ކުރިން ނިންމާފައި އޮތީ އެ ކުންފުނީގެ މުވައްޒަފުން އަންނަ މަހުގެ 1 އާ ހަމައަށް ގޭގައި ތިބެގެން މަސައްކަތްކުރާ ގޮތަށެވެ. ނަމަވެސް އަހަރުގެ ނިޔަލަށް އެ މުއްދަތު މިހާރު ވަނީ އިތުރުކޮށްފަ އެވެ.\nގޫގުލްގެ ޗީފް އެކްޒެކެޓިވް ސުންދަރު ޕިޗާއި ވިދާޅުވީ އެ ކުންފުނީގެ އޮފީސްތައް ޖުލައި މަހުގެ ތެރޭގައި ރައްކާތެރިކަމުގެ ހާއްސަ ފިޔަވަޅުތަކަކާ އެކު އަލުން ހުޅުވުމުގެ ވިސްނުންތަކެއް އެބަހުރި ކަމަށެވެ.\n"އެހެން ވިޔަސް ގޭގައި ތިބެގެން މަސައްކަތްކުރަން ބޭނުންވާ ހުރިހާ މުވައްޒަފުންނަށް އަހަރުގެ ބާކީ މިއޮތް ހަތް މަހު ވެސް އެ ފުރުސަތު އޮންނާނެ،" އޭނާ ވިދާޅުވި އެވެ.\nމާކް ޒަކަބާގްގެ ފޭސްބުކުން ބުނީ ޖުލައި މަހާ ހަމައަށް އަންނަ އިރު، ލޮކްޑައުނުން އެއްކޮށް ސަލާމަތްވާނެ ކަމަށް ބެލެވޭތީ ޖުލައި މަހުގެ6ގައި އެ ކުނފުނީގެ އޮފީސްތައް އަލުން ހުޅުވަން ޕްލޭންކޮށްފައިވާ ކަމަށެވެ. ނަމަވެސް މުވައްޒަފުންނަށް މުޅި އަހަރުގެ ބާކީ މިއޮތް މުއްދަތުގެ ތެރޭގައި ގޭގައި ތިބެގެން މުވައްޒަފުންނަށް މަސައްކަތްކުރެވޭނެ ކަމަށް ބުންޏެވެ.\nފޭސްބުކްގެ ތަރުޖަމާނު ވިދާޅުވި ގޮތުގައި އޮފީސްތަކަށް ކޮންމެހެން ނުކުމެ މަސައްކަތްކުރަން ޖެހޭ މުވައްޒަފުން ފިޔަވައި އެހެން މުވައްޒަފުން ކުރިއަށް އޮތް ދުވަސްތަކުގައި އޮފީހަށް ނުކުތުން ލާޒިމު ނޫން ކަމަށެވެ.\n"މިކަމުގައި މުވައްޒަފުން އަމިއްލަ އަށް ނިންމާ ގޮތް ވެސް މުހިއްމު. އަޅުގަނޑުމެން މަޖުބޫރެއް ނުކުރާނަން އޮފީހަށް ނުކުމެ އެއްވެސް މުވައްޒަފަކު މަސައްކަތްކުރާކަށް،" އޭނާ ވިދާޅުވި އެވެ. "މުވައްޒަފުންނަށް އޮންނާނެ ގޮތެއް ނިންމުމުގެ އިހުތިޔާރު."\nފޭސްބުކަކީ ކޮރޯނާވައިރަހާ ދިމާކޮށް ކުތިމަތިވި ދަތި ދަނޑިވަޅާ އެކު މުވައްޒަފުން ގޭގައި ތިބެގެން މަސައްކަތްކުރުމުގެ ފުރުސަތު އެންމެ ފުރަތަމަ ދިން އެއް ކުންފުންޏެވެ. އަދި އެއާ އެކު މުވައްޒަފުންނަށް ވަނީ ބޯނަހެއްގެ ގޮތުގައި 1،000 ޑޮލަރު ވެސް ދީފަ އެވެ.\nއިތުރު ލިޔުންތައް ފޭސްބުކް ގޫގްލް ވަޒީފާ ސަލާމަތީ ފިޔަވަޅުތައް ސިއްހަތާއި ރައްކާތެރިކަން އެމެރިކާ ލޮކްޑައުން


FTA ge faidhaa ebaoyi, Dhivehin nahefaidhaa negeyne tha?\nދުނިޔޭގެ އެންމެ ބޮޑު އިގްތިސޯދަކީ ޗައިނާ އެވެ. އަދި ދުނިޔޭގެ އެންމެ ކުޑަ އިގްތިސާދުތަކުގެ ތެރޭގައި ރާއްޖެ ހިމެނޭނެ އެވެ. މި ދެ ގައުމުގެ ހުރިހާ ކަމެއްގެ ތަފާތަށް ބަލާއިރު، އުޑާ ބިމާހާ ތަފާތެވެ. ނަމަވެސް މި ދެ ގައުމު މިވަނީ މިނިވަން ވިޔަފާރީގެ އެއްބަސްމެއް ހަދާފަ އެވެ. ޗައިނާ މޯލްޑިވްސް ފްރީޓްރޭޑް އެގްރީމެންޓް (އެފްޓީއޭ) އާއެކު، ސުވާލެއް އުފައްދަން ޖެހެ އެވެ. އެފްޓީއޭގެ ފައިދާ ދިވެހިންނަށް ނެނގޭނެ ހެއްޔެވެ؟ އެކަމަށް އޮތީ ކިހާވަރެއްގެ ފުރުސަތެއް ހެއްޔެވެ؟\nމި ސުވާލުތަކަށް ޖަވާބެއް ދެއްވަން އިކޮނޮމިކް މިނިސްޓަރު މުހައްމަދު ސައީދު ވެސް ވސުވާލު އުފެއްދެވި އެވެ: "ދުނިޔޭގެ އެންމެ ބޮޑު ކޮންސިއުމާ މާކެޓަކީ ޗައިނާ ނޫންތޯ؟ ކުރީގެ ސަރުކާރަކުން ދެއްކީ ކަނޑު ގޮވާން ކުރުމާއި ފަޅު ގޮވާން ކުރުމުގެ ވާހަކަ އެއިން އުފެއްދޭ ތަކެތި އެކްސްޕޯޓް ކުރަނީ ކޮން ތަނަކަށްތޯ މާކެޓު ނުހޯދައި؟"\nޗައިނާ އާއި ރާއްޖެ ސޮއިކޮށްފައިވާ މިނިވަން ވިޔަފާރީގެ އެއްބަސްވުމުގައި ވާގޮތުން، ރާއްޖެއިން ޗައިނާ އަށް 64 ދާއިރާއެއް އަދި ޗައިނާ އިން 98 ދާއިރާއެއް ހުޅުވާލާނެ އެވެ. މިއާއެކު މި ދާއިރާތަކުން ޑިއުޓީ އުނިވެގެންދާ އަދަދުތަކަށް ބަލާއިރު ރާއްޖެއިން ޑިއުޓީ އުނި ކުރާނީ ޗައިނާ އިން ރާއްޖެއަށް ގެންނަ 8،626 މުދަލުން އެވެ.\nއަދި ރާއްޖެ އިން ޗައިނާ އަށް އެކްސްޕޯޓް ކުރާ މުދަލުގެ ތެރެއިން 8،277 ބާވަތަކުން ޑިއުޓީ އުނި ކުރާނެ އެވެ. މީގައި މައްސަލައެއް އަންނަނީ ޑިއުޓީ އުނިވެގެން ދިއުމަކުން ނޫނެވެ. މައްސަލަ ޖެހޭނީ އެއްބަސްވުމުގެ ބައެއް މާއްދާތަކުން އުފައްދާ ސުވާލުތަކާމެދުގަ އެވެ.\nހުރި ބޮޑެތި ކަންބޮޑުވުންތައް\nރާއްޖޭގެ އިގްތިސޯދުގައި ހުރި ބައެއް ފުރުސަތުތައް ޗައިނާއަށް ހުޅުވާލާނެ އެވެ. ދިވެހިން އާއްމު ގޮތެއްގައި ވިޔަފާރިކުރާ ހޮޓެލް އެންޑް ރެސްޓޯރެންޓް ދާއިރާ އާއި ލިވަބޯޑް ހިންގުމާއި އޮޕަރޭޓް ކުރުމުގެ ދާއިރާ އޭގެ ތެރޭގައި ހިމެނެ އެވެ. މީގެ އިތުރުން ޓޫރިޒަމް އެންޑް ޓްރެވަލް ރިލޭޝަން ސާވިސަސްގެ ދާއިރާ އާއި ޓްރެވަލް އެޖެންސީ ހިންގުން ވެސް ހިމެނެ އެވެ.\nމި ދާއިރާތައް ޗައިނާގެ އިންވެސްޓަރުންނަށް ހުޅުވައިލުމަކީ އޭގެ ބައެއް އިންޑަސްޓްރީތަކަށް ގެއްލުން ލިބޭނެ ނޫނީ ލިބިދާނެ ކަމެއް ކަމަށް ބައެއް ތަޖުރިބާކާރުންނާއި އިކޮނޮމިސްޓުން ލަފައެއް ކުރައްވާތީ އެ ކަންބޮޑުވުން އެބައޮތެވެ. މީގެ އެއް ދާއިރާއަކީ ސަފާރީ އޮޕަރޭޓް ކުރުމަށްވާއިރު މިއަށް ގެސްޓްހައުސް ވިޔަފާރި ވަދެގެން ދިއުމުގެ ބިރުވެރިކަން ވެސް އެބައޮތެވެ.\nރާއްޖޭގެ ސަފާރީ އޮޕަރޭޓަރުންގެ ޖަމިއްޔާ، ލިވަބޯޑް އެސޯސިއޭޝަން އޮފް މޯލްޑިވްސް (ލޭމް) ގެ ލޭމްގެ ސެކެޓްރީ ޖެނެރަލް މުހައްމަދު އިގްނާޒް އަލީ ވިދާޅުވި ގޮތުގައި އެފްޓީއޭ އިން މިހާރު ތިލަވެފައިވާ ކަންކަން އެގޮތަށް އޮވެއްޖެނަމަ، އެއީ މުޅި އިންޑަސްޓްރީއަށް އޮތް ނުރައްކަލެކެވެ.\nއޭނާ އެގޮތަށް ފާހަގަ ކުރެއްވީ ލިވަބޯޑް ނޫނީ ސަފާރީ ހިންގުމާއި އެއާގުޅޭ ހިދުމަތްތައް ޗައިނާގެ ވިޔަފާރިވެރިންނަށް ރާއްޖޭގައި ދެވޭނެ ގޮތަށް އެފްޓީއޭގައި ހިމަނާފައި އޮންނާތީ އެވެ.\n"ޗައިނާ ބަޔަކު އޮޕަރޭޓް ކުރާ އެއްޗަކަށްތާ އަންނާނީ. އެހެވެއްޖެނަމަ އެ މާކެޓުގެ އެއްވެސް ބަޔަކު ނާންނާނެ. މިހާރު ގެސްޓްހައުސްތަކަށް މީހުން އަންނާތީ ސަފާރީތަކަށް އެޑްވާންޓޭޖް އޮވޭ. ނަމަވެސް ބޭރު ބަޔަކަށް ގެސްޓްހުސް ފަދަ ދާއިރާތަކުގައި އިންވެސްޓް ކުރެވޭނަމަ ތިން އިންޑަސްޓްރީއެއްކޮށް އަތް ދަށަށް ދާނެ. މިއީ ބޮޑު ބިރެއް،" އިގްނާޒް ވިދާޅުވި އެވެ.\nޗައިނާ ބަޔަކު އޮޕަރޭޓް ކުރާ އެއްޗަކަށްތާ އަންނާނީ. އެހެވެއްޖެނަމަ އެ މާކެޓުގެ އެއްވެސް ބަޔަކު ނާންނާނެ. މިހާރު ގެސްޓްހައުސްތަކަށް މީހުން އަންނާތީ ސަފާރީތަކަށް އެޑްވާންޓޭޖް އޮވޭ. ނަމަވެސް ބޭރު ބަޔަކަށް ގެސްޓްހުސް ފަދަ ދާއިރާތަކުގައި އިންވެސްޓް ކުރެވޭނަމަ ތިން އިންޑަސްޓްރީއެއްކޮށް އަތް ދަށަށް ދާނެ. މިއީ ބޮޑު ބިރެއް\nސަފާރީ ދާއިރާގެ ކަންބޮޑުވުން\nޓޫރިޒަމް މިނިސްޓަރު މޫސާ ޒަމީރު ވިދާޅުވި ގޮތުގައި އެފްޓީއޭގެ ސަބަބުން ޓޫރިޒަމްގެ އެއްވެސް ސިނާއަތަކަށް ގެއްލުމެއް ނުވާނެ އެވެ. އަދި އޭގެ ސަބަބުން ރާއްޖެ އަށް ފައިދާ ކުރާނެ އެވެ.\n"ކުރިން ގަބޫލު ކުރަމުން އައި އިކޮނޮމިކް އިންޑިކޭޓާސް އިތުރު ވެގެންދާ ގޮތަށް ރައީސް ޔާމީންގެ އިގްތިސާދީ އެޖެންޑާ މިއޮތީ. ކުރިން 1.5 މިލިއަން ޓޫރިސްޓުންނަށް ޓާގެޓް ކުރީ. ނަމަވެސް ރައީސް ޔާމީންގެ ޓާގެޓް މި ކުރައްވަނީ ފަސް މިލިއަން ނޫނީ ހަ މިލިއަން ޓޫރިސްޓުންނަށް. އެހެންވީމަ ވަރަށް ބޮޑު ފުރުސަތެއް ހުޅުވިގެންދާނެ. ޓެކްސް އިތުރު ވެގެންދާނެ،" ޒަމީރު ވިދާޅުވި އެވެ.\nފޭކް ކިޔަން ތިބެންވީތަ؟\nމިކަން ބާއްވާށެވެ. އެކަމަކު މި ހަގީގަތް ގަބޫލު ކުރަން އެބަ ޖެހެ އެވެ. އިންޓަނޭޝަނަލް މަނިޓަރީ ފަންޑް (އައިއެމްއެފް) އިން ދާދި ފަހުން ނެރުނު ރިޕޯޓެއްގައިވާ ގޮތުގައި ދުނިޔޭގެ އިގްތިސޯދުގެ "ސުޕަ ޕަވާ" ގެ މަގާމު ޗައިނާ އަތުލުމުގެ ވަގުތު ގާތްވެއްޖެ އެވެ.\nއާބާދީގެ ގޮތުން ދުނިޔޭގެ އެންމެ ބިޔަ ގައުމުގެ އިގްތިސޯދު ހުރީ ހަލުވި މިނުގައި މައްޗަށް ހިފާފަ އެވެ. އެއް ދާއިރާއަކުން ނޫނެވެ. ހުރިހާ ދާއިރާއަކުންނެވެ. ހިސާބު ކިތާބުތަކުން މި މަންޒަރު ފެނުނު ނަމަވެސް ޗައިނާގެ ވާހަކަ ދައްކަން ފަށާއިރަށް ފުރަތަމަ ވެސް ގިނަ މީހުންގެ ވިސްނުމަށް އަންނަނީ ހަމައެންމެ ލަފުޒެކެވެ. އެއީ "ފޭކް" އުފެއްދުމުގެ ވާހަކަ އެވެ.\nއެކަމަކު، ޗައިނާއަކީ ހަމައެކަނި މި ބާވަތުގެ އުފެއްދުންތެރިކަން އޮތް ގައުމެއް ވެސް ނޫނެވެ. އެ ގައުމުގައި އެކި ރޭންޖުގެ އުފެއްދުންތައް ތައްޔާރު ކުރެ އެވެ. ދުނިޔޭގެ ބޮޑެތި ބްރޭންޑުތަކުގެ ކާރުހާނާތައް ހުރެ އެވެ. އަދި މީގެތެރޭގައި ގިނަ ބްރޭންޑްތަކުގެ ނުފޫޒު ދުނިޔޭގައި ވެސް އެހާ ގަދަ އެވެ. މި ފަދަ ގިނަ ތަކެއްޗަކީ ދިވެހިން ވެސް ދެކިފަރިތަ ބާވަތްތަކެވެ. އަދި ނުފެންނަ ކިތަންމެ އެއްޗެއް ޗައިނާގެ ކުންމިން ފެއާފަދަ ފެއާތަކަށް ދިޔަ މީހުންނަށް ފެންނާނެ އެވެ.\nޗައިނާ ބްރޭންޑުތަކުގެ ތެރެއިން ދިވެހިން އެންމެ ގާތް އެއް އުފެއްދުމަކީ "ވާވޭ" ފޯނެވެ. ދުނިޔޭގެ ސްމާޓް ފޯނުގެ ބާޒާރުގެ ރިޕޯޓްތަކަށް ބަލާއިރު މި އަހަރު ފުރަތަމަ ކްއާޓަރުގައި އެންމެ ގިނަ އިން ހަވަނަ އަށް ވިކިފައިވަނީ މި ފޯނެވެ. މީގެ އިތުރުން މަޝްހޫރު ޓީވީ ބްރޭންޑް "ހައިސެންސް" އާއި އެއާކޯން ބްރޭންޑް "ގްރީ" އަދި "މިޑްއިއާ" ފަދަ އެތައް މަރުކާއެއްގެ އުފައްދަތައް ހިމެނެ އެވެ. އަދި އަންނައުނުމުގެ ވާހަކަ އޮތީ އެވެ.\nޗައިނާއަކީ އަންނައުނު އެންމެ ވަރުގަދައަށް އުފައްދާ ފެޝަނުގެ އެއްމެ އުހުގައި މިހާރު އޮތް ގައުމެވެ. ރާއްޖެ އާއި ޗައިނާއާ ދެމެދު ވެވުނު މިނިވަން ވިޔަފާރީގެ އެއްބަސްވުމުގެ ދަށުން މި ފަދަ އެތައް ބްރޭންޑެއް ރާއްޖެ ގެނެސް ވިޔަފާރި ފުޅާ ކުރުމަށް ދޮރު އުޅުވިގެންދާނެ އެވެ.\nމުދާ "ޑަމްޕް" ކުރެވޭނެތަ؟\nރާއްޖެ އާއި ޗައިނާ މިނިވަން ވިޔަފާރީގެ އެއްބަސްވުން ހަދާފައިވާއިރު އެންމެ ބޮޑު އެއް ބިރަކީ މިއީ އެވެ. މީހުން އެ ކިޔާ ގޮތަށް ޗައިނާ މުދާ ގެނެސް ރާއްޖޭގެ ބާޒާރަށް ޑަމްޕް ކުރެވިދާނެ ހެއްޔެވެ؟ މީގެ ޖަވާބަށް ދިއުމުގެ ކުރިން އެހެންކަމެއް ބަލައިލަން އެބަ ޖެހެ އެވެ. ޗައިނާއިން އެފްޓީއޭ އެހެން ގައުމުތަކާއެކު ވެސް ހަދާފައިވެ އެވެ. އަދި ބައެއް ގައުމުތަކާއެކު ދަނީ ވާހަކަތައް ވެސް ދައްކަމުންނެވެ. މިހާތަނަށް އަށް ގައުމަކާާއެކު ޗައިނާއިން މިނިވަން ވިޔަފާރީގެ އެއްބަސްވުންތައް ހަދާފައިވެ އެވެ. މީގެ ތެރޭގައި ދުނިޔޭގެ ވިޔަފާރީގެ އެއް ހަބު ކަމަށްވާ ސިންގަޕޫރު ވެސް ހިމެނެ އެވެ. މީގެ އެއްވެސް ގައުމެއްގައި މުދާ ޑަމްޕް ކުރުމުގެ މައްސަލަ ނުކުމެފައެއް ނުވެ އެވެ.\nރާއްޖެ-ޗައިނާ އެފްޓީއޭ އެއްބަސްވުމުގައިވާ ގޮތުން މުދާ ގެނެސް ޑަމްޕް ކުރުމަކީ މުޅީން މަނާ ކަމެކެވެ. މިކަން މަނާ ކޮށްފައި ވަނީ ދުނިޔޭގެ ވިޔަފާރީގެ ޖަމިއްޔާ، ވޯލްޑް ޓްރޭޑް އޮގަނައިޒޭޝަން (ޑަބްލިއުޓީއޯ) ގެ ގަވާއިދުގެ ދަށުންނެވެ. ދެ ގައުމަކީ ވެސް ޑަބްލިއުޓީއޯގެ މެންބަރު ދެ ގައުމެވެ. އެފްޓީއޭ އެއްބަސްވުމުގައި މިއީ މަނާ ކަމެއްގެ ގޮތުގައި ބުނެފައި ވެސް އެބައޮތެވެ.\nމީގެ އިތުރުން ޗައިނާ އިން ރާއްޖެ ގެންނަން މުދަލުގެ ފެންވަރު ބަލަން ހާއްސަ ލެބެއް ވެސް މި އެއްބަސްވުން ގާއިމް ކުރުމަށްފަހު ހަދަން ޖެހެ އެވެ. "ސްޓޭންޑަޑްސް އެންޑް މެޓްރޮލޮޖީ" ލެބެއް ގާއިމް ކުރަން ވަނީ ދެ ގައުމުގެ އެއްބަސްވެފަ އެވެ.\nމި ލެބްގެ ބޭނުމަކީ ޗައިނާއިން ރާއްޖެ ގެންނަ އުފެއްދުންތަކުގެ ކޮލިޓީ ބަލައި ހުއްދަ ދިނުމެވެ. މީގެ އިތުރުން ޗައިނާ ސަރުކާރުން ރާވައި ހިންގާ ތަޖުރިބާ އާއި ތަމްރީން ޕްރޮގްރާމްތަކުގައި ރާއްޖޭން ބައިވެރިވާން ފުރުސަތު ވެސް ހުޅުވިގެންދާނެ އެވެ.\nދިވެހިންނަށް ބައިވަރު ފުރުސަތުތައް\nއެފްޓީއޭ އެއްބަސްވުމުގައި ދިވެހިންނަށް ގިނަ ފުރުސަތު ތަކެއް ތަނަވަސް ކޮށްދީފައި ވެއެވެ. މީގެ ތެރެއިން އެންމެ ހާއްސަ އެއް ފުރުސަތެއް ދީފައިވަނީ ޓޫރިޒަމް ދާއިރާ އާއި މަސްވެރިކަމުގެ ސިނާއަތުގަ އެވެ.\nއެއްބަސްވުމުގައިވާ ގޮތުން އެފްޓީއޭއަށް އަމަލުކުރަން ފަށާ ތާރީހުން ފެށިގެން ދުނިޔޭގެ ބާޒާރުގައި އެކްސްޕޯޓް ކުރާ މަހާއި މަހުގެ ބާވަތްތައް ހުރިހާ ސީފުޑް ބާވަތް ތަކެއް ހިމެނޭ ގޮތަށް ޑިއުޓީ ނުނަގައި ޗައިނާ އަށް އެތެރެ ކުރަން ރާއްޖެއަށް ވަނީ ހުއްދަ ވީއެވެ.\nއަދި ފަސް އަހަރުގެ ތެރޭގައި ޗައިނާ ޓެރިފް ޝެޑިއުލްގައި ހިމެނޭ މަހާއި މަހުގެ އުފެއްދުންތަކާއި ސީފުޑްގައި ހިމެނޭ 27 ބާވަތެއްގެ ޑިއުޓީ ކަނޑާލައި ޗައިނާއަށް އެތެރެ ކުރުމުގެ މަގު ފަހިވެގެންދާނެ އެވެ. މީގެ އިތުރުން ޖުމުލަ 296 މަހާއި މަހުގެ އުފެއްދުންތަކާއި ސީފުޑްގެ ބާވަތްތައް ޑިއުޓީ ނުނަގައި ޗައިނާއަށް އެތެރެ ކުރުމުގެ ފުރުސަތު ރާއްޖެއަށް ފަހިވާނެ އިރު، ރީ-ޕެކްކޮށްގެން ޗައިނާ އަށް ބޭރު ކުރުމުގެ ފުރުސަތު ވެސް ލިބުނީ އެވެ.\nޗައިނާއިން ހުޅުވައިލާ ބައެއް ދާއިރާތައް\nޗައިނާގައި ޓްރެވަލް އެޖެންސީ ހިންގުން\nއޮޑިޓިން އެންޑް ފައިނޭންސް\nމި ދާއިރާތަކުގެ ތެރެއިން އެންމެ ހާއްސަކަމެއް ދީފައިވާ ޓޫރިޒަމް ދާއިރާގައި މަސައްކަތް ކުރާ ދިވެހި ކުންފުނިތައް ޗައިނާގައި ހިންގުމުގެ ހުއްދަ ލިބޭނެ އިރު ދިވެހި ޓްރެވަލް އެޖެންޓުންނާއި ޓްއާ އޮޕަރޭޓަރުން ޗައިނާގެ ތިން ސިޓީއެއްގައި ގާއިމްވެ ތިބެން ހުއްދަ ލިބޭނެ އެވެ. މި ހުއްދަތައް ލިބޭ ސިޓީތަކުގެ ތެރޭގައި ބެއިޖިން އާއި ޝެންހާއީ އަދި ޓިއެންޖިން ހިމެނެ އެވެ. މި ތިން ސިޓީއަކީ ވިޔަފާރީގައި ދެވަނައެއް ނެތް ތަންތަނެވެ.\nޗައިނާއިން ފޮރިން މިނިސްޓްރީގެ އޮފިޝަލަކު "އަވަސް" އަށް ވިދާޅުވި ގޮތުގައި ގޮތުގައި ދިވެހި ޓްރެވަލް ކުންފުނިތައް ޗައިނާގައި އޮޕަރޭޓް ކުރަން ހުޅުވާލައިދޭ މި ފުރުސަތަކީ ޗައިނާ ސަރުކާރުން އެއްވެސް ގައުމަކަށް މިހާތަނަށް ދިން ފުރުސަތެއް ނޫނެވެ. އެކަމާ ރާއްޖޭގެ ޓޫރިޒަމް މިނިސްޓަރު މޫސާ ޒަމީރު ވެސް އެއްބަސްވެ ވަޑައިގަންނަވަ އެވެ.\n"އެއީ ޗައިނާއިން ދޭ ވަރަށް ބޮޑު ފުރުސަތެއް. ޗައިނާގައި އޮފީސް ހަދައިގެން ހިންގުމަކީ ދޭ ފުރުސަތެއް ނޫން. މިއީ ރާއްޖެއަށް ހާއްސަ ހުއްދައެއްގެ ދަށުން ލިބޭ އިނާޔަތެއް. ވަރަށް ބޮޑު ފައިދާއެއް ވާނެ،" ޒަމީރު ވިދާޅުވި އެވެ.\nދުނިޔޭގެ އެންމެ ކުޑަ ގައުމާއި އެންމެ ބޮޑު ގައުމު މިވަނީ އެފްޓީއޭ އެއް ހަދާފަ އެވެ. މިއާއެކު ދެން އޮތީ މިކަމުގެ ފައިދާ އެންމެ ރަނގަޅު ގޮތުގައި ނަގަން މަސައްކަތް ކުރުމެވެ. ގައިމުވެސް މި އެއްބަސްވުމުން ދިވެހިންނަށް ނެގޭނެ ފައިދާއެއް އޮންނަންވާނެ އެވެ.\nޗައިނާ ޗައިނާ އެފްޓީއޭ މުހައްމަދު ސައީދު + މޫސާ ޒަމީރު\nއިނގިރޭސި ހިމާޔަތުން، ބޭރު ދަރަނީގެ އަޅުވެތިކަމަށް!\nބިޔަ މަޝްރޫއުތަކުން ނެއްޓި ޗައިނާ ލޯ ހުޅުވާލުން!


IGMH gai Dr. Naaz ah Dr. Muznee dhevvi dhuniyeyge fenvaruge faruvaa | Mihaaru\nފައިގެ އޮޕަރޭޝަނަށް ފަހު ޑރ. ނާޒު އައިޖީއެމްއެޗުގައި: ކަށީގެ ޑިޕާޓްމެންޓް ވަރަށް ބޮޑަށް ކުރިއަރާފައިވާކަން ޑރ. މުޒުނީ ފާހަގަކުރެއްވި. ފޮޓޯ: އިންސްޓަގްރާމް، ޓްވިޓާ\nއައިޖީއެމްއެޗުގައި ޑރ. ނާޒަށް ޑރ. މުޒުނީ ދެއްވި ދުނިޔޭގެ ފެންވަރުގެ ފަރުވާ\n12 ނޮވެމްބަރ 2017 - 08:15 61 comments\nއައިޖީއެމްއެޗުގައި އޭނާ އިއްޔެ ހެނދުނު ކުރެއްވި އޮޕަރޭޝަނަކީ، ޑރ. މުޒުނީ ވިދާޅުވި ގޮތުގައި، "ދުނިޔޭގެ އެހެން ހުރިހާ ތަނަކުން" ވެސް ލިބޭނެ އެ ބާވަތުގެ "އެންމެ ފުރިހަމަ" ފަރުވާ އެވެ.\nޑރ. މުޒުނީ. ފޮޓޯ: ފޭސްބުކް\nނަފްސާނީ ބަލިތަކުގެ ޑޮކްޓަރު އައިޝަތު އަލީ ނާޒުގެ ފައިގެ ކަށިމަތިން ކަށިގަނޑެއް ބިންދައިގެން ދިޔައީ އިންޑިއާގެ ވެރިރަށް ނިއު ދިއްލީގައި ހުންނަވަނިކޮށެވެ. ފޭސްބުކް ޕޯސްޓެއްގައި ޑރ. މުޒުނީ ވިދާޅުވި ގޮތުގައި އެ އަނިޔާ ލިބިވަޑައިގަތުމުން ޑރ. ނާޒު ފުރަތަމަ ފަރުވާ ހޯއްދެވީ އިންޑިއާގެ އެންމެ ރަނގަޅު މެޑިކަލް އިންސްޓިޓިއުޓްތަކުގެ ތެރޭގައި ހިމެނޭ އެއިމްސް އިންނެވެ. އެކަމަކު އެއަށް ފަހު ރާއްޖެ ވަޑައިގެން އެއާޕޯޓުން އޭނާ ސީދާ ވަޑައިގަތީ އައިޖީއެމްއެޗަށެވެ.\n"ޑރ. ނާޒްގެ ބައެއް ގާތްތިމާގެ މީހުންނާއި ރައްޓެހިން ލަފާ ދިނީ ފަރުވާ ހޯދަން އިންޑިއާ އަށް ނުވަތަ ސިންގަޕޫރަށް ދާން. އެކަމަކު އޭނާ (ބޭރަށް) ވަޑައިނުގެންނެވީ އަޅުގަނޑުމެންނާ މެދު އެހާ ވެސް ބޮޑު އިތުބާރެއް އޮތީމަ،" ޑރ. މުޒުނީ ލިޔުއްވާފައިވެ އެވެ.\nފައި ބިންދައިގެން ދިޔުމާ ބެހޭގޮތުން ޑރ. ނާޒު ލިޔުއްވި ފޭސްބުކް ޕޯސްޓެއް\nކާމިޔާބު އޮޕަރޭޝަންގެ ތަފްސީލް ދެއްވަމުން އޭނާ ވިދާޅުވި ގޮތުގައި ބިނިދިފައި ހުރި ކަށިގަނޑު ފޭވެފައި ވަނިކޮށް، ފަޅާލައިގެން ކަށިގަނޑު އަޅުވައި ޕްލޭޓަކާއި އިސްކުރު ވަނީ ހަރުކޮށްފަ އެވެ.\n"އެހެން އެއްވެސް ތަނަކުން މި އަށް ވުރެ ރަނގަޅަކަށް މި ކަމަށް ފަރުވާ ނުދެވޭނެކަން އަޅުގަނޑަށް ޔަގީން،" މުޒުނީ ވިދާޅުވި އެވެ.\nސަރަހައްދީ ފެންވަރުގައި ވެސް ފާހަގަކުރެވޭ ޚިދުމަތްތަކެއް ދޭ ގާބިލް ދިވެހި ޑޮކްޓަރުން ތިބި ތަނެއްގެ ގޮތުގައި ކުރިންސުރެ ސިފަކުރެވިފައިވާ ކަށީގެ ޑިޕާޓްމެންޓުން ބޮޑެތި ގިނަ އޮޕަރޭޝަންތަކެއް ކުރަމުން އަންނަތާ އަހަރުތަކެއް ވަނީ ވެފަ އެވެ. އެ ތަނުގެ ކުރިއެރުމާ މެދު ޑރ. މުޒުނީ ވަރަށް ބޮޑަށް ހިތްހަމަޖެހިވަޑައިގަންނަވަ އެވެ.\n"އަޅުގަނޑުމެންނަށް ކަށީގެ އޮޕަރޭޝަންތައް މި ފެންވަރަށް ތަރައްގީކުރެވިފައިވާ ކަމާ މެދު އަޅުގަނޑުމެން ފަޚުރުވެރިވެ އުފާކުރަން. އަދިވެސް ކުރަން ޖެހޭ ވަރަށް ގިނަ ކަންކަން އެބަހުރި. އަޅުގަނޑުމެންނަށް އިތުރަށް ކުރިއަށް ދެވޭނެ ހަމައެކަނި ގޮތަކީ ސަރުކާރުގެ ވަރަށް ބޮޑު އެހީތެރިކަމެއް ލިބުން،" އޭނާ ވިދާޅުވި އެވެ.\nތަނުގެ ހިންގުމަށް މި ފަހުން ގެނައި ކުރިއެރުންތަކާ އެކު ޚިދުމަތްތަކަށް ހެޔޮ ބަދަލުތަކެއް ގެނެސްފައިވާ އައިޖީއެމްއެޗަކީ ރާއްޖޭގެ އެންމެ ގިނަ ބަޔަކު ބަރޯސާވާ ހޮސްޕިޓަލެވެ. އެ ތަނުން ލިބޭ ޚިދުމަތްތަކާއި ފަރުވާ ރަނގަޅުވެފައިވާ ކަން ފަހަކަށް އައިސް ބައެއް މީހުން ސޯޝަލް މީޑިއާގައި ފާހަގަކުރެ އެވެ. ފަހަރުގައި، މިހާރު ހަމައެކަނި ބޭނުންވަނީ ޑރ. ނާޒު ކުރެއްވި ފަދަ އިތުބާރެކެވެ.\nއިތުރު ލިޔުންތައް ސިއްހަތު އައިޖީއެމްއެޗު ސިއްހީ ޚިދުމަތް ޑރ. އަލީ މުޒްނީ


SunOnline: Steering committee eh ekulavaalai vaccine jehumuge masakkathah thayyaaru vanee\nސްޓިއަރިން ކޮމިޓީއެއް އެކުލަވާލައި ވެކްސިން ޖެހުމުގެ މަސައްކަތަށް ތައްޔާރުވަނީ\nނަޖާހު މަސްއޫދު 27 Nov 2020, 10:22\nއެޗްއީއޯސީގެ ތަރުޖަމާނު ޑރ. ނަޒްލާ ރަފީގު -- ފޮޓޯ: އެޗްއީއޯސީ\nރާއްޖޭގައި ކޮވިޑް-19 ވެކްސިން ޖެހުމާ ގުޅޭ ތައްޔާރީތައް ވުމަށް ނޭޝަނަލް ސްޓިއަރިން ކޮމިޓީއެއް އެކުލަވާލައި އެ ކޮމިޓީގެ މަސައްކަތް ފަށައިފި އެވެ.\nއެޗްއީއޯސީއިން ރޭ ބޭއްވި ނޫސްވެރިންގެ ބައްދަލުވުމުގައި އެ ސެންޓަރުގެ ތަރުޖަމާނު ޑރ. ނަޒްލާ ރަފީގު ވިދާޅުވީ، ކޮވިޑް-19އަށް ރައްކާތެރިކަން ފޯރުކޮށްދޭ ހަތަރު ވެކްސިނެއް މިހާތަނަށް ފާހަގަކުރެވިފައިވާ ކަމަށެވެ. އަންނަ އަހަރުގެ ފުރަތަމަ ކުއާޓާގެ ތެރޭގައި ރާއްޖެއަށް ވެކްސިން ލިބެމުންދާނެ ކަމަށް ބެލެވޭ ކަަމަށް ޑރ. ނަޒްލާ ވިދާޅުވި އެވެ. ވެކްސިން ލިބެމުންދާ ވަރަށް ވެކްސިން ޖަހަމުންދާނެ ކަމަށް އޭނާ ވިދާޅުވި އެވެ.\nމިހާރު ކުރިއަށްދަނީ ވެކްސިން ޖެހުމުގެ ކުރިން ވާން ޖެހޭ ތައްޔާރީތައް ކަމަށް ޑރ. ނަޒްލާ ވިދާޅުވި އެވެ. އެގޮތުން އެކަމަށް ނޭޝަނަލް ސްޓިއަރިން ކޮމިޓީއެއް އެކުލަވާލައި މަސައްކަތް ފަށާފައިވާ ކަމަށް އޭނާ ވިދާޅުވި އެވެ.\nވެކްސިން ރައްކާކުރާނެ ސްޓޯރޭޖް ގާއިމް ކުރުމާއި، އެކަމަށް ބޭނުންވާ ސާމާނު ގަތުމާއި، ޤައުމުތަކުގެ މެދުގައި ވެކްސިން ބެހުމަށް އެކުލަވާލާފައިވާ "ކޮވެކްސް ފެސިލިޓީ"ގެ ތެރެއިން ވެކްސިން ހޯދުމަށް ޕްރޮޕޯސަލްތައް ތައްޔާރުކުރުމާއި، ވެކްސިން ލިބޭ މިންވަރަކުން ވެކްސިން ޖަހާނެ ފަރާތްތައް ގިންތިކުރުމުގެ މަސައްކަތް އެ ސްޓިއަރިން ކޮމިޓީއިން ކުރަމުންދާ ކަމަށް އޭނާ ވިދާޅުވި އެވެ.\nޑރ. ނަޒްލާ ވިދާޅުވީ، ކޮވެކްސް ފެސިލިޓީގެ ތެރެއިން ރާއްޖޭގެ އާބާދީގެ 20 ޕަސެންޓަށްވާ ވެކްސިން ހިލޭ ލިބިގެންދާނެ ކަމަށެވެ.\nރޭގެ ނޫސްވެރިންގެ ބައްދަލުވުމުގައި ޑރ. ނަޒްލާ މުސްތަފާ ވިދާޅުވީ، މިވަގުތު އިތުރު އައުޓްބްރޭކެއް އައިސްފި ނަމަ، އަންނަ އަހަރުގެ ފުރަތަމަ ކުއާޓާގައި ލިބޭނެ ވެކްސިންތައް އާންމުންނަށް ފޯރުކޮށްދިނުމަށް ދަތިވާނެތީ ކަމަށެވެ. އޭނާ ފާހަގަކުރެއްވީ ވެކްސިން ގެނައުމުން، އެ ވެކްސިން ރައްޔިތުންނަށް ފޯރުކޮށްދިނުމުގައިވެސް އުޅެން ޖެހޭނީ ޕަބްލިކް ހެލްތު އޮފިޝަލުން ކަމެވެ. އެހެންވެ، އެ އައުޓްބްރޭކު ހުއްޓުވުމަށް މަސައްކަތް ކުރަމުން ވެކްސިން ފޯރުކޮށްދޭން ދަތިވާނެ ކަމަށް ވިދާޅުވި އެވެ.\n"އަޅުގަނޑުމެން އެބަ ޖެހޭ ވެކްސިން ރޯލް އައުޓް ކުރަންވެސް. އެހެންވީމަ އިތުރު އައުޓްބްރޭކެއް އައިސްފިއްޔާ ވަރަށް އުނދަގޫވާނެ،" ޑރ. ނަޒްލާ ވިދާޅުވިއެވެ.\nއެހެންކަމުން މި ދުވަސްވަރު އިތުރު އައުޓްބްރޭކެއް ވިޔަ ނުދިނުމަށް އިތުރަށް ސަލާމަތީ ފިޔަވަޅުތައް އަޅައިގެން އެންމެންވެސް އުޅުމަށް ޑޮކްޓަރު އެދިވަޑައިގަތެވެ.\n"ކޭސްތައް އިތުރުވަނީ ކުދި ކަންކަމުގައި ފަރުވާކުޑަ ކުރެވޭތީ"\n19،600 މީހުން ވެކްސިން ޖަހަން ރަޖިސްޓާކޮށްފި\nމިއަދު ކޮވިޑަށް ޕޮޒިޓިވްވި އަދަދު 100 އިން މައްޗަށް


ކޮންމެފަހަރަކު ކާމިޔާބު ލިބުމަކީ ލާޒިމުކަމެއްނޫނެވެ. – Ilm\nފަހުދު އޭނަގެ އެކުވެރިޔަކާއިއެކު އެއްދުވަހެއްގައި ސަހަރާތެރެއަށް ނުކުތެވެ. ފަހުދުގެ އެކުވެރިޔާއަކީ އަމިއްލަނަފްސުގެ މައްޗަށް ފަޚުރުވެރިވާ ގޮތްދޫނުކުރާ މިޒާޖެއްގެ މީހެކެވެ. ސަހަރާތެރޭގައި ހިނގާފައި ދަނިކޮށް ތަންކޮޅެއްދުރު ހިސާބެއްގައި ބިންމަތީގައި އޮތް ކަޅުކުލައިގެ އެއްޗެއް ދެމީހުންގެ ލޮލުގައި އަޅައިގަތެވެ. ބަޔެއްފަހަރު ވައި ޖެހޭގޮތުން އޭތި ނުފެނިފައި އިރުކޮޅަކުން އަނެއްކާވެސް ފެނެއެވެ.\nކޮންމެއަކަސް ފަހުދު އޭނަގެ އެކުވެރިޔާއާއި ދިމާއަށް ބަލާލާފައިބުންޏެވެ. ” މި ފެންނަ އެއްޗާއިމެދު ބުނަނީކީކޭ؟ “\nއެކުވެރިޔާ ބުންޏެވެ. ” އެއީ ކަޅުކުލައިގެ ބަކައްޓެއް. “\nފަހުދު ބުންޏެވެ. ” އަހަންނަށް ހީވަނީ އެއީ ކާޅެއްހެން. “\nއެކުވެރިޔާ ބުންޏެވެ. ” އަހަރެން ތިބާކައިރީ މިބުނަނީއެއްނު، އެއީ ބަކައްޓެކޭ. “\nފަހުދު ބުންޏެވެ. ” މައްސަލައެއްނެއް. ހިނގާ ކައިރިއަށްގޮސް އެއީ ކޮން އެއްޗެއްތޯ ބަލަން.”\nދެން އެމީހުން އެއާއި ކައިރިއަށް ދާންފެށިއެވެ. ކައިރިއަށް ދެވޭވަރަކުން މަންޒަރު ސާފުވަމުން އާދެއެވެ. ކޮންމެއަކަސް އެމީހުނަށް އެ ފެނުނު އެއްޗަކީ ކާޅެއްކަން ޔަޤީންވެއްޖެއެވެ.\nފަހުދު އެކުވެރިޔާއާދިމާއަށް ބުންޏެވެ. ” އަޚާ! ﷲ ގަންދީ ބުނަން އެއީ ކާޅެއް. “\nނަމަވެސް އެކުވެރިޔާ، ފަހުދު އެބުނި އެއްޗަކަށް އިންކާރުކުރާ ގޮތަށް ދެފަރާތަށް ބޯ ތަޅުވާލިއެވެ. އަދި ބުންޏެވެ. ” އެއީ ބަކަށްޓެއް. “\nއެކުވެރިޔާ އެބުނި ބަހަށް ފަހުދު އެއްޗެކޭ ނުބުނެއެވެ. އެމީހުން އެއާއި ކައިރިވާވަރަކުން ، ބަޔަކު އަންނަކަން އެނގިގެން ކާޅު އުދުއްސައިގަނެފިއެވެ.\nފަހުދު އެކުވެރިޔާއާއި ދިމާއަށް ބަލާލާފައި ބުންޏެވެ. ” ﷲ އަކްބަރު! ކާޅެއް! ތިބާއަށް ފޭނޭތަ! އެއީ ކާޅެއް، އެ އުދުއްސައިގަތީ! “\nއެކުވެރިޔާ ގޮތްދޫނުކުރަންވެގެން ބުންޏެވެ. ” އުދުހުނަސް އެއީ ބަކައްޓެއް. “\nމިވާހަކަ ބަޔާން މިކުރީ ، މުޖުތަމަޢުގައި އުޅޭ ބައެއްމީހުންނަކީ އެމީހުންނަށް ކިތައްމެ ވަރަކަަށް ކަމެއް ސާފުކޮށް ބަޔާން ކޮށްދިނަސް ގޮތްދޫނުކުރާ ޒާތުގެ މީހުންނެވެ. އަދި ބައެއް މީހުންނަކީ އެމީހުންނަށް ތިބާ ތަޢުރީފުކޮށް ކިތައްމެ ހެޔޮއެދިގެން އުޅުނަސް އެމީހުން ތިބާގެ ވާހަކައާއިމެދު ރަނގަޅުގޮތަކަށް ނުދެކޭ މީހުންނެވެ. ނުވަތަ ތިބާގެ ވާހަކައަށް މާބޮޑު ސަމާލުކަމެއްނުދީފާނެ މީހުންނެވެ.\nމިޘާލަކަށް ތިބާ އެކަހަލަ މީހެއްކައިރީ ” މާޝާﷲ! ތިބާގެ ގަމީސް ހާދަ ރީއްޗެވެ. ތިބާ ފެންނަނީ އަލަތު ކައިވެނީގެ ފުރަތަމަ ރޭ ހޭދަކުރާ މީހެންހެންނެވެ. ” މިފަދައިން ބުނެ އެފަދަ މިޒާޖުގެ މީހެއްގެ ކިބައިން ހިނިތުންވުމަކަށް ނުވަތަ ޝުކުރިއްޔާއޭ ބުނުމަށް ތިބާ އުންމީދުކުރިޔަސް ، ތިބާ އުންމީދުކުރިފަދަ ރަނގަޅުގޮތަކަށް އޭނަ ތިބާ ބުނި ބަހާއި މެދު ނުދެކޭނެއެވެ. އޭގެ ބަދަލުގައި ތިބާ ބުނިބަހާއި މެދު މާބޮޑު އަޅާލުމެއްނެތް ގޮތަކަށް ބަލާލާފައި މިފަދައިން ބުނެއެވެ. ” ތިމަންނައާއި ދޭތެރޭ އެހާބޮޑަށް ހަމްދަރުދީވެ ހެޔޮއެދޭ މީހަކަށްނުވާށެވެ.” ނުވަތަ ތިބާ މާޔޫސްވެ ދެރަވާކަހަލަ ބަސްތަކެއްބުނެފާނެއެވެ. އެއިން ހާމަވެގެން ދަނީ އެހެންމީހުންނާއި މުޢާމަލާތްކުރުމުގައި އޭނަގެ ތަޖުރިބާ މަދުކަމެވެ.\nހަމައެފަދައިން އަންހެނަކު އޭނާގެ ފިރިމީހާގެ ކިބައިން އެފަދަ ކަމެއް ތަޖުުރިބާކޮށްފާނެއެވެ. މިޘާލަކަށް ފިރިމީހާއާއި އެކު ވާހަކަދެއްކުމުގެ ތެރޭގައި ޖޯކު ވާހަކައެއް ކިޔުމުގެރެއިން މަޖާވެ ހިނިއައިސްފައި ހުރެ އަނބިމީހާ ވާހަކަ ކިޔައިދީފަނެއެވެ. ނަމަވެސް ފިރިމީހާ އެކަން ރަނގަޅުގޮތަަކަށް ނުނަގައި އަނބިމީހާއާއި ދިމާއަށް މިފަދައިން ބުނެފާނެއެވެ. ” ކޮންމެހެން ގަދަކަމުން ހޭންއުޅޭނެކަމެއްނެތެވެ.”\nތަފާތު މިޒާޖުތަކުގެ މީހުންނާއި މުޢާމާލާތްކުރުމުގައި ބޭނުންކުރަންޖެހޭ ހުނަރުތައް ތަފާތުވާނެއެވެ. ނަމަވެސް ތިބާ ކޮންމެފަދަ ހުނަރެއް ބޭނުންކުރިޔަސް އެއިން ހުނަރެއްގެ ސަބަބުން، ތިބާ އެދޭފަދަ ނަތީޖާއެއް، އެބައެއްގެ ފަރާތުން ނުފެނިދާނެ ބަޔަކުވެސް މުޖުތަމަޢުގައި އުޅެދާނެކަން ހަނދާން ބަހައްޓާށެވެ. އަދި ތިބާއަށް ދިރިއުޅުމުގެ މައިދާނުގައި އެފަދަ މިޒާޖުގެ މީހަކާ ބައްދަލުވިޔަސް ހަނދާން ބަހައްޓަންވީ އެއީ މުޖުތަމަޢުގައި ނިސްބަތުން މަދުބައެއްކަމެވެ.\nނޯޓް :- މިއީ ޑރ. މުޙައްމަދު ޢަބްދުއްރަޙްމާނު އަލް ޢަރީފީ ލިޔުއްވާފައިވާ ” اِسْتَمْتَعُ بِحَيَاتِكَ ” މިފޮތުން ނަގާފައި.


Maguire Ge Landaai Eku United FA Cup Semi Finalah - Vaguthu\nމެގުއާގެ ލަނޑާއެކު ޔުނައިޓަޑް އެފްއޭކަޕްގެ ސެމީ ފައިނަލަށް\nމެންޗެސްޓަ ޔުނައިޓެޑްގެ ޑިފެންޑަރު މެގުއާ.\nމެންޗެސްޓަ ޔުނައިޓެޑްގެ ކެޕްޓަން ހެރީ މެގުއާ ކާމިޔާބުކޮށްދިން ލަނޑާއެކު އެ ޓީމު އެފްއޭ ކަޕްގެ ސެމީ ފައިނަލަށް ދަތުރުކޮށްފިއެވެ.\nނޯވިޗް ސިޓީއާ ދެކޮޅަށް ރޭ ކުޅުނު މެޗު ޔުނައިޓެޑުން ކާމިޔާބު ކުރީ2- 1 ގެ ނަތީޖާއަކުންނެވެ. މި މެޗު ޔުނައިޓެޑުން ކާމިޔާބު ކުރީ ފުރިހަމަ ވަގުތު ހަމަވެގެން ކުޅުނު އިތުރު ވަގުތުގައި އެ ޓީމުން ކާމިޔާބު ކުރި ލަނޑުންނެވެ.\nފުރަތަމަ ހާފް ދެ ޓީމުން ކުރެ، އެއްވެސް ޓީމަކަށް ލަނޑެއް ކާމިޔާބު ނުކުރެވުނު އިރު، މި ހާފްގައި އެއްވެސް ޓީމަކަށް ގޯލަށް ނުރައްކާ ކުރެވިފައެއް ނުވެއެވެ. މެޗުގެ ދެ ވަނަ ހާފް ފަށައިގެން 51 ވަނަ މިނެޓުގައި އޮޑިއޮން އިގާލޯ ވަނީ ޔުނައިޓެޑަށް ކުރި ހޯދައިދީފައެވެ.\nއަދި 75 ވަނަ މިނެޓުގައި ނޯވިޗްގެ ޓޮޑް ކެންޓްވެލް ވަނީ ގޯލް ޖަހައި މެޗުގެ ނަތީޖާ ހަމަހަމަކޮށްފައެވެ. މެޗުގެ 89 ވަނަ މިނެޓުގައި ނޯވިޗް ސިޓީގެ ޓިމް ކްލޯސް ކުރި ފައުލަކާ ގުޅިގެން އޭނާ އަށް ރަތް ކާޑު ދައްކައި ދަނޑުން ފޮނުވާލިއެވެ.\nއަދި ނަތީޖާ ނެރުމަށް ކުޅުނު އިތުރު ވަގުތުގެ 30 މިނެޓުގެ ތެރޭގައި މެގުއާ ލަނޑު ޖަހައި ޔުނައިޓެޑަށް ކުރި ހޯދައި ދިނެވެ.\nމިއީ މެންޗެސްޓަ ޔުނައިޓެޑުން އެފްއޭ ކަޕްގެ ސެމީ ފައިނަލަށް ދަތުރު ކުރި ތިން ވަނަ ފަހަރެވެ.\nމެންޗެސްޓާ ޔުނައިޓަޑް އިން މިހާތަނަށް ވަނީ އެފްއޭ ކަޕް ފައިނަލަށް 19 ފަހަރު ދަތުރުކޮށް 12 ފަހަރު މި މުބާރާތް ކާމިޔާބު ކޮށްފައެވެ.\nޖޫން 28, 2020 09:43\nލިވަޕޫލް ދަ ޗެމްޕިއަންސް


Tanker massalaigai Iran ah fiyavalhu alhan faheh nujeheynan: Saudi | Mihaaru\nސައުދީ އަރަބިއްޔާގެ ރަސްގެފާން ސަލްމާން ބިން އަބްދުލް އަޒީރު އަދި ވަލީ އަހުދު މުހައްމަދު ބިން ސަލްމާން\nޓޭންކަރު މައްސަލައިގައި ފިޔަވަޅު އަޅަން ފަހެއް ނުޖެހޭނަން: ސައުދީ\n16 ޖޫން 2019 - 10:506comments\nގަލްފް އޮފް އޮމާން ތެރެއިން ދަތުރުކުރި ދެ ތެޔޮޓޭންކަރަކަށް މިދިޔަ ބުރާސްފަތި ދުވަހު ހަމަލާދިނީ އީރާނުން ކަމަށް ތުހުމަތުކޮށް، ސައުދީ އަރަބިއްޔާ އިން އެގައުމަށް އިންޒާރެއް ދީފި އެވެ.\nސައުދީ އަރަބިއްޔާގެ ވަލީ އަހުދު އަދި ޑިފެންސް މިނިސްޓަރު މުހައްމަދު ބިން ސަލްމާން ވިދާޅުވީ ސަރަހައްދުގައި ހަނގުރާމައެއް ފެށެން ބޭނުން ނުވާ ކަމަށާއި އެކަމަކު ސައުދީގެ ސިޔާދަތަށް ކުރިމަަތިވާ ނުރައްކާތަކާ އެގައުމުން ކުރިމަތިލާނެ ކަަމަށެވެ.\nތެޔޮޓޭންކަރުތަކަށް ދިން ހަމަލާގެ ޒިންމާ އެމެރިކާ އިން ވެސް އަޅުވާފައި ވަނީ އީރާނުގެ ބޮލުގަ އެވެ.\n"ސަރަހައްދުގައި ހަނގުރާމައެއް ހިނގަން އަހަރެމެން ބޭނުމެއް ނުވޭ. އެކަމަކު އަހަރެމެންގެ ރައްޔިތުންނާ، އަހަރެމެންގެ ސިޔާދަތަށް ނުވަތަ އަހަރެމެންގެ ސަަރަހައްދީ އިންޓަގްރިޓީ އަށް އަދި އަހަރެމެންގެ މުހިއްމު މަސްލަހަތުތަކަށް ކުރިމަތިވާ ކޮންމެ ނުރައްކަަލަކާ ކުރިމަތިލާން [ފިޔަވަޅު އަޅާކަށް] އަހަރެމެން ފަހެއް ނުޖެހޭނަން،" އަޝްރަގު އަލް އަވްސަތު ނޫހަށް ދެއްވި އިންޓަވިއުއެއްގައި މުހައްމަދު ވިދާޅުވި އެވެ.\nޖަޕާނުގެ ބޮޑުވަޒީރު ޝިންޒޯ އަަބޭ ތެހެރާންގައި ހުންނެވި ވަގުތެއްގައި ހަމަލާ ދިން ކަމީ މުހައްމަދު ތުހުމަތު ކުރެއްވިި ގޮތުގައި މަސްރަހު ފިނިކުރަން އޭނާ ކުރައްވާ މަސައްކަތަށް ދިން ރައްދެކެވެ. އަދި އެއީ އީރާނު ސަރުކާރުން އަބޭ އަށް އިހުތިރާމް ކުޑަކޮށްލުން ކަމަށް މުހައްމަދު ސިފަކުރެއްވި އެވެ.\nޓޭންކަރުތަކަށް ދިން ހަމަލާއަށް ވަރުގަދަ ރައްދެއް ދޭން ސައުދީގެ އެނާޖީ މިނިސްޓަރު ޚާލިދު އަލް ފާލިހު ކުރިން ވަނީ ގޮވައިލައްވާފަ އެވެ.\nއެމެރިކާ އިން ބުނާ ގޮތުގައި އެ ގައުމުގެ ކަނޑުގެ ސިފައިންނަށް ފުރަތަމަ ލިބުނީ ނޯވޭގެ ބޯޓު ފްރޮންޓް އެލްޓައާ ހާލުގައި ޖެހުނުކަމުގެ ސިގުނަލެވެ. އޭގެ ފަހުން ޖަޕާންގެ ބޯޓު ކޮކޫކާ ކަރޭޖަސްގެ ކޯލް ލިބުނެވެ. އެ ސަރަހައްދަށް އެމެރިކާ ސިފައިން ދިޔަ އެވެ. ގޮވުންތައް ގޮވި ފަހުން އެ ހިސާބުގައި އީރާނުގެ ކަނޑުގެ ސިފައިންގެ ބޯޓުފަހަރު ހަރަކާތްތެރިވި ކަމަށް އެމެރިކާ އިން ވަނީ ބުނެފަ އެވެ. އަދި ކޮކޫކާ ކަރޭޖަސް ކައިރިން ނުގޮވާ ހުރި މައިންތައް އީރާނު ސިފައިން ގޮސް ނަގާ މަންޒަރު ކަމަށް ބުނާ ވީޑިއޯއެއް އެމެރިކާ އިން ވަނީ އާންމުކޮށްފަ އެވެ. އެމެރިކާގެ ހާރިޖީ ވަޒީރު މައިކް ޕެމްޕިއޯ ވިދާޅުވި ގޮތުގައި ހަމަލާތަކުގެ ޒިންމާ ނަގަން ޖެހޭނީ އީރާނުންނެވެ. "އެގޮތަށް ބުނަން ޖެހެނީ ބޭނުންކުރި ހަތިޔާރާއި އެކަހަލަ އޮޕަރޭޝަން ހިންގުމުގެ ތަޖުރިބާ އާއި މި ފަހުން ބޯޓު ފަހަރަށް އީރާނުން ދިން ހަމަލާތަކާއި އެ ފެންވަރުގެ ކަމެއްގެ ގާބިލްކަން އޮތް އެހެން ބަޔަކު އެ ސަރަހައްދުގައި ނޫޅޭތީ،" ޕޮމްޕިއޯ ވިދާޅުވި އެވެ. އެމެރިކާގެ ތުހުމަތުތަކަށް އީރާނުން ވަނީ ރައްދު ދީފަ އެވެ. އދ. ގައި ހުންނަ އީރާނުގެ މިޝަނުން ބުނީ އެމެރިކާ އިން ދައްކަނީ އެއްވެސް ހެއްކެއް ނެތް ވާހަކަތަކެއް ކަމަށެވެ. "ޖޫން 13 ވަނަ ދުވަހު އޮއިލް ޓޭންކަރުގެ ހާދިސާއާ ގުޅުވައިގެން އެމެރިކާ އިން ދައްކާ ވާހަކަތަކުގައި ސާބިތުހިފޭ އެއްވެސް ކަމެއް ނެތެވެ. އެންމެ ހަރުކަށި އިބާރާތުން އެމެރިކާގެ އެ ވާހަކައް އީރާނުން ދޮގުކުރަމެވެ،" އީރާނުން ނެރުނު ބަޔާނުގައި ބުނެފައިވެ އެވެ. އިއްޔެގެ ހަމަލާއާ ގުޅިގެން ދުނިޔޭގެ ތެލުގެ ބާޒާރުގައި ތެލުގެ އަގު ވަނީ ހަތަރު ޕަސެންޓް މައްޗަށް ޖެހިފަ އެވެ. އޭގެ ކުރީ ދުވަހު ކުރިމަތިވީ ހަތަރު ޕަސެންޓްގެ ވެއްޓުމެކެވެ.\nއިތުރު ލިޔުންތައް ސައޫދީ އަރަބިއްޔާ އީރާން އެމެރިކާ މުހައްމަދު ބިން ސަލްމާން\nއެމެރިކާ އާއި ސައުދީ އަށް އީރާނުން އިންޒާރު ދީފި\nހަމަލާގައި އީރާން ބައިވެރިވާކަމުގެ ހެކި ހާމަކޮށްފި


Midhiya hafthaagai dhaulathah taxge gothugai 153 Million rufiyaa libijje | MBS NEWS\nމީރާގެ ކައުންޓަރުން ބަޔަކު ހިދުމަތް ހޯދަނީ.\nމިދިޔަ ހަފުތާގައި ޓެކްސްގެ ގޮތުގައި ދައުލަތަށް 153 މިލިއަން ރުފިޔާ ލިބިއްޖެ\n03 August 2021, 12:06\nނިމިގެންދިޔަ ހަފްތާގައި ދައުލަތަށް ޓެކްސް އާމްދަނީގެ ގޮތުގައި 153 މިލިއަނަށް ވުރެ ގިނަ ރުފިޔާ ލިބިއްޖެ އެވެ.\nދައުލަތުގެ ޓެކްސް އިދާރާ، މޯލްޑިވްސް އިންލަންޑް ރެވެނިއު އޮތޯރިޓީން ނެރުނު ތަފާސްހިސާބު ދައްކާ ގޮތުން، މިދިޔަ ހަފުތާގައި ޓެކްސްގެ ގޮތުގައި 153.2 މިލިއަން ރުފިޔާ ވަނީ އެ އޮތޯރިޓީއަށް ބަލައިގެންފަ އެވެ.\nމި މުއްދަތުގައި އެންމެގިނައިން އާމްދަނީ ލިބިފައި ވަނީ، ޓޫރިޒަމް ދާއިރާގެ ޖީއެސްޓީންނާއި، އާއްމު ވިޔަފާރިތަކުގެ ޖީއެސްޓީގެ އިތުރުން ގްރީން ޓެކުހުންނެވެ.\nމިގޮތުން ޓޫރިޒަމް ޖީއެސްޓީގެ ގޮތުގައި 71.8 މިލިއަން ރުފިޔާ ލިބުނުއިރު، އާއްމު ޖީއެސްޓީގެ ގޮތުގައި ވަނީ 56.4 މިލިއަން ރުފިޔާ ލިބިފަ އެވެ. އަދި ގްރީން ޓެކުހުގެ ގޮތުގައި ވަނީ، 13.5 މިލިއަން ރުފިޔާ ލިބިފަ އެވެ.\nކޮވިޑް ބަލިމަޑުކަމާއި ގުޅިގެން ރާއްޖެ އަންނަ ފަތުރުވެރިންގެ އަދަދު ވަރަށް ބޮޑަށް ދަށަށްދިޔަ ނަމަވެސް، މިހާރު ރާއްޖެ އަންނަ ފަތުރުވެރިންގެ އަދަދު އަންނަނީ މަޑުމަޑުން އިތުރުވަމުންނެވެ.\nރާއްޖެއަށް މިހާތަނަށް 600،000 އަށްވުރެ ގިނަ ފަތުރުވެރިން ޒިޔާރަތްކޮށްފައިވާއިރު، ރަޝިއާ އަދި ޖަރުމަނުން ރާއްޖެ އަންނަ ފަތުރުވެރިންގެ އަދަދު އިތުރުވަމުން އަންނަ ކަމަށް ތަފާސްހިސާބުތަކުން ދައްކަ އެވެ.


އެޑިޓަރު 22 މޭ 2020 21:24\nކުރީގެ ރައީސް އަބްދުﷲ ޔާމީން އަބްދުލް ޤައްޔޫމް އާއި ގުޅޭ އާ ވާހަކަތަކެއް އެމަނިކުފާނުގެ ދައުރުގައި ޗީފް އޮފް ސްޓާފްކަން ކުރެއްވި އަހްމަދު މުސްތަފާ ހާމަ ކުރައްވައިފިއެވެ.\nމީގެ ކުރިންވެސް މުސްތަފާ ވަނީ ރައީސް ޔާމީން ގެންގުޅުއްވި ބައެއް އުސޫލުތަކާއި، ރައީސް ޔާމީން އާއި އެކު ކުރެވުނު ބައެއް ތަޖުރިބާތައް ފޭސްބުކްގައި ހިއްސާކުރައްވާފައެވެ. ރޭ ފޭސްބުކްގައި ކުރެއްވި ޕޯސްޓެއްގައި މުސްތަފާވަނީ ރައީސް ޔާމީން ގަޑިއަށް ފަރުވާތެރިވެވަޑައިގަންނަވާ މިންވަރު ބަޔާންކޮށްދެއްވާފައެވެ.\nމިގޮތުން މުސްތަފާ ވިދާޅުވެފައިވަނީ، ރައީސް ޔާމީން އަކީ ހަރުދަނާ އުސޫލުތަކެއް އަމިއްލަފުޅަށް ގެންގުޅުއްވާ ބޭފުޅެއް ކަމަށާއި، އަރިހުގައި މަސައްކަތް ކުރެއްވި އެންމެހާ ބޭފުޅުންވެސް އެގޮތަށް އަމަލު ކުރުމަށް އިރުޝާދުދެއްވި ކަމަށެވެ. މިގޮތުން 2014 ވަނަ އަހަރު، ބޭއްވި ކެބިނެޓު ބައްދަލުވުމެއްގައި، ފުރަތަމަ ފަހަރަށް2ވަޒީރަކު ގަޑި ޖެހުނު ކަމަށް މުސްތަފާވިދާޅުވިއެވެ.\n"ރައީސް ޔާމީން5މިނިޓު މަޑު ކުރެއްވި. އެއަށްފަހު އެންގެވީ ޗެމްބަރު ބަންދުވީކަމަށް" މުސްތަފާ ވިދާޅުވިއެވެ.\nއޭރުގެ ހޯމް މިނިސްޓަރު އުމަރު ނަސީރު އަދި ހެލްތު މިނިސްޓަރު ޝަކީލާއަށް ވަޑައިގަނެވުނީ ލަހުންނެވެ. އަދި ލަހުން ވަޑައިގެން ބައްދަލުވުމުގައި ބައިވެރިވުމުގެ ފުރުސަތު ރައީސް ޔާމީން ނުދެއްވިއެވެ.\nމުސްތަފާ ވިދާޅުވި ގޮތުގައި އެ ދުވަހުން ފެށިގެން ރައީސް ޔާމީންގެ ވެރިކަން ނިމެންދެން ދުވަހަކުވެސް ކެބިނެޓު މިނިސްޓަރަކު ކެބިނެޓު ބައްދަލުވުމަކަށް ގަޑިޖެހިފައި ނުވާކަމަށެވެ. އަދި ބައްދަލުވުމަށް ހާޒިރު ނުވާނަމަ، ރަސްމީކޮށް ލިޔުމުން އެކަން އަންގަން ޖެހޭކަމަށެވެ.\nއަދި ރައީސް ޔާމީން އަމިއްލަފުޅަށްވެސް ދުވަހަކުވެސް ކެބިނެޓު ބައްދަލުވުމަކަށް ގަޑިޖެހިފައި ނުވާކަމަށް މުސްތަފާ ވިދާޅުވިއެވެ. އަދި އެއްދުވަހު މިނިސްޓަރެއް އަރިހު ގަޑިއަށް ފަރުވާތެރިވުމާއި ގުޅޭގޮތުން ވާހަކަ ދައްކަވަމުން ރައީސް ޔާމީން ވަނީ ގަޑިއަށް ފަރުވާތެރި ނުވެވޭނަމަ މިނިސްޓްރީއެއް ހިންގުމުގެ ޤާބިލުކަމެއް ނުހުންނާނެކަމަށް ވިދާޅުވެފައެވެ. އަދި ލިބިފައިވާ ސެޓުފިކެޓުތަކާއި ގްރޭޑު ތަކަކީ ހުސް ގަނޑުތަކަކާއި ނަންމަބަރު ތަކެއް ކަމަށް ވިދާޅުވިއެވެ.\nމީގެ އިތުރުން މުސްތަފާ ވަނީ ސެލްފީ އާއި ފޮޓޯ ނެގުމާއި ގުޅޭގޮތުން ރައީސް ޔާމީން ދެއްކެވި ވާހަކައެއް ހިއްސާ ކުރައްވާފައެވެ. މިގޮތުން ގިނަގިނައިން ސެލްފީ އާއި ފޮޓޯ ނުނަންގަވަނީ ކީއްވެތޯ ސުވާލު ކުރުމުން ރައީސް ޔާމީން ވިދާޅުވީ، ސެލްފީ ނަންގަވަން ވަގުތު ނުވަނީ، ރައްޔިތުން ސެލްފީ ނަގަން ބްރިޖާއި އެއާޕޯޓު ފަދަ ތަންތަން އެޅުއްވުމުގައި ބުރަކޮށް އުޅުއްވާތީ ކަމަށެވެ.\n"ރައީސް ޔާމީން، އެމަނިކުފާނު ބިނާކުރެއްވި ބްރިޖުގައި ސެލްފީއެއް ނަގާފައި ނުހުރެދާނެ، އެކަމަކު، އެތައް ހާސް ދިވެހިން އެ ބްރިޖުގައި ވަނީ ސެލްފީ ނަގާފަ، އަދި ދަނީ ނަގަމުން. އަދި ރައީސް ޔާމީން ހާސިލުކޮށްދިން އެހެނިހެން ކަންކަމާއި އެކު ދިވެހިން މީގެ އެތައް ޒަމާނެއް ފަހުން ރައީސް ޔާމީން ނެތް ދުނިޔެއެއްގައި ވެސް ފޮޓޯ ނަގާނެ" މުސްތަފާ ވިދާޅުވިއެވެ.\nއަދި މުސްތަފާ ވިދާޅުވީ ރައީސް ޔާމީނު މުޅިންވެސް އަމާޒު ކުރެއްވީ ޤައުމު ބިނާ ކުރެއްވުމަށްކަމަށެވެ.\nރައީސް ޔާމީން ވެރިކަމުގައި5އަހަރު ހޭދަކުރެއްވި އިރު، ނިސްބަތުން ނަގާފައިވަނީ ވަރަށް މަދު ފޮޓޯ އެކެވެ.\n87 % އުފާވި\n1 % ދެރަވި\nރައީސް ޔާމީން ތަރައްޤީ މުސްތަފާ\nSeptember 20, 2019 13:26:56\n"މިއީކީ ރައްޔިތުންނަށް ތަރައްގީގެ މަޝްރޫއު ހިންގާ ސަރުކާރެއް ނޫން"\nDecember 31, 2019 09:53:09\nކޫއްޑޫގައި ކުރީ ސަރުކާރުން ތަރައްޤީކުރި ރަންވޭއަށް ޕްރައިވެޓު ޖެޓެއް ފުރަތަމަ ފަހަރަށް ޖައްސައިފި\nMay 20, 2020 22:32:27\nރައީސް ޔާމީނަކީ ތަފާތު ޝަޚްޞިއްޔަތެއް. ދެއްކުންތެރިކަމެއް ނެތް ވަރަށް ސާދާ ބޭފުޅެއް. ހެޑްލައިން ހޯއްދަވަން އެއްގޮތަކަށްވެސް ނޫޅުއްވާ.\nރަގަޅު ރައިީސް ޔާމީން އަކީ މި ގައުމުދުއް އެއްމެ ވަރުގަދަ ސަހުސިީއްޔަތު.\nދެރައީ ޖަލުގަ އޮތީމަ\nރައީސް ޔާމީން އެއީ ނަމްބަރ 1 (އެކެއް)އިންޝާﷲ ދިވެހި ރާއްޖޭގެ ވެރި ކަމުގައި އަދި ރަނގަޅު ޚިދުމަތް ތަކެއް ކޮއްދެއްވާނެ އެއީ ހަރުދަނާ ޝަޚްޞިއްޔަތެއް އެއީ ދިވެހިން ފަޚުރްވެރިވާނެ ރައީސެއް. އެއީ މި ކުޑަކުޑަ ދިވެހިރާއް އިންޑިޔާ ކަނޑުގައި އޮވެގެން މޯދީމެންނަށް ގޮންޖަހާލެވޭ ވަރުގެ ލީޑަރެއް ކަން ޚޮދު މޯދީގެ އަމަލު ތަކުން ވަނީ ދައްކަދީފަ\nދެރައީ ބިޔަބޮޑު ވަގަކައް ވީމަ\nހިންގުންތެރި ހަރުދަނާ ބޭފުޅެއް\nރައިސް ޔާމީން މިނިވަން ކުރުމަށް ގޮވާލަނ\nރާއީސް ޔާމިނުގެ ވެރިކަންމައްވުރެ ހޮޔޮވެރިކަމެއް އަހުރެން ނުދެކެން. އެމަނިކުފާނައް ހެޔޮދުޢާ ސަލާމް\nދެރައީ ބޮޑެތި ވަގުން ފައިސާ ކޮޅު ދަވާލާފަ އެފަރާތް ތައް ހިމާޔަތް ކޮއްފަ ކުށެއް ނެތް މީހާ ޖަލުގަ އޮތުން މިއަދު މި އޮތީ ދައްޖާލި ޒަމް......\nރައީސް ޔާމީން ކެބިނެޓް މީޓިން ބާއްވާތަ.5އަހަރުތެރޭ5މީޓިންވެސް ބޭއްވިކަމެއް ނޭގެ..ގައުމަށް ބޭކާރުވި5އަހަރު\nވަގަކަށް ވިޔަސް ޔާމީން ވަރެއް ނެތްތާ ދޯ☺


"Maamui"gai khaahsa fenilumakun Wajeeh\n16th October 2018 | Last update: 09:05\n"މާމުއީ"ގައި ހާއްސަ ފެނިލުމަކުން ވަޖީހު\nއިސްމާއިލް ވަޖީހު | ފޮޓޯ: އަވަސް\nޑާކްރެއިން އެންޓަޓެއިންމަންޓުން އަންނަ އަހަރު ގެނެސްދިނުމަށް ތައްޔާރުވަމުން އަންނަ ކޮމެޑީ ފިލްމު "މާމުއި" ގައި ހާއްސަ ފެނިލުމަކުން ކުރީގެ މަޝްހޫރު ފިލްމީ ތަރި އިސްމާއިލް ވަޖީހު ފެނިގެންދާނެ އެވެ.\nވަޖީހު ފިލްމަކުން ފެނިގެންނުދާތާއި އެތަށް އަހަރެއް މިހާރު ވެފައިވާއިރު، މި ހަބަރު ވެގެންދާނީ އޭނާގެ ފޭނުންނަށް ވަރަށް އުފާވެރި ހަބަރަކަށެވެ. "މާމުއި"ގައި ވަޖީހު ފެނިގެންދާ މަންޒަރުތައް މިހާރު ވަނީ ޝޫޓުވެސްކޮށްފަ އެވެ.\nމި ފިލްމުގައި ބޮޑު ކާސްޓެއް ހިމަނާފައިވުން ވެގެންދިޔައީވެސް ފޭނުންނަށް ހައިރާންކަމެއް ގެނުވި ކަމަކަށެވެ. ފިލްމު އިއުލާނުކުރި ދުވަހު ޑައިރެކްޓަރު އަލީ ޝިފާއު (ޗިއްޕެ) ބުނީ، "މާމުއި މިއީ ވަރަށް ތަފާތު ކޮމެޑީ ފިލްމަަކަށް ވާނެ،" ކަމަށެވެ.\nފިލްމުގެ ޕްރޮޑިއުސަރު މުހައްމަދު އަލީ (މޮގާ) ބުނީ މިހާރު ކުރިއަށްދަނީ މި ފިލްމުގެ މައިގަނޑު ޝޫޓިން ފެށުމުގެ ކުރިން ނަގަންޖެހޭ ބައެއް މަންޒަރުތައް ނެގުމުގެ މަސައްކަތް ކަމަށެވެ. ފިލްމުގެ ބޮޑު ބައި ޝޫޓުކުރުމަށް ނިންމާފައި ވަނީ ރޯދައިގެ ފަހުންކަމަށް މޮގާ ބުންޏެވެ.\nފުރަތަމަ ފިލްމު އިއުލާނުކުރި އިރު ކާސްޓުންގެ ތެރޭގައި ހިމެނުނީ އިސްމާއީލް ޖުމައިހް، މަރިޔަމް މަޖުދާ، ނުޒުހަތު ޝުއައިބު، މަރިއްޔާ ތްރޭސާ، މުހައްމަދު ފައިސަލް، އަބްދުﷲ ޝާފިއު (ފުބޫ)، އާދަމް ރިޒްވީ، އައިމިނަތު ނޫރާ، އަދި އަހްމަދު ޝާކިރު (ޝާއްކޮ އައްމަޑޭ) އެވެ.\nފަހުން ކާސްޓަށް އިތުރުކުރި ތަރިންގެ ތެރޭގައި ކުޅަދާނަ ބަތާލާއި މަރިޔަމް އައްޒަ އާއި ޝީލާ ނަޖީބު، އަލީ ޝަޒްލީމް، އިބްރާހިމް އަމާން ހުސެން، މާރިއާ ތްރޭސާ، ހަމްދާން ފާރޫގް، އަހްމަދު ސުނީ އަދި އައިޝަތު ޔާދާ އެވެ.\nއައިޝަތު ފުއާދު ތައުފީގުއާއި ޗިއްޕެ ސްކްރީންޕްލޭ ތައްޔާރުކުރި މި ފިލްމު ސިނަމާގައި ދައްކަން ފަށާނީ އަންނަ އަހަރު އޭޕްރީލް ފަހެއްގަ އެވެ.\n"ހުވާ"އަކީ ދާއިރާއަށް ލިބޭނެ ބޮޑު ކުރިއެރުމެއް: ނަހުލާ\nގޮށްރާޅު ރިލީޒްކުރުން ފަސްކުރަނީ\nސުނީތާއަށް އިންޒާރުދިން މައްސަލައެއް ބަލައިދޭން އެދެފި\nމާމުއިގެ ޝޫޓިން ނިމުމާ ގާތަށް


ހުސެން މުޙައްމަދު: ފުވައްމުލަކު މެދު ދާއިރާ\n2021 ވަނަ އަހަރުގެ ޖެނުއަރީ މަހުން ފެށިގެން ޖުލައި މަހާއި ހަމަޔަށް ފުވައްމުލަކުން މާލެއަށް 31 ޗާޓަރ ފްލައިޓްވަނީ އަޅާފައި ކަމަށް ފުވައްމުލަކު މެދު ދާއިރާގެ މަޖިލިސް މެމްބަރ ހުސެން މުހައްމަދު ދީދީ ވިދާޅުވެއްޖެއެވެ.\nހުސެން މިހެން ވިދާޅުވީ 2022 ވަނަ އަހަރަށް ލަފާކުރެވޭ ބަޖެޓްގެ ބިލަށް ވާހަކަ ދައްކަވަމުން 2021 ވަނަ އަހަރުގެ ތިންވަނަ ދައުރުގެ 36 ވަނަ ޖަލްސާގައެވެ.\nހުސެން އިތުރަށް ވިދާޅުވެފައިވަނީ، ފުވައްމުލަކު ހޮސްޕިޓަލުގެ ޚިދުމަތަށް ރަނގަޅުކުރެވި، ސީޓީ ސްކޭން މެޝިން ބަހައްޓައިގެން ވަގުތުން ވަގުތަށް ހަދަންޖެހޭ ޓެސްޓުތަށް ހެދޭނަމަ ޗާޓަރ ކޮށްގެން ފްލައިޓްގައި މީހުން މާލެ ގެންނަންޖެހޭ ނިސްބަތް ކުޑަކުރެވިގެންދާނެ ކަމަށެވެ. މިނޫނަސް ނޯރމަލް ފްލައިޓްތަކުގައިވެސް މީހުން ޓެސްޓް ފަދަތަކެތި ހެދުމަށް މާލެ ފޮނުވާ ކަމަށްވެސް ހުސެން މުހައްމަދު ވިދާޅުވިއެވެ.\nމިކަންތަށްފާހަނގަ ކުރުމަށްފަހު ހުސެން މުހައްމަދު ވަނީ މި އާސަންދަ ޚިދުމަތަކީ ވެސް އެމްޑީޕީއިން ފޯރުކޮށްދޭންފެށި ޚިދުމަތެއްކަމަށް ވިދާޅުވެފައެވެ. "ކުރިން ނަމަ މި 31 ޗާޓަރ ފްލައިޓްވެސް ނޭޅޭނެ ކަމަށާއި ކޮންމެވެސް މީހަކަށް އާދޭސް ކޮށްގެން އެކަންވެސް ނުވެ އޮންނާނީ ބަލިމީހާ އޮންނަންޖެހޭނީ އެހާލަތުގައި އޮތްތާނގައި" ހުސެން މުޙައްމަދު ވިދާޅުވިއެވެ.\nމި ޖަލްސާގައި ހުސެން މުޙައްމަދު ވަނީ އެމްޑީޕީގެ ބައެއް ސިޔާސަތުތަކުގެ ވާހަކަ ޖަލްސާގައި ވަރަށް ތަފްސީލްކޮށް ދައްކާފައެވެ. އެގޮތުން އާސަންދަ، އިސް ރަށްވެހިންނަށްދޭ އިނާޔަތް، އަދި މިނޫނަސް މުޙައްމަދު ނަޝީދުގެ ވެރިކަމުގައި ތަޢާރަފު ކުރެވިގެން ދިޔަ ބައެއް ކަންތަކުގެ ސަބަބުން ދިވެހި އެތަކެއް ރައްޔިތުންނަށް އޭގެ ފަސޭހަތަށް ލިބެމުންދާ ކަމަށް ވިދާޅުވެފައެވެ.\nއިތުރަށް ހުސެން މުޙައްމަދު ވިދާޅުވީ މިހާތަނަށް ކުރެވުނު މަސައްކަތުން ސަރުކާރުގެ ޕޮލިސީ ލެވެލްގައި ފުވައްމުލަކު ހޮސްޕިޓަލަކީ ސަބްސްޕެޝަލީ ހޮސްޕިޓަލަކަށް ކަނޑައެޅުމުގެ ވިސްނުން ހުރި ކަމަށް ޤަބޫލް ނުކުރާ ކަން ހިތާމަޔާއި އެކު ފާހަނގަ ކުރައްވާފައެވެ. ނަމަވެސް މިކަމަކީ ރައީސުލްޖުމްހޫރިއްޔާގެ ރިޔާސީ ވަޢުދެކެވެ. ފުވައްމުލަކު ހޮސްޕިޓަލްގެ ޚިދުމަތްތަށް ތަރައްޤީ ކުރުމަށް 2022 ވަނަ އަހަރުގެ ބަޖެޓްގައި 10.6 މިލިއަން ރުފިޔާ ވަނީ ހިމަނާފައެވެ. އުންމީދު ކުރަނީ ބަޖެޓްގައި ވާގޮތަށް ކަންކަން ނިމިގެން ދިއުން ކަމަށް ހުސެން މުޙައްމަދު ވަނީ ވިދާޅުވެފައެވެ.\nބަޖެޓްގެ ބަހުސްގައި އިތުރަށް ވާހަކަ ދައްކަވަމުން ރަށުގެ ގިރާ ސަރަހައްދުން މިހާރުވެސް 30 ވަރަކަށް ފޫޓް ވަނީ ރަށުން ވަކިވެގެން ގޮސްފައި ކަމަށާއި، އުންމީދަކީ މިކަމަށްވެސް ކުރިއަށް އޮތް އަހަރެއްހާ ދުވަހެއްގެ ތެރޭގައި ހައްލެއް ލިބިގެން ދިއުން ކަމުގައެވެ. މި މަސައްކަތް މިހާރުވަނީ ބަޔަކަށް އެވޯޑްވެސް ކުރެވިފައި ކަމަށާއި ފިނޭންސް މިނިސްޓްރީގެ ބަހެއް ލިބުނުހާ އަވަހަކަށް އެމަސައްކަތް ވެސް ބަޔަކާއި ހަވާލުކުރެވިގެންދާނެ ކަމަށްވެސް ހުސެން މުޙައްމަދު ވަނީ ފާހަނގަ ކުރައްވާފައެވެ.\nމަޖިލިސް ހުސެން މުހައްމަދު ފުވައްމުލަކު ހޮސްޕިޓަލް ފުވައްމުލަކު ބަނދަރު ސިއްޚީ ނިޒާމް ފުވައްމުލަކު މެދު ދާއިރާ ބަޖެޓް ފުވައްމުލަކު ހޮސްޕިޓަލް


America gai kalhu meeheh ge maru, Dhenecitygai alifaanaai hamanujehun | Mihaaru\nމިނިއާޕޮލިސްގެ ޕޮލިސް ސްޓޭޝަނުގައި ހުޅުޖެހުން އަނދަމުން ދަނީ. --ފޮޓޯ:އޭއެފްޕީ\nއެމެރިކާގައި ކަޅު މީހެއްގެ މަރު، ދެން އެ ސިޓީގައި އަލިފާނާއި ހަމަނުޖެހުން\n29 މެއި 2020 - 14:175comments\nސިޓީގެ ހަމަނުޖެހުން ބޮޑުވުމުން މިނެސޮޓާ ސްޓޭޓުގެ ގަވަރުނަރު ޓިމް ވޯލްޒް މިހާރު ވަނީ ނޭޝަނަލް ގާޑުގެ މެންބަރުގެ އެހީ އަށް އެދިވަޑައިގެންފަ އެވެ. އޭނާ ވިދާޅުވީ އެ ސިޓީގައި ހިންގާ ހުޅުޖެހުމާއި ލޫޓުވުމުގެ ސަބަބުން ވިޔަފާރިތަކަށް ވެސް އަސަރުކޮށްފައިވާ ކަމަށެވެ.\nފުލުހުންގެ ބެލުމުގެ ދަށަށް ގެންދިއުމުގެ ތެރޭގައި މަރާލި ޖޯޖް ފްލޮއިޑް.\nވީޑިއޯތަކުން ފެންނަ ގޮތުގައި ފުލުހުންގެ ބެލުމުގެ ދަށަށް ގެންދިޔަ އުމުރުން 46 އަހަރުގެ ޖޯޖް ފްލޮއިޑް މަރުވެފައި ވަނީ ދޮން ނަސްލުގެ ފުލުހުންގެ މީހަކު އޭނާގެ ކަރަށް ކަކުލުން އަރައިގެން ހުރުމުގެ ސަބަބުން ނޭވާ ހާސްވެގެންނެވެ. އޭރު އޭނާ ދިޔައީ ނޭވާ ނުލެވޭ ކަމަށާއި މަރާ ނުލަން އެދި ގޮވަމުންނެވެ.\nފްލޮއިޑުގެ އާއިލާ އިން ގޮވާލަމުން ދަނީ ފްލޮއިޑް މަރާލުމުގައި ބައިވެރިވި ފުލުހުންގެ ހަތަރު މީހުންގެ މައްޗަށް މީހަކު މެރުމުގެ ދައުވާ އުފުލުމަށެވެ. އެކަމަކު ޕްރޮސެކިއުޓަރުން ބުނަނީ އެ މަރުގެ އިތުރު ހެކި އަދިވެސް ހޯދަމުން އަންނަ ކަމަށެވެ.\nފޭކް ނޫޓްތަކެއް ގެންގުޅޭ ކަމަށް ތުހުމަތުކޮށް ފްލޮއިޑް ހައްޔަރުކުރަން އުޅުމުގެ ތެރޭގައި އޭނާ މަރާލުމުގައި ބައިވެރިވި ހަތަރު ފުލުހުން މިހާރު ވަނީ މަގާމުން ވަކިކޮށްފަ އެވެ.\nމިނިއާޕޮލިސްގެ ޕޮލިސް ސްޓޭޝަނާ ކައިރީގައިވާ ތަނެއްގައި ރޯކޮށްލާފައި. --ފޮޓޯ:އޭއެފްޕީ\nފްލޮއިޑުގެ މަރާ ގުޅިގެން މިނިއާޕޮލިސްގައި ހިންގާ ހަމަނުޖެހުންތަކުގައި އެ ސިޓީގެ ބައެއް އިމާރާތްތަކުގައި ވެސް ވަނީ އަލިފާން ރޯކޮށްފަ އެވެ. ބުރާސްފަތި ދުވަހުގެ ރޭ ފުލުހުންގެ ކޯޑަން ފަޅާލުމަށް ފަހު ޕޮލިސް ސްޓޭޝަނެއްގަ އާއި އިތުރު ދެ އިމާރާތެއްގައި ވެސް ރޯކޮށްލި އެވެ.\nޕޮލިސް ސްޓޭޝަންގައި ރޯކުރުމަކީ އެމެރިކާގައި ވަރަށް މަދުން ނޫނީ ނުހިނގާ ކަމަށް ވާތީ، އެހާ ވަރަށް އާންމުންގެ ރުޅިވެރިކަން ނެއްޓުނީ، ކަޅު މީހުންނާ މެދު ދޮން ފުލުހުން އަމަލްކުރާ ނާއިންސާފު ގޮތްތަކުން ކަމަށް، އެ ނަސްލުގެ މީހުން ބުނެ އެވެ.\nމިނެސޮޓާ ސްޓޭޓުގެ ގަވަރުނަރު ވޯލްޒް ވަނީ ފްލޮއިޑުގެ މަރަށް އިންސާފު ހޯދައިދޭނެ ކަމަށް ވިދާޅުވެފަ އެވެ. އަދި އެ މަރާ ގުޅިގެން އިތުރު ގެއްލުން ނުދިނުމަށް އޭނާ އެދިވަޑައިގެންނެވި އެވެ.\nރައީސް ޑޮނަލްޑް ޓްރަމްޕް ވިދާޅުވީ މިނިއާޕޮލިސްގައި އެހާ ބޮޑު ހަމަނުޖެހުންތައް ހިންގާފައި ވަނީ ސިޓީގައި ލީޑަޝިޕެއް ނެތުމުގެ ސަބަބުން ކަމަށެވެ. އަދި ސިޓީގެ މޭޔަރު ޖެކޮބް ފްރޭ އަށް ހަމަނުޖެހުންތައް ކޮންޓްރޯލް ނުކުރެވިއްޖެ ނަމަ ނޭޝަނަލް ގާޑުގެ މެންބަރުން ފޮނުވައިގެން ނަމަވެސް ސިޓީ ހަމައަކަށް އަޅުވާނެ ކަމަށް ވިދާޅުވި އެވެ.\nއިތުރު ލިޔުންތައް އެމެރިކާ މުޒާހަރާ ހުޅުޖެހުން


ވެކްސިންގެ ކާމިޔާބީގެ އަސްލަކީ ކެޕިޓަލިޒަމްއާއި ދަހިވެތިކަން: ބޮޑުވަޒީރު ބޮރިސް ޖޯންސަން | Sandhaanu\nވެކްސިންގެ ކާމިޔާބީގެ އަސްލަކީ ކެޕިޓަލިޒަމްއާއި ދަހިވެތިކަން: ބޮޑުވަޒީރު ބޮރިސް ޖޯންސަން\nޔޫކޭގައި ވެކްސިން ޖެހުމުގެ އިންތިޒާމުތައް ކާމިޔާބުވީ ކެޕިޓަލިޒަމް އާއި ދަހިވެތިކަމުގެ ސަބަބުން ކަމަށް އިނގިރޭސިވިލާތުގެ ބޮޑުވަޒީރު ބޮރިސް ޖޯންސަން ވިދާޅުވެއްޖެއެވެ. އަދި ވެކްސިން އަވަސް މުއްދަތެއްގައި ތައްޔާރުކޮށްދިން ކަމަށްޓަކައި އެ ގައުމުގެ ސިއްހީ މާހިރުންނަށް އޭނާ ޝުކުރު އަދާކުރެއްވިއެވެ.\nބޮރިސް ޖޯންސަން މިހެން ވިދާޅުވެފައި ވަނީ މިދިޔަ އަންގާރަ ދުވަހު ބޭއްވި ޒޫމް މީޓީންއެއްގައި ކަމަށް އެ ގައުމުގެ ނޫސް މަޖައްލާއެއްކަމުގައިވާ ސަން ނިއުސްގައި ހާމަކޮށްފައިވެއެވެ. މި ބައްދަލުވުމަށް ހާޒިރުވެ ތިއްބެވީ ކޮންޒަވެޓިވް ޕާޓީގެ މެންބަރުންނެވެ.\nޖޯންސަން މިހެން ވިދާޅުވުމާ ގުޅިގެން ގިނަބަޔެއްގެ ފާޑުކިޔުންތައް ދަނީ ބޮޑުވަޒީރުގެ ވާހަކަފުޅަށް އަމާޒުވަމުންނެވެ. ޓްވިޓާރގައި ގިނަބަޔަކު ވަނީ ބޮޑުވަޒީރުގެ ވާހަކަފުޅަށް ނުރުހުން ފާޅުކޮށްފައެވެ. އިދިކޮޅު ޕާޓީގެ މެމްބަރެއްކަމުގައިވާ އޭންޑީ ބާންހޭމް ކުރެއްވި ޓްވީޓްއެއްގައި މިފަދަ ދުވަސްވަރެއްގައި ދަހިވެތިވުމަކީ ފަޚުރުވެރި ވާންވީ ކަމެއް ނޫންކަމަށް ވިދާޅުވެ ބޮޑުވަޒީރުގެ ވާހަކަފުޅަށް އޭނާ ފާޑުވިދާޅުވެފައިވެއެވެ.